
DIE OUDERLING 

TONEELSTUK IN DRIE BEDRYWE 


PERSONE: 


Petrus Jansen. 
Anna van Niekerk. 
Mej. Celliers. 

Ds. DE WlT. 

Flip Hofmeyr. 


TONEEL: Die voorhuis van mnr. Jansen se woning. 

(„Links” en „regs” by die toneelaanwysings beteken 
onderskeidelik aan die linker- en regterkant van ’n speler 
wat met die gesig na die gehoor staan.) 

I. 

(Die voorhuis van ntnr. Jansen se woning is eenvoudig 
maar netjies en gerieflik ingerig. Links en regs is deure, 
wat beide in gange uitgaan. Regs agter, ’n venster met 
gordyne, en links 'n hoog, aan die kante waarvan ook 
gordyne hang. Die boog lei na ’n portaal. Aan die in- en 
uitgaan van die mense is dit duidelik dat die voordeur, wat 
nie gesien word nie, aan die regterkant van die portaal is; 
en aan die linkerkant van die portaal, eweneens onsighaar 
agter die gordyn, moet ’n kapstok wees. 

Teen die agtermuur, tussen die venster en die portaal, 
staan ’n buffetkassie, met ’n vaas blomme daarop. In die 
middel van die kamer is daar op die voorgrond regs ’n 
rushank en links ’n leuningstoel; effens agtertoe, ’n klein 
lae sithankie. 

Die rushank staan skeef, en teen die rug daarvan staan 
’n klein skryftafeltjie met een of twee laaie. Daar is skryf- 
benodigdhede op die tafeltjie en ’n stoel daaragter.) 

(^Mej. Celliers sit by die skryftafel, met ’n groot kasboek 
voor haar, besig om die geldkolomme op te tel. Sy is ’n 
dame van so ’n veertig jaar. 

Anna, ’n meisie van omtrent twintig, sit in die leuning- 
stoel, lekker opgekrul tussen drie kussings, twee waarvan 
skynbaar eintlik op die rushank thuishoort. Sy het ’n boek 
in die hand. Sy lees ’n hietjie, maar dan laat sy die hoek 
ope op haar skoot sak en sit sy in die rigting van die venster 
te kyk. Nd ’n rukkie praat sy.) 

Anna; Nig Bertha! 

Mej. Celliers: Wag, wag; ek tel. (Sy tel op die vingers, 
en skrywe die totaal, wanneer sy dit het, onderaan die kolom. 
Dan kyk sy op na Anna.^ Wat is dit? 

Anna: Sal jy nog so ’n kwartiertjie hier bly sit? 

Mej. Celliers: Hoekom wil jy weet? 

Anna: Dan wou ek jou vra om op te let na Mammie 
haar klokkie. Ek wou net so heen en weertjies tuin-toe stap. 

Mej. Celliers: Jy weet nie wat ’n lastige werk dit is 
om hierdie boeke op te maak nie. Ek moet so my gedagte 
bymekaar hou — ek kan nie nog daarby gehinder word nie. 

Anna (herustend, maar teleurgesteld): Nou toe maar; 
ek kan bly. ('Mej. Celliers weer aan die werk.) Ek het 
maar lus gehad vir ’n bietjie buitelug — en ek verlang ook 
om ’n slaggie te gaan kyk of my ou blomsaadjies al begin 
opkom. En Mammie het netnou vir my gelyk of sy wou 

insluimer; ek glo nie sy sal jou _ (’n Klokkie lui, links. 

Anna spring op.) O, daar lui sy tog. 

('Anna los somaar die hoek op die leuningstoel, en 
gaan haastig af, links. Mej. Celliers, wat weer in 
haar tellery verward geraak het, kyk vir Anna ’n hietjie 
ergerlik agterna. Haar oë val op die hoek. Sy stap oor 
die kamer, tel die hoek op, en hlaai ’n hietjie daarin. 
Die inhoud staan haar Uykhaar nie aan nie, want sy 
frons, skud haar kop, gooi die hoek weer op die stoel 
neer, en gaan terug na die skryftafel om haar nogmaals 
te verdiep in die geldkolomme. Anna kom weer op, 
links.) 

Anna: Mammie het maar koud gevoel, toe het ek nog 
’n kombers oor haar gegooi. (Half peinsend, terwyl sy op 
die armleuning van die stoel gaan sit): En dis nogal so ’n 
skroeiende dag. 

Mej. Celliers (luister nie, maar begin halfluid te tel): 
.... is veertien, en nege is drie-en-twintig, en drie is ses- 
en-twintig, en sewe is een-en-dertig — ag nee — vier- 
en-twintig en .... tj! (Begin weer bo, sagter): Ag en ses 
is veertien, en nege is drie-en-twintig, en drie is .... 
(gaan saggies voort). 

^Mej. Celliers haar tellery is somaar ’n binnens- 
mondse gemompel wat net hier en daar verstaanbaar 
word. Anna het haar hand op die boek laat sak, maar 
het die boek nie opgetel nie. So sit sy ’n rukkie stil, 
asof daar angstige gedagtes deur haar hoof gaan. Dan 
stap sy na die rusbank, sit haar knie daarop, en praat 
oor die leuning.) 

Anna: Nig Bertha! 

Mej. Celliers (ongeduldig, maar nie kwaai nie —• eer 
moedeloos): Wat is dit dan nou weer? 

Anna: Ag, exkuus! Ek weet ek hinder. Maar ek kwel 
my tog so oor Mammie. Haar gesiggie het vir my in die 
laaste paar dae so klein geword — of verbeel ek my dit maar ? 

Mej. Celliers: Dit sou eintlik ’n verlossing wees — na 
soveel jare van lyde. 

Anna (geskok, byna in trane): Ag, nig Bertha — so 
erg het ek dit nie gemeen nie. 

Mej. Celliers (troostend): Toe maar, Anna, ek ook 
nie. Ek wou net sê: Sy gaan maar so op en af, ál die jare 
dat ek hier is. (Maak klaar om nogeens aan die kasboek 
weg te val.) Toe, moet my nou nie weer in die war bring 
nie. Of ek hierdie vervl .... hierdie vervelige kolomme 
kan laat slaan is net verniet. 

f'ANNA stap terug na die leuningstoel. Terwyl sy 
gaan sit en haar plek in die boek soek begin sy ’n 
deuntjie te neurie.) 

Mej. Celliers (binnensmonds): Sewe (sy skrywe dit 
neer), en drie oor. Drie en ses is nege, en twee is elf, en 
twee is dertien (skrywe weer) — honderd-sewen-en-dertig 
pond tien en ses — (kyk na die voet van ’n ander kolom) 
honderd-ses-en-dertig pond tien en ses. Een pond uit. 
Een .... (hard) wees dan tog stil, Anna! Die syfertjies 
wil reeds nie bly staan nie; as jy hul musiek gee, dan 
dans hul nog daarby. 

Anna: Exkuus tog, nig Bertha. Ek was in gedagte. 

(Stilte. Mej. Celliers gaan die kolomme deur om 
die vermiste pond te soek. Anna lees. Sy moet die 
boek grappig vind, want daar kom ’n glimlag op haar 
gesig. Mej. Celliers, wat die wegkruiperpond nie 
kan opspoor nie, sit die pen neer en leun vir ’n oom- 
blikkie wanhopig in haar stoel terug. Dan, met ’n 
sware sug, neem sy die pen op en begin sy nog ’n 
maal.) 

Mej. Celliers (nog binnensmonds, maar ’n bietjie lang- 
samer): Ag en ses is veertien, en nege is drie-en-twintig, 
en drie is ses-en-twintig, en sewe — en sewe — (op die 
vingers) sewen-en-twintig, ag-en-twintig, negen-en-twintig 

.... (’n Gesmoorde maar hoorhare laggie van Anna haar 
kant. Mej. Celliers, weer gesteur in haar tellbry, sit die 
pen neer.) En toe? Wat moet ek nou onder so ’n lawaai 
kan uitrig? En jy weet dat jou pa die boeke vir Saterdag 
se kerkraadsvergadering moet hê. ( Slaan die kasboek toe, 
skuif dit opsy, en staan op.) Nou kan dit ook maar bly — 
ten minste, totdat my kop weer helder is. 

Anna: Maar, nig Bertha, ek het geen woord gepraat nie. 

Mej. Celliers: Jy het darem gegiegel. Toe moes ek 
opkyk om te sien wat jou kielie; en weg is al die sjders 
weer wat ek op my vingers gehad het. 

Anna: Ek kon maar my lag nie hou vir hierdie boek 
nie. Wag, hoor net — (soek gou met haar vinger die hladsy 
af) ja, hier het ek dit: ,,Moet jou nie so geskik vir die 
hemel probeer maak dat jy vir die aarde ongeskik word 
nie.” 

Mej. Celliers: Anna, ek verstom my oor jou. Dis 
mos lastering. Dis heiligskennis. 

Anna: O, ek weet dis verkeerd; maar dis darem pittig 
uitgedruk. 

Mej. Celliers: En jy lag daaroor! Dis nie snaaks nie. 
Dis net ligsinnig; en ligsinnigheid pas nie by ernstige 
dinge nie. 

(Af, regs. ’n Kort pause. Anna staan op, laat die 
hoek tussen die kussings in die leuningstoel lé, maak 
die deur, links, ope, en luister daarhy. Sy laat die 
deur oopstaan, en wil net weer in die leuningstoel gaan 
sit, wanneer ’n geklop aan die voordeur, agter, gehoor 

word. Anna stap oor die kamer en verdwyn deur 
die boog achter die gordyn, regs. Dan kom sy terug 
met Flip Hofmeyr. Hy is ’n jong kêreltjie, net ’n 
paar jaar ouer as Anna. Hy het sy hoed en motor- 
handskoene in die hand.) 

Hofmeyr: Ek moes vanmiddag ... 

Anna: Sjt! (Sy hou ’n vinger voor haar mond, as teken 
dat hy moet swyg. Dan stap sy na die deur, links, luister 
nog ’n maal, en trek die deur soetjies toe.) Ek dink Mam- 
mie slaap. Ek was bang dat ons haar sou hinder as ons 
by die ope gangdeur gesels. Laat bly maar jou hoed in 
die portaal — en daardie spoggerige handskoene ook. 

Hofmeyr (’n bietjie verleë): Ag jy, Anna! Jy hou my 
ook altyd vir die gek. Ek het al begin dink dat ek net hier 
kom om getêre te word. (Onder die praat gaan hy in die 
portaal, en kom dadelik weer terug sonder hoed of hand- 
skoene.) Maar vandag is dit om jou pa te sien — ja, regtig 
— op besigheid. En raai mooi wie met my meegekom 
het? Dominee! 

Anna: ’n Prcdikant is glo ongewone geselskap vir jou, 
nê. Waar is hy dan nou? 

(Onder die praat gaan hulle sit, sy weer in die 
leuningstoel, hy op die rusbank, waarheen sy vir hom 
een van die kussings oorgooi.) 

Hofmeyr: Ons het jou pa daar onder by die krale 
gekry: nou stap hulle twee saam op. Ek het maar vooruit 
gery, en vir hulle ’n kans gegee om te gesels. Ek wil hê 
Dominee moet met jou pa ’n bietjie mooipraat oor Andries 
Viljoen. Ek moet hom oormóre verdedig. 

Anna; Ek het gedink julle is nie eintlik saam op huis- 
besoek uit nie. 

Hofmeyr (laggend) : Nee, né — ek wat nog altyd voel 
asof ek vir ’n dominee moet koes, want ek kom amper nooit 
in die kerk nie. — (Ernstig, asof hy besef dat dit miskien 
’n fout is wat hy moet regmaak.) Dis darem nie van slegtig- 
heid nie. Dit moet jy nie dink nie. Dis maar soos ’n mens 
gewoond raak; en ek was soveel jare in die stad, waar 
kerkgaan nie so ’n reël is soos in die dorpe nie. 

Anna: Moontlik sal jy en Dominee nogal goed klaarkom 
— om dieselfde redes waarom hy en Pa nie aldae aan een 
vuur kan sit nie. 

Hofmeyr: O ja, ek hoor hy is so modern, en dat hy 
en jou pa al ’n paar maal in die kerkraad daaroor gehaak 
het. 

Anna: Van wat ek hoor, lyk dit my darem of Dominee 
moeilikheid soek. Hy kan so onverskillig wees; dis nes 
hy nie besef hoe sterk mense oor dié dinge . . . Sjt! (Sy 
luister; maak die deur, links, ope, luister weer, en maak 
die deur dan toe.) Ek dog ek hoor vir Mammie. Maar dis 
nog alles rustig. 

(Sy gaan weer sit.) 

Hofmeyr: Nog altyd die verpleegstertjie, nê. Wanneer 
kry jy dan ’n slaggie vakansie? 

Anna: Vakansie? Ek sou dit tog maar naas Mammie 
haar bed gaan deurbring. Onthou, ek het so groot geword. 
Ek kan my amper nie meer die tyd herinner dat Mammie 
gesond was nie. 

Hofmeyr; Help mej. Celliers — jou niggie . . . ? 

Anna: Mammie haar niggie. 

Hofmeyr: Nou, jou kleinniggie dan, as dit so precies 
moet wees — sy is mos eintlik hier om jou ma te versóre. 

Anna: Daarvoor het sy gekom, ja, en toe ek jonger was 
het sy dit gedoen. En sy is miskien nou ook nie onwillig 
nie; maar haar senuwee pla haar mos in die laaste tyd. Dit 
maak haar nogal kriewelrig. Vir so een is dit nie goed om 
met ’n sieke te doen te hê nie — en vir die sieke nog minder. 

(Sy raak onder die praat aan 't speel met die boek, 
wat nog tussen die kussings in op die stoel gelê het. 
Hofmeyr se oog val daarop; hy kom nader, en neem 
dit uit haar hand.) 

Hofmeyr: Laat ek sien! 

Anna: Ja, dis die boek wat jy my geleen het. 

Hofmeyr: Hoe vind jy dit? 

Anna; Interessant — al stem ek nie saam nie; en daar 
is nogal baie waarheid in. Ek het partykeers so lus dat ek 
nie kan hou nie om stukkies vir nig Bertha voor te lees; 
maar dan sou jy gou ’n boek sien brandstapel-toe gaan. Sy 
sou nie eens die grappigheid daarvan raaksien nie. My 
pappie sou wil sê: Jy kry mense wat kleurblind is in alles; 
hulle sien net wit en swart — en meestal swart. 

Hofmeyr: Jou pappie — het hy dit gesê? 

Anna: Ja. Hy het baie sulke raak gesegdes gehad. 

Hofmeyr: Raai, dit klink my nie soos hy nie. 

Anna: Maar jy het hom mos nie geken nie. 


IIoemeyr: Jou pappie? 0 , jy meen jou eie pa, wat dood 
is - nic mnr. Jansen nie. 

Anna: Ek sê nie vir my stiefpa „Pappie” nie. Ek noem 
hom ,,Pa”. Toe, nou weet jy hoe ek my eie en my aan- 
getroude familie onderskei. 

IIoI'MEYr: Jy onthou jou pappie nogal goed. Ek dog jy 
was ’n kind toe hy dood is. 

Anna: lik sit mos baie ure by Mammie haar bed. Dan 
pniat ons van hom, on vertel wat hy gedoen en gesê het — 
so oor (Mi woor • iiet oindat dit ons plesier gee. (Gevoelvol): 
Op dii'> nianior kon ok hom .so goed dat as ek my oë 
looinaak . . . (Sy sil 'n oomblik met geslote oë, soos een 
wat 'n hcerlikc ciroom het.) — Nee, wat sal ek dit nou 
aan jou vortel. Dis my wêreldjie — Mammie hare en 
myno - en ok neem geen vreemde mense daarin nie. 

Hofmeyr (meegevoer): Maar vir my — vir my kan jy 
niaar gerus . . . ('Anna was hlykbaar nie op dié vurige 
belangstelling voorbereid nie. Sy kyk hom verwonderd aan, 
en hy krimp somaar inmekaar.) Nee, ek weet ek mag nie — 
ok moes dit nie gevra het nie. Maar ek wou nogal vir jou 
ook iets vertel het — iets van myself — as jy wou luister. 
Nou weet ek nie; dit sal so verskriklik prosaïes klink ná 
dio mooi dinge wat jy gesê het. Ek wou — wel, ek dog 
(lat dit jou miskien mag interesseer om te hoor hoe dit 
met my praktykie gaan — noudat my eerste ses maande 
not om is. Ek het laaste maand veertig pond gemaak; 
dit was elke maand iets meer — en — luister jy? 

Anna: Ek kan nie help om te hoor nie. As jy dit 
prettig vind om daaroor te praat, en nie omgee dat dit 
bekend word nie . . . 

Hofmeyr: Ek vertel dit mos net vir jou. Die beste is 
nog dat dit lyk of ek die municipale werk gaan kry. Mnr. 
Muller se firma kan dit nie meer doen nie, want hy is nou 
raadslid. Die burgemeester het al met my gepraat. As ek 
so aangaan, dan het ek oor twaalf maande my studie- 
skuld afbetaal, en oor nog ’n jaar of wat kan ek iets opsy 
hê, en as ek dan nog mooi verdien, dan — wel, ek het 
nog nooit gedink dat ek die reg het om met ’n meisie so 
te praat nie, en ek het ook nie die reg nie — nie nou nie — 
maar as dit aanhou goed gaan, dan oor ’n paar jaar — sien, 
wat ek nou eintlik voor bang is — dan is die meisie miskien 
al vas, en dan is dit te laat. 

Anna: Daar sal mos altyd wees wat los is. 

Hofmeyr: Maar — (met ’n uiterste inspanning) sal jy 
dan een daarvan wees — ek meen, kan ek daarop reken dat 
jy so lank sal ios bly? Ek weet ek het nie eens die reg om 
dit te vra nie — en ek weet ook nie of jy my begryp nie. 

Anna: Soos ek dit verstaan, wil jy so ’n soort opsie hê. 

Hofmeyr: (glad verbouereerd) : Dis nie . . . dis . . . 
Ag, ek weet ek het te gou gepraat; maar dis darem beter 
as om te lang stil te bly. 

Anna: Hoop jy om baie opsies in die distrik te kry? 

Hofmeyr: Jy spot mos nou; maar ek verdien dit ook. 

Anna: Dis maar ’n grappie. Wat my betref, ek pas 
vir Mammie op; en ál toekoms wat ek vir my skilder is 
(lat ck oor ’n jaar, en oor twee jaar, en oor baie jare nog 
uan niks anders sal dink nie as om vir Mammie op te pas. 

Hofmeyr: Ek vra jou nie om iets te sê nie. Dit mag 
ok nog nie doen nie. Ek wou jou net laat weet, en noudat 
jy wcet kan ons maar weer oor ander dinge gesels. (Hy 
stap na die venster en kyk na huite. Dan praat hy, met die 
blykbare opset om die onderwerp te verander en homselj 
weer tot kalmte te bring, terwyl hy met sy sakdoek die sweet 
van die inspanning van hande en gesig afvee.) Bloedig 
warm vanmiddag, nê. En stowwerig. En droog. As die 
lioere darem nie nou reën kry nie, dan kan ons prokureurs 
ook maar ons kantore sluit — of die insolventskappe 
moct vir ons aan die gang hou. — Hier kom hul nou die 
wcrf op — Dominec en jou pappie — ag, ek meen jou 
pa — jou stiefpa — mnr. Jansen. Ek hoop Dominee het 
sy woord ingekry, en dat die oubaas . . . 

(Mej. Celliers op, regs.) 

Mej. Celliers: Ek dink Dominee en oom Petrus is 
by die deur. — 0, middag, mnr. Hofmeyr. 

(Sy knik vir hom, en stap verhy na die skryftafel, 
waar sy haastig weer die kashoek regtrek en oopslaan.) 

Hofmeyr: Goeiendag, mej. Celliers. 

Mej. Celliers: Verexkuseer my tog. Ek het hier ’n 
werkie wat moet klaarkom. — Anna, trek die stoel ’n 
bietjie reg. En sit die kussings op hul plek. En laat in 
hemelsnaam daardie vrydenkersboek van jou nie daar so 
vlak onder Dominee se oë bly lê nie. 

{"Anna gehoorsaam, met ’n skalkse glimlag na Hof- 
MEYR se kant.) 

Dominee (in die portaal): Net ’n kwartiertjie, broeder. 
Ek moet nog by Bosfontein aanry — as Hofmeyr nie 
omgee nie; ek hoor daar is ook siekte. 

(Onder Dominee se praat word hy en mnr. Jansen 
in die portaad gesien. Dominee stap oor na die kapstok, 
waar hy sy hoed en sy stofjas ophang. Mej. Celliers 
tel en skrywe alweer een stryk deur. Dominee kom in, 
en MNR. Jansen volg hom in die kamer. Mnr. Jansen 
is ’n man van iets in die sestig, met ’n flinke maar waar- 
dige houding. Dominee is ’n goeie twintig jaar jonger.) 

Dominee (kyk nog nie na mej. Celliers haar kant nie): 
Goeiendag, Anna. 

Anna: Dag, Dominee. 

(Hulle gee hand.) 

Dominee: Wat ’n groot nooi word jy al! En jy word 
by die dag . . . 

Mej. Celliers (staan op; sy laat die boek ope lê, en 
hou nog die pen vas — sy sit dit net na die linkerhand oor 
om met die regter te groet): Goeiendag, Dominee. 

Dominee: O, mej. Celliers! Goeiendag. 

Mej. Celliers: Verexkuseer my — ’n oomblikkie — ek 
het nou net die syfer in my kop. — Eenhonderd ses-en- 
dertig pond tien shillings en ses pennies. (Sy skrywe die 
bedrag onderaan ’n kolom, klad dit, maak die boek toe en 
sit die pen neer.) So, nou kan ek ’n bietjie rus. 


DIE OUDERLING 


15 


('Mnr. Jansen het intussen vir Dominee die leuning- 
stoel aangewys, en vir Hofmeyr die hoek van die rus- 
bank. Hulle gaan so sit. Hy self neem plek aan die 
ander ent van die rusbank, en Anna op die klein 
sitbankie.) 

Dominee: Die vlytige Martha — altyd bedrywig. 

Mej. Celliers: Dis die kerk se kasboek. Ek help maar 
vir oom Petrus ’n bietjie daarmee weg. 

(Sy trek haar stoel nader na die geselskap.) 

Mnr. Jansen: Sonder daardie hulp sou ek nooit ál die 
werkies kan behartig wat ek nou vir die gemeente doen 
nie. Dis Bertha wat dit vir my moontlik maak. 

Dominee: En dit by die versorging van ’n bedleërige 
pasiënt! Waarlik voorbeeldig! — Maar Anna dra ook 
seker al haar deel by. 

Mej. Celliers (op grootmoedige toon) : Ja, ek moet sê, 
sy begin haar moeder mooi te verstaan. En dan, ek sê 
altyd . . . 

fMEV. Jansen haar klokkie lui, links.) 

Anna (spring onmiddellik op): Verskoon my. 

(Af, links.) 

Mej. Celliers (praat die verdwynende Anna agterna): 
Ja, gaan kyk jy maar, Anna, en roep my as dit nodig is. 

Dominee: Hoe voel sy vandag? 

Mnr. Jansen: Og, dit gaat agteruit; maar as jy dink 
dat .sy al sewe jaar lê . . . 

Hofmeyr; Sewe jaar! 

Dominee: Dit moet ’n beproewing wees. 

Mej. Celliers: En ’n sorg. 

Mnr. Jansen; En ’n bedrukkende invloed op die huis. 
Dit moes ek liewer nie gesê het nie. Maar die woord is 
uit, en waar is dit tog. Ek was ’n oujongkêrel toe ek met 
haar getrou het, en binnen ’n jaar het die siekte haar 
begin te pak. Dis nou die huwelikslewe wat die Here vir 
ons beskik het. Wel, of dit nou ’n straf is — want ek het 
ook maar veel om te verantwoord — en of dit tot lou- 
tering is, ek wil nie murmureer nie. 

Dominee: Dis die regte gees, broeder. En daar is tog 
kompensasies. Sy het vir u ’n liewe stiefdogter as bruid- 
skat bygegee, en — as u my die vryheid vergun om u 
daaraan te herinner — die middele om ’n onbekommerde 
lewe te lei. 

Mnr. Jansen: Ja, dis waar; en haar nig Bertha het 
bygekom om vir ons tot hulp en steun te wees. 

Mej. Celliers: Ag, oom Petrus! 

Mnr. Jansen : Ek sê dit in alle erns. Ek wil my seëninge 
tel, en ek wil daarvoor dankbaar wees. As mense maar net 
nie wou praatjies maak van alles waarin ’n ander voorspoed 
het nie! (Met verontwaardiging): Om te sê — soos ek nou 
die dag moes hoor — dat ek ’n siek vrou getrou het om 
haar geld! En dat ’n ander een nou al vir my haar flikkers 
gooi en net sit en wag dat my vrou — jy weet, Dominee, 
en jy weet ook dat dit valse lastertaal is, en dat Bertha . . . 

Mej. Celliers: Ek? Is dit van my? Wat sê hul van my? 

Dominee: Dit lyk of iemand by u kom aandra het, 
broeder. Daar moet u geen ag op slaan nie. Buitendien, 
as ’n man prominent word in publieke sake — al is dit 
kerklike sake . . . 

Mnr. Jansen : 0 ja, dis die rede, dit sien ek goed genoeg. 
Maar ek laat my nie bangmaak of stilmaak nie, dit moet 
hulle weet — en jy ook, Dominee. As ek my geroepe 
voel om ’n pad te bewandel — en nog nooit was die weg 
vir my duideliker as nou nie — sal geen vriendskap of 
vyandskap, geen vrees of guns my daarvan afbring nie. 

Dominee: Toe maar, broeder, laat ons geskille van- 
middag so ’n bietjie rus. By ons kerkraadsvergadering kan 
dic hare weer waai; (laggerig) dit word mos in die laaste 
tyd dic plek daarvoor. Laat ons liewer nou daardie sakie 
van llofmcyr afhandel. Ek het met mnr. Jansen gepraat, 
1 lofnieyr, en my pleitkragte uitgeput; so moet jy nou maar 
vcrder self die woord doen. 

Hofmeyr: Dis oor u kneg, mnr. Jansen: Andries Viljoen. 

Mnr. Jansen: So hoor ek. 

Mej. Celliers: Daardie vent, wat vir oom Petrus so 
rot en kaal besteel het? 

Hofmeyr: Hy moet oormóre voorkom. 

Mej. Celliers : Hy wou mos nog stry toe ek hom betrap 
— want dis by my dat hy sy rieme styfgeloop het. 

Hofmeyr: Hy beken nou skuld. Ek wil net vra, mnr. 
Jansen, dat u vir hom in die hof ’n goeie woordjie moet 
doen — net sê dat u, as klaer, nie op ’n straf aandring nie. 

Mnr. Jansen: Besef jy wat hy gedoen het? Hy het sy 
hand geslaan aan ’n ander se goed, wat nogal aan sy 
sorg toevertrou was. 

Hofmeyr: Hy het ’n vrou en twee klein kindertjies. 

Mej. Celliers: ’n Parmantige stuk meisiemens! Jy 
moet haar taal gehoor het toe ek die huis visenteer en 
gesteelde goed op haar rakke uitsnuffel — so kan sy dankie 
bly wees dat sy nie self agter slot en sleutel sit nie. 

Hofmeyr : Ek praat nie die misdaad goed nie. Ek moet 
vir die man optree — daarvoor is ek sy prokmeur — 
en ek doen maar ’n beroep op u jammerhartigheid. 

Dominee: Nou toe, broeder: so ’n beroep op ’n ouder- 
ling van die kerk . . . 

Mnr. Jansen : En my phg, Dominee — en joue daarby — 
om te leer dat die sonde ’n ernstige ding is? Daar hoef 
die prokureur nie aan te dink nie. Dit is sy werk om sy 
khënt te probeer loskry, nie om hom oor die reg of onreg 
van die saak te bekommer nie. 

Hofmeyr (laggend): U vat my beroep nogal vas. 

Mnr. Jansen : Dis tyd dat ek vir jou vasvat, jonge man 
— afgesien van jou beroep — en Dominee moet dit al 
lankal gedoen het. Ek het jou so ’n bietjie in die oog 
gehou vandat jy jou in ons dorp kom vestig het. Waar was 
jy laaste Sondag? En voorlaaste Sondag? En die Sondag 
vantevore? Nie in ’n kerkbank nie, dit weet ek. 

Hofmeyr (enigsins verleë): U let fyn op. 

Mnr. Jansen: Dis nou weer my werk as ouderling. 

Hofmeyr : Ek het daar niks op teë om kerk-toe te gaan 
nie — waarlik nie, mnr. Jansen. Maar dit maak darem 
so ’n inbreuk op ’n mens se Sondag. 

Mnr. Jansen: Ek verstaan. Dit maak inbreuk — op 
jou gholf en tennis en bergklim. Die ernstige, ewige dinge 
maak inbreuk op jou plesiertjies. 

Hofmeyr (wat hom nou hlykhaar haie ongemaklik voel): 
Dis darem nie oor die plesier nie; maar ’n mens se gesond- 
heid — as jou werk van so ’n aard is dat dit jou die hele 
week tussen vier mure hou . . . 

Mej. Celliers (lag kopskuddend oor sy verdediging): 
Hy wil dit nog waarlik goedpraat. 

Mnr. Jansen : Ja, en dis erger as om dit te doen, want 
dit toon meer moedswilligheid. Ons sal werk moet maak 
van hierdie gees onder die jong mense, Dominee. Ek dink 
dis tyd dat jy ’n prekie wy aan sabbatsontheihging. 

Dominee: Dan moet ek hul darem eers kerk-toe lok. 
Wat help dit ek preek vir dié wat afwesig is? 

Mnr. Jansen: Dit sal tog help — as hul merk dat die 
gemeente met die vinger op huUe begin te wys. 

Hofmeyr: So moet u darem nie praat nie, mnr. Jansen. 
Dan lyk dit of ek moet kerk-toe gaan om populair te 
wees — om klandisie te trek. Ek sou my ’n huigelaar voel. 

Dominee: Dis ’n mooi trek, Hofmeyr, en ek eer dit in 
jou; maar nou moet jy nie vir een ding so ver padgée dat 
jy anderkant van die spoor af lê nie. En moenie dink dat 
ons somaar bekrompe is en geen antwoord op jou redenering 

het nie. Ons ken die argumente goed: dat die Sabbat vir 
die mens gemaak is, nie die mens vir die Sabbat nie; dat 
Gods natuur stigteliker is as dogmapreke; dat rus of ont- 
spanning gesonder is vir liggaam en gees as ’n volle en 
benoude kerkgebou. Maar as die Sondag ’n dag van ver- 
maak word, wat sal die gevolge wees? Dink nou ’n bietjie. 
Dat die gevoel van erns en eerbied vir die godsdiens, die 
besef van die plegtigheid daarvan, sal verswak en verdwyn; 
en dan sal die godsdiens nie meer ’n mag in ons lewe en 
in die wêreld wees nie. Daardie tye van nadenke oor ons 
geestelike welsyn — dis ’n kragtige invloed ten goede, iets 
wat voldoen aan ’n sielshonger waarvoor die wetenskap 
nog geen voedsel gevind het nie. Sê my nou eerlik, ou seun, 
voel jy nie in jou eie gemoed — in jou eie ondervinding — 
die waarheid van my woorde nie? 

Hofmeyr: Wel — ja — ek moet sê — sien, ek het nog 
nie eintlik te veel daaroor gedink nie, maar . . . 

Mnr. Jansen : Ek het oopmond gesit en luister, Dominee, 
en by myself gedink: Ek hoop Dominee sal sy eie rede- 
nering ’n bietjie verder toepas. Nou moet ek dit maar 
doen. Laat ek dit so stel: As jy een enkele teks van die 
Bybel in twyfel trek, wat sal die gevolge wees? Dat die 
juistheid en die gesag van die hele boek aangetas en daar- 
mee die fondament van ons geloof ondermyn word. 


Dominee: Is dit alweer my evolusiepreek van voor- 
verlede Sondag? U kan daar maar nie van losraak nie, né 
broeder? — Dit sou vir jou geïnteresseer het, Hofmeyr. 


Hofmeyr: Ja, ek het daar so ’n bietjie van gehoor, en 
dit spyt my waarlik dat ek dit gemis het. 

Dominee : Jy kan darem die vervolg kom hoor. Daardie 
preek was maar die eerste van ’n reeks van drie. 

Mnr. Jansen: Maar Dominee, hoe kan jy jou aan ’n 
tweede en ’n derde wil waag? 

Mej. Celliers: Die hele gemeente gis dan nog oor die 
eerste. 

Dominee : Ek kan nie anders nie, broeder. Ek sien hoe 
die jong mense na leiding smag, en ek sou my plig versuim 
as ek hul dit nie na die beste van my vermoë gee nie. 

Mnr. Jansen: Leiding op ’n dwaalspoor? Ek sal my 
plig versuim as ek daar nie ’n stok voor steek nie. 

Dominee: Wag nou liewer tot Sondag, broeder. Die 
begin was miskien ’n bietjie verwarrend; ons mag altwee 
nou beter op stryk raak. — Jy kom ook help om te oordeel, 
nê Hofmeyr. 

Hofmeyr: Ek kom sekerlik, Dominee. 

Dominee: En bring die vriende mee wat met jou saam 
wou gaan bergklim. Sê vir huUe dit sal my tweede preek 
wees oor: die Bybel en die evolusieleer. 

Mnr. Jansen: Daar sal geen tweede en geen derde wees 
nie. Nie oor daardie verfoeilike onderwerp nie. Ons sal 
Saterdag hoor wat die kerkraad daaroor te sê het; en as 
jy nie jou plan wil laat vaar nie, Dominee, kan jy jou 
maar klaarmaak om dit voor die Ring ook te gaan verdedig. 

('Anna verskyn in die deur, links.) 

Anna: Tog asseblief nie so hard nie, Pa. Mammie voel 
baie sleg. 

Dominee: Ek het spyt om dit te hoor. Ek wou juis nog 
gaan dagsê het, maar dan moet ek dit miskien maar laat. 

Anna: Ja. Dominee, liewer nie vandag nie. En stuur 
tog die dokter as u in die dorp kom. 

('Anna af, links.) 

Mnr. Jansen: Die dokter kan tog niks doen nie. Dit 
het hy al meermale gesê. Af en toe ’n inspuiting vir die 
pyn; dis ál. Maar stuur hom darem. Dit troos vir Anna, 
en ek wil ook graag voel dat ek niks versuim waaroor my 
miskien een dag ’n verwyt sou kan gemaak word nie. 

Dominee (staan op ont weg te gaan; die ander staan dan 
ook op): Goed, ek sal die boodskap afgee. Vir dr. Van 
Niekerk, nê? 

Mnr. Jansen : Nee, dr. Winter — dié is ons huisdokter. 

Dominee: Ja, natuurlik; ek het hom al hier gesien. Maar 
dit het my op die oomblik net bygeval dat dr. Van Niekerk 
’n broer is van mev. Jansen haar eerste . . . 

Mnr. Jansen: A1 was hy ook haar eie broer, of myne 
— ’n man wat so openlik ongodsdienstig is . . . 

Hofmeyr: Sou u hom dan daaroor boikot, mnr. Jansen? 

Mnr. Jansen : Dis nou ’n totaal verkeerde woord daar- 
voor. Dis nie dat ek hom iets kwaads wil doen of toewens 
nie; maar ek voel my nou eenmaal nie getrokke na iemand 
wie se beskouinge my teen die bors stuit nie. Dis niks 
seldsaams nie, Hofmeyr; ek is daarin maar net soos alle 
ander mense. 

Dominee: Nou moet ons regtig op die pad kom — as 
ons nog die draai by Bosfontein om wil maak. Goeie beter- 
skap aan mev. Jansen. Groete vir haar en vir Anna van my. 

Hofmeyr: Van my ook. 

Dominee: Goeienmiddag, mej. Celliers. 

Mej. Celliers: Dag, Dominee. Dag, mnr. Hofmeyr. 

Dominee: Tot Saterdag, broeder. 

(Hulle gee almaal hand. Die mans stap portaal-toe. 
By die boog, terwyl Dominee in die portaal sy stofjas 
aantrek en sy hoed kry, praat Hofmeyr weer met 
MNR. Jansen.,) 

Hofmeyr : Mag ek net vra voor ek gaan: Sal u nie maar 
darem oormóre vir Viljoen ’n woordjie kom sê nie? 

Mnr. Jansen: Maar, kêreltjie, moet ek dan weer van 
een af begin uitlê? My posisie — dit bring pligte mee — 
om die kerk se houding teenoor die misdaad suiwer te 
vertolk; nie om dit goed te praat nie, maar om te oorweeg 
of dit nie ’n geval is waar die sensuur van die kerk by 
die straf van die wêreldlike hof behoor gevoeg te word nie. 

Dominee: Ja, broeder, wat kan ek daarop sê? Laat dié 
van ons wat sonder sonde is die eerste steen op hom werp. 

Mnr. Jansen (vererg en onthuts): Maar Dominee! Wat 
— wat bedoel jy? 

Dominee: Ek haal net die Meester se woorde aan. As 
dit nie van toepassing is nie, skud dit maar af. — Kom, 
Hofmeyr. Ek ken vir mnr. Jansen goed genoeg om te weet 
dat, as hy ’n besluit geneem het, jy en ek hom daar nie 
van sal afbring nie. — Tot siens, broeder. 

Hofmeyr (neem sy hoed en handskoene): Dag, mnr. 
Jansen. 

(Hulle verdwyn aan die regterkant van die portaal, 
en 'n mens hoor die voordeur toegaan. Mnr. Jansen 
staan nog in die hoog van die portaal, en kyk sy ver- 
trekkende gaste in sprakelose ergernis agterna. Mej. 
Celliers het intussen weer haar stoel by die skryftafel 
getrek en die kasboek gepak. Mnr. Jansen kom terug.) 

Mnr. Jansen: So ’n . . . ai, amper versondig ek mjr 
weer; maar ’n ongemakliker slag om die mooiste tekste in 
die verkeerde verband aan te . . . 

Mej. Celliers (weer aan ’t tel): ’n Oomblikkie. Net 
’n oomblikkie. 

(Sy skrywe ’n paar syfers in. Hy gaan in die leuning- 
stoel sit.) 

Mnr. Jansen (daar mej. Celliers die pen neersit en 
die syfers klad): Amper klaar? 

Mej. Celliers: Net gou kyk. — (Sy vergelyk die resul- 
tate van twee kolomme.) Honderd ses-en-dertig pond tien 
en ses — honderd ses-en-dertig pond tien en ses. A, dit 
slaan. Klaar, oom Petrus. (Sy maak die hoek toe.) Dis 
weer ’n hele werkie agter die rug. 

Mnr. Jansen: Wat sou ons tog sonder jou gedoen het, 
Bertha? Dis waarlik ’n bestiering wat vir jou in hierdie 
huis gebring het. 

Mej. Celliers: Ag, oom Petrus! Ek doen maar wat u 
my self altyd met woord en daad voor oë hou: my plig. 

Mnr. Jansen: Dit is ’n woordjie wat ek nogal dikwels 
noem, nê. Maar weet jy, Bertha, ek het vanmiddag begin 
te dink: dis tog ’n snaakse woord, en een wat baie misbruik 

word. Daar gaan Hofmeyr ’n onreg verdedig, en dis kamta 
sy plig as prokureur. Hier is Dominee besig om ’n dwaal- 
leer te verkondig en die kerk aan twee te skeur, en hy weet 
te vertel dat hy sy plig doen. Vir my, wat ’n leier in die 
gemeente geword het omdat ek vir my plig nie stuit nie, 
omdat ek glo in die betreding van die enge weg sonder 
om vir voordeel of gevaar ter regter- of ter linkersy af 
te wyk — is dit dan nie vir my ’n bespotting van die 
woord as ek dit uit huUe mond hoor nie? 

Mej. Celliers: As dit vir u maar net nie in die war 
bring nie . . . 

Mnr. Jansen: So ’n vrees het ek nie. Daarvoor is my 
beginsels gelukkig te vas en te sterk. Dit hinder my ’n 
bietjie; dis ál. En reken mooi — of dit nou swakheid is, 
weet ek nie — maar daardie afskeidsteek van Dominee! 
„Dié van ons wat sonder sonde is” . . . Bertha, wat sou 
hy in die gedagte gehad het? 

Mej. Celliers: Ek weet wat dit vir my aan laat dink 
het — en seker vir u ook, oom Petrus. 

Mnr. Jansen: Jy meen — wat ou Manus le Roux uit- 
gesnuffel het — wat hy ons nou die dag vertel het? 

Mej. Celliers: Ja; toe u hom nog wou stilmaak. 

Mnr. Jansen: Dit was ook veels te onverantwoordelik 
om sulke dinge te sê — nogal van ’n predikant. 

Mej. Celliers: Hy sê darem hy het daar die bewys 
van, swart op wit — en hy gaan dit vir u stuur. 

Mnr. Jansen (staan op, en stap in opgewondenheid oor 
die kamer): Ek wil dit nie hê nie. Dis ou dinge, wat al 
vergeet en begrawe was. 

Mej. Celliers: Maar ek dog by myself, toe Dominee 
sy lyf so manhaftig hou: mannetjie, as oom Petrus net 
wil, kan hy darem . . . 

Mnr. Jansen : Nee, Bertha, daartoe laat ek my nie . . . 
of . . . of hy moet my self tot uiterste middele dwing! 

Mej. Celliers: ’n Mens sou dink dat hy moet bang 
wees, en daarom versigtiger . . . 

Mnr. Jansen: Hy weet natuurlik nie dat ons dié 
informasie het nie. 

Mej. Celliers: Hy weet darem dat sy lewe nie altyd 
so onberispelik was nie. Dis ook die wat hy daardie teksie 
so gou op die tong het. 

Mnr. Jansen: En tog . . . daardie woorde! Jy weet, 
Bertha, niemand is onkwesbaar nie . . . ek self ook nie. 
Jy het gehoor hoe hulle stories maak — selfs oor jou 
teenwoordigheid in hierdie huis. 

Mej. Celliers: Sulke leuentaal! Sulke skinderpraatjies! 
Dit besoedel vir hulle, nie vir ons nie. 

Mnr. Jansen : Dit maak darem seer, en dit doen kwaad 
ook. En nou, daardie kwessie van die geld. Ek het gister 
weer met Muller gepraat, en hy bly daarby dat ek geen 
reg gehad het om dit te gebruik nie. 

Mej. Celliers: Maar tant Letta haar lewensreg . . . ? 

Mnr. Jansen: Dit gee vir ons die inkomste, nie die 
kapitaal nie. 


Mej. Celliers: Nou wel, Anna het mos toegestem. 

Mnr. Jansen; Sy is onmondig: haar toestemming 
beteken niks. 

Mej. Celliers: Dit was vir Anna haar eie beswil — 
dat haar stiefpa se plaas nie oor haar kop verkoop en haar 
siek moeder uit die huis gegooi word nie. Waar sit die 
kwaad dan daarin? 


Mnr. Jansen (gaan op die rushank sit): So het ek al 
honderdmaal by myself geredeneer. Maar as — as ïets 
aan Letta moes gebeur voordat ek die geld kan terugsit — 
en die weesheer het ’n ander beskouing ? Dis ’n verskriklike 
gedagte. Dit martel my. Dit maak my tot ’n lafaard 
juis nou dat ek onverskrokke moet voorwaarts gaan. So 
dikwels roep ek uit: Here, waarom het u my daar laat 
struikel? Was dit om my vir hoogmoed te bewaar, deur 
my te leer hoe swak ek werklik is by ál my vertoon van 
krag? Alles het so onverwags op my afgekom. Kon ek 
gedroom het dat veepryse plotseling sou daal tot niks — 
dat my bates in ’n oogwenk sou verdwyn terwyl my skuld 
bly? Toe moet ek skielik gedruk word — net toe die 
moeihkheid in die kerk begin — toe die reggesinde mense 
na my opkyk om die voortou te neem — toe my onder- 
gang ook die ondergang van die goeie saak sou beteken 
het. En toe kom daardie geld los — net betyds — as ’n 
antwoord op my gebed om verlossing uit my benoudheid. 
Nou weet ek dat dit ’n strik van die Bose was. Maar my 
brein het soos ’n draaikolk gewoel. Ek het geen tyd gehad 
om dinge uit te pluis nie; en toe ek tot besinning kom, 
was die daad gedaan. 

Mej. Celliers (kom in simpathie nader): Ag, oom 
Petrus, ek kan nie verdra om vir u in so ’n kwelling te 
sien nie. U bedoeling was goed, en dit is wat tel. 

Mnr. Jansen : Ja, dis my troos. Hy Wat die harte ken, 
sal alles begryp en vergewe. Maar die mens se oordeel is 
hard, en as dinge nie regkom voordat ek aan die weesheer 
verslag moet gee nie . . . 

(^Anna verskyn, hewig ontsteld, in die deur, links.) 

Anna: Pa — nig Bertha — kom tog dadelik. Mammie 
. . . Mammie . . . 

('Mnr. Jansen haastig af, links. Mej. Celliers 
agterna. Anna hly snikkend teen die rug van die 
leuningstoel staan.) 


( Gordyn ) 


II. 


(Dieselfde kamer, omtrent ’n maand later. Op die buffet 
staan, in plaas van die blomme, ’n skinkbord met teegoed — 
koppies en pierinkies, melk en suiker. By die opgaan van 
die gordyn is daar niemand op die toneel nie. Mnr. Jansen 
verskyn in die portaal, met sy hoed op. Hy haal die hoed 
af en hang dit aan die kapstok. Dan kom hy in. Hy het ’n 
koerant en ’n klompie ongeopende briewe in die hand. Die 
meeste van die briewe is in roukoeverte. Mnr. Jansen het 
’n swart band om sy linkermou.) 

Mnr. Jansen (by die linker-gangdeur): Anna! 

Anna (uit die gang se kant, links): Ja, Pa. 

('Anna op, links. Sy het swart rouklere aan.) 

Mnr. Jansen: Ek het die pos gebring. Hier is ’n paar 
briewe vir jou. 

(Hy gee haar ’n aantal van die briewe.) 

Anna: Dankie, Pa. 

(Hulle gaan albei sit, hy in die leuningstoel en sy 
op die sitbankie, en begin hulle briewe oop te maak.) 

Mnr. Jansen: Nog ’n paar briewe van deelneming. 
Joue ook? 

Anna: Ja, Pa. Die mense is waarlik baie lief. 

('Mnr. Jansen maak ’n brief in ’n langwerpige 
koevert ope. Die lees daarvan skyn hom te vererg en 
te ontstel.) 

Mnr. Jansen: Alweer ’n brief van daardie dokter-oom 
van jou — jou oorlede pa se exekuteur. Sê dat hy sonder 
verwyl geregtelike stappe instel. Kamta omdat die wees- 
heer hom opdruk, en omdat dit sy ,,plig” teenoor jou is. 

Anna: Ek het hom geskrywe, soos Pa weet, dat ek . . . 

Mnr. Jansen: Ja, hy sê dat hy jou brief gekry het. 
„Maar solank as Anna onmondig is” — dis wat hy skrywe 
— „is die exekuteur juis daar om haar teen haar eie 
swakheid te beskerm.” Mooi woorde! Maar sy werklike 
rede vir hierdie oorstelpende haas noem hy nie. 

Anna: Sy werklike . . . dink Pa . . . ? 

Mnr. Jansen: Ek dink nie. Ek weet. Onthou jy hoe 
onkerks hy altyd was? 

Anna: Ek onthou dat ek een dag by was toe Pa hom 
daaroor gepak het, en toe sê hy dié dinge interesseer 
hom nie. 

Mnr. Jansen : Ja, so onbeskaamd was hy daaroor. Maar 
nou het hy mos eensklaps geïnteresseerd geraak — in 
Dominee se evolusiepreke; en toe nou die dag by die ge- 
meentevergadering daag hy jou waarlik ook op — hoewel hy 
nie die moed gehad het om sy mond daar oop te maak nie. 

Anna: Hoe weet Pa dan watter kant hy . . . ? 

Mnr. Jansen: Hoef jy dit te vra? As ek nog kon twyfel 
of Dominee verkeerd is, moet ek net so ’n slaggie sy 
ondersteuners deurkyk. 


DIE OUDERLING 


31 


('Mej. Celliers op, links. Sy dra ook rou.) 

Mej. Celliers: Pos gekom? 

Mnr. Jansen: Ja, maar niks vir jou nie. 

Mej. Celliers: Kan ek dan maar die koerant kry? (Sy 
neem die koerant op, en gaan daarmee op die rusbank sit.) 
Wat het die kerkraad vanmiddag te sê gehad, oom Petrus? 

Mnr. Jansen: Soos ek verwag het: besluit om ’n klag 
in te dien. 

Mej. Celliers: By die Ring? 

Mnr. Jansen: Ja — want Dominee wil hom op geen 
ander manier laat stop nie. Dis darem bitter jammer dat 
dit daartoe moet kom. 

Mej. Celliers: Dit kan u tog nie help nie. 

Mnr. Jansen: Nee, waarlik nie. Ek sou my in hierdie 
tyd veel liewer ’n bietjie in stilte wil afgesonder het. Maar 
die wêreld gaan voort, wat ook jou persoonlike droefhede 
en moeilikhede mag wees; en ek kan my werk tog nie 
somaar halfpad los nie. 

Mej. Celliers: A nee a — of u vriende in die steek 
laat nie. Ek sien mos hoe huUe op oom Petrus reken, en 
hoe hulle vir u op die hande wil dra. 

Mnr. Jansen: Ja, dis waar; dit doen ’n mens se hart 
goed. Hulle het my vanmiddag weer so pragtig bygestaan 
— veral Manus le Roux en sy getroue ou buurman, wat 
in hierdie hele stryd soos Aaron en Hur my arms hoog 
gehou het. Dominee se vriende het maar stU gebly. Ek dog 

ek sou hulle uitlok deur te sê: Broeders, hier is geen plek 
vir neutraliteit nie; wie nie met ons is nie, is teen ons. 
Maar dit het alles niks gebaat nie; hulle het met die mond 
vol tande bly sit. 

Mej. Celliers (met ’n laggie van genoeë ) : Dit kon ek 
gedink het. HuUe is bang —■ dis die rede. 

Anna (nog besig met haar briewe , maar darem in die 
gesprek geïnteresseerd ): Miskien hou huUe nie van twis nie. 

Mnr. Jansen : Hoe moet die reg ooit seëvier as niemand 
daarvoor wil veg nie ? Hulle sou manhaftig genoeg gewees 
het as dinge hulle kant-toe geloop het. Maar die gemeente- 
vergadering het gewys hoe die wind waai. 

Mej. Celliers: Dit was ’n goeie plan, oom Petrus — om 
die gemeentevergadering te laat hou. 

Mnr. Jansen: Ja, toe hul daar merk wat die gevoelens 
is, het hul somaar in hul dop gekruip. Net daardie klein 
Hofmeyr wou my mos onder kruisverhoor neem. ('Anna 
kyk belangstellend op .) Een kopskoot was darem genoeg 
om vir hom buite geveg te stel. Ek het net gesê, beleefd 
en vriendelik: Sal ons jonge vriend, wat so begerig is om 
oor die aangeleenthede van ons kerk mee te praat, ons 
net eers vertel hoeveel maal hy al daarin was? Of het hy 
miskien lus om te hcrhaal wat hy ’n week of wat gelede 
in my huis oor die Sabbatdag te sê gehad het? — Toe wou 
hul hom nie weer ’n woord laat praat nie; en ek hoor 
vandag op die dorp dat ’n goeie halfdosyn mense somaar 
direk van die vergadering na sy kantoor gestap het om 
hul werk van hom weg te neem. 


Anna; Net omdat — omdat hy aan Dominee se kant is? 

Mnr. Jansen: Wel, ja, as jy dit so van buite af beskou, 
dan lyk dit kleinlik en wraaksugtig. Maar in die geveg 
word die bloed warm, dit moet jy onthou; en dan kan 
daar maklik verkeerde dinge gebeur. As Hofmeyr ’n bietjie 
meer mensekennis gehad het . . . maar ons word almaal 
met skade wys. 

Mej. Celliers; Die mense het hul seker geërg oor sy 
koerasie om vir oom Petrus te wil te rede stel. Dis mos 
verregaande. Oom Petrus is mos darem nie sy portuur nie. 

Mnr. Jansen (met die oë op ’n brief wat hy onder die 
praat oopgemaak het): Van nig Trynie. (Lees): ,,Ek was 
van huis, en het nou eers die treurige tyding gekry.” Ook 
’n boodskap aan jou, Anna. (Lees weer): ,,Sê vir Anna 
dat sy dag en nag in my gedagte is. Ek weet hoe innig die 
band tussen moeder en dogter was; hoe hulle van dag tot 
dag met mekaar en vir mekaar gelewe het. Die gemis wat 
dit vir Anna moet wees ...” (Troostend, daar hy merk 
dat Anna die sakdoek by die oë bring): Toe dan nou, Anna, 
wees tog sterk. Sy sou dit self nie begeer het dat jy jou 
so ongelukkig moet maak nie. ('Anna snikkend uit, links.) 
Arme Anna, sy kan daar maar nie oor heenkom nie. 

Mej. Celliers: Dis ook te verstaan, die stomme kind! 
Sy hct so in haar moeder opgegaan — sy moet ’n verskrik- 
like ledigheid in haar lewe voel. Maar, oom Petrus, wat 
.sy haar nou so aangetrek het is darem nie net nig Trynie 
haar brief nie. Dis wat u van Hofmeyr vertel het. 

Mnr. Jansen: So? Het jy ’n gedagte dat sy . . . ? 

Mej. Celliers: As ’n mens oë het wat sien en ore wat 
lioor . . . 

Mnr. Jansen (met ’n gUmlaggie): En daarby ’n neus 
wat so ’n bietjie kan snuffel! — (Praat weer met erns.) 
Maar die skok wat sy weg het — jy weet, Bertha, soiets 
maak dat jy teen niks bestand is nie. Ek merk dit aan 
myself. Ek voel ook nog onbekwaam om iets aan te pak. 
(Hy staan op, en stap onder die praat na die rushank toe.) 
En nou het die dokter my vanmóre weer gewaarsku oor die 
bloeddrukking, en gesê ek moet my rustig hou; ek mag my 
nie ooreis nie en ek mag my nie ontstel nie. Maar kan ek 
dan terugstaan, terwyl daar ’n werk is wat my nodig het ? 

Mej. Celliers: En vir ons verstrooid laat staan, soos 
skape sonder herder? Ek bekommer my ook baie oor u 
gesondheid, oom Petrus; maar dan is dit of ek ’n stem in 
my oor hoor fluister: Hy is onmisbaar vir die goeie saak, 
dus moet en sal hy krag kry. 

Mnr. Jansen (aangegryp deur haar woorde, kom by 
haar op die rusbank sit): Dis wonderlik om jou so te hoor 
praat. Want weet jy, Bertha, dis precies die boodskap wat 
ek hoor, en wat my aanspoor om my moeilikhede opsy te 
stoot en om sterk en moedig vooruit te gaan. 

Mej. Celliers: Moeilikhede, oom Petrus? (Sy sit haar 
hand op syne, en praat met innigheid.) Vergeet u dan wat 
u my self eenmaal daarvan vertel het? Dat dit gestuur 
word om oorwin te word, en om die oorwinning soveel 
groter en heerliker te maak. 

Mnr. Jansen (in verrukking, druk haar hand in altwee 
syne vas): Jy is gestuur geword, Bertha — soos ’n engel 
uit die hemel — omdat ek troos en bemoediging nodig 
het — omdat ek jou nodig het. Jy het die gawe om te 
weet wat in my siel . . . 

(Aan die voordeur word geklop. Mej. Celliers, 
wat die hlyke van MNR. Jansen se toenadering salig- 
lik ingedrink het, trek haar hand weg en skuif vinnig 
na die ander ent van die rusbank.) 

Mej. Celliers: Dis iemand by die voordeur. (Die 
geklop word herhaal. Mej. Celliers stap deur die boog 
om die deur oop te maak, en praat dan in die portaal.) 
O — Dominee! 

Dominee (hang sy hoed aan die kapstok): Goeien- 
middag. Is mnr. Jansen . . . ? O, hier is u, broeder. Hoe 
gaan dit? (Hy is by dié tyd in die kamer. Mnr. Jansen 
het opgestaan. Dominee stap na hom toe, en gee vir hom 
hand. Mnr. Jansen wys hom ’n sitplek op die rusbank.) 
Dankie. ("Dominee gaan sit; mnr. Jansen en mej. Cel- 
LiERS ook; die twee mans op die rusbank, en mej. Celliers 
in die leuningstoel. Daar is 'n kort, enigsins ongemaklike 
stilte. Dominee kyk van die een na die ander.) Ek steur 
jul tog nie? 

Mnr. Jansen (skerp): Hoe so? 

Dominee (met ’n glimlag): Ek dog julle twee lyk so ’n 
bietjie geheimsinnig. 

Mej. Celliers: Ons twee — geheimsinnig ? Maar 
Dominee . . . 

Mnr. Jansen: Watter geheime sou ons nogal . . . 

Dominee: Maar broeder, mag ’n mens dan nie eens ’n 
onskuldige grappie maak nie? 

Mnr. Jansen (enigsins gerusgestel): Ek vrees, Dominee, 
jou grappies is van so ’n aard — jy sal moet sê wanneer 
ons moet lag. 

Dominee : Dis maar die gespanne verhouding tussen ons. 
Dit maak dat die een nie weet hoe om te praat en die 
ander nie weet hoe om te luister nie. Dit maak . . . 
('Anna kom in, links, met ’n kan koffie.) Middag, Anna. 

Anna: Dag, Dominee. 

Dominee (met die oog op die koffiekan): Ek hoop jy 
het vir my bygetel. 

Anna (gaan na die buffet, waar die teegoed klaarstaan): 
Wees maar gerus, Dominee. Daar is kofïie genoeg in 
die kan en koppies genoeg by die hand. (Sy skink ’n 
koppie in.) 

Mej. Celliers: Ek sal skink, Anna. Gee jy maar die 
koppies aan. ^Anna stap met die koppie wat sy ingeskink 
het na Dominee toe. Onder die gesprek wat volg skink 
MEj. Celliers verder in en Anna bedien.) 

Dominee: As ek mag vervolg, broeder, noudat . . . 
(Hy neem die koppie koffie wat Anna hom aanbied.) 
Dankie, Anna. — Noudat ons meer gesellig voel — ek was 
net aan ’t sê . . . 

Anna (staan nog voor hom met die skinkbord met melk 
en suiker, daar hy geen aanstaltes maak om homself verder 
te help nie): Sal ek maar melk bygooi? (Sy doen dit.) 

Dominee: So ja — dis genoeg, dankie. — Ek was net 
aan ’t sê dat ons onsself ongelukkig maak — diep ongeluk- 
kig — en dit waaroor? Oor ’n verskil . . . 

Anna (wat merk dat mnr. Jansen hom alweer begin 
te erg, wil afleiding verskaf): Suiker, Dominee? 

Dominee: Asseblief. (Hy help homsdf, niaar praal 
voort.) Ja, ek wou maar sê, ons maak onsself ongelukkig, 
ons verbitter mekaar die lewe, net omdat ons verskil oor 
puntjies van dogma, wat aan ons saligheid . . . 

Mej. Celliers: Puntjies van wat? 

Dominee: Van dogma — van kerkleer . . . 

Mej. Celliers: 0! 

Dominee: Ondergeskikte puntjies, wat aan ons saligheid 
geen jota hoef aan of af te doen nie. 

Mej. Celliers: Is dit ons katkisasie? Beteken dit so 
min? 

Mnr. Jansen: So sê ’n dominee, wat dit sy plegtige 
roeping gemaak het om die leer te verdedig en te verkondig. 

Dominee: Juis omdat dit my beroep is, het ek daar ’n 
grondige studie van gemaak. Daarom ken ek die verskil 
tussen uiterlike versiering en innerlike soliditeit; daarom 
weet ek dat die mure sal bty selfs as die een geslag dit 
met donker en die ander dit met ligte verf bestryk. Dink 
daar net aan, broeder, hoeveel sektes gekom het om in- 
gewikkelde stellinge te probeer ent op die eenvoudige leer 
van die Meester. Wat was Sy katechismus vir die groot 
beslissing van die oordeelsdag? Net hierdie toets: „Ik 
ben hongerig geweest, en gij hebt My te eten gegeven; 
Ik ben dorstig geweest, en gij hebt Mij te drinken gegeven. 
Voor zooveel gij dit één van deze Mijne minste broeders 
gedaan hebt, zoo hebt gij dat Mij gedaan.” 

Mnr. Jansen: Jy haal maar een teks aan, Dominee, en 
die Bybel het baie. 

Dominee : Ek wys op die hoekstene: die liefde vir God 
en die naaste; vrede op aarde. Nie dat ek die sektes en 
dogmas veroordeel nie — o nee! Daar sit soveel goeds in 
almaal . . . 


Mnr. Jansen: In almaal? 

Dominee: Altans in die meeste daarvan — as hul net 
nie met mekaar wil stry en baklei nie. Dan sien ek veel 
wat goed is, broeder, selfs daar waar huUe verskU. Nasies 
en geslagte verskil tog in geaardheid net soos individue; 
dan is dit ook te verwagte dat hul die uiterlike vorm van die 
godsdiens so ’n bietjie sal smee om dit by hul smaak en 
temperament aan te pas. 

Mnr. Jansen: Maar Domineel Hoe moet ek jou ver- 
staan? Om van ewige, onveranderlike waarhede te praat 
asof dit . . . 

Anna: Kyk, Pa, Dominee laat sy koífie koud word. 

Mnr. Jansen: So sien ek — om nie vir my aan die 
woord te laat kom nie. 

Dominee (neem sy koppie op): Ag nee, broeder, ek 
wil u aUe kans gee. ’n Kalme bespreking van beide kante 
behoort tog aangenaam sowel as leersaam te wees. 

Anna (wil weer keer): Nog ’n koppie, Pa? 

Mnr. Jansen: Nee, dankie. (Hy gee haar sy leë koppie 
terug.) — Ek sal kalm praat, al is dit net om te wys dat 
ek ook argumente het. Die maatstaf, Dominee, dié moet 
suiwer en sekuur wees, altyd dieselfde, al meet die een 
daarmee ’n bietjie te lank en die ander ’n bietjie te kort. 
As ek ’n lyn span vir my volk om boontjies te plant, dan 

kap hul wel hier teenaan en daar ’n handbreed weg. Is 
dit ’n rede om die lyn krom en skeef te laat lê? Dan kap 
hul nog ’n maal so bont, en watter soort rye sal dit dan 
afgee ? 

Mej. Celliers: Dis ’n pragtige gelykenis, oom Petrus. 

Dominee: Ja, broeder, u sit u standpunt goed uiteen; 
daar wil ek u krediet voor gee. Maar . . . ('Dominee het 
by dié tyd sy kopfie leeggedrink. Anna neem dit by hom 
aan.) 

Anna: Sal u nog ’n koppie neem, Dominee? 

Dominee: Dankie, ek het genoeg gehad. 

Mej. Celliers: Neem maar die goed weg, Anna. CAnna 
onder die verdere praat uit met die gebruikte teegoed, links.) 

Mnr. Jansen: Ek weet jy dink dis ’n bekrompe stand- 
punt. Dis ’n saak van opinie. Hofmeyr vind seker vir jou 
in baie opsigte bekrompe; en dr. Van Niekerk — daar- 
die oom van Anna, wat glad geen godsdiens het nie — 
sal wel dieselfde van Hofmeyr dink. Ek is nie hard op 
mense wat foute maak of wat ander menings het nie; 
maar (word ernstig) as iemand die bron wil besoedel, dan 
moet ek as dienaar van die kerk dit beskerm. (Met toe- 
nemende gevoel.) As die man wat ons aangestel het om 
dit te bewaak — dis jy, Dominee — dit self troebel maak, 
dan is dit my dure plig . . . 

Dominee (begin ook opgewonde raak): Kalmpies, 
broeder, kalmpies! 

Mej. Celliers: U ontstel hom, Dominee, en die dokter 
het gesê . . . 

Dominee (nog meer opgewonde): Hy ontstel homself. 
Moet maar altyd vir my te lyf gaan — uit dure plig! Maar 
ek het ook pligte — aangename en onaangename — en ek 
sal daar ook nou reguit mee deurdruk. Een daarvan is om 
my gemeentelede te vermaan as hulle doen wat verkeerd is. 
Julle weet hoe ek altyd die ore gesluit het vir praatjies oor 
julle twee. Maar al probeer ek my vir skinderstories doof 
hou, kan ek nie weier om my eie sintuie te glo nie. Toe 
ek netnou opgekom het voordeur-toe — die venster was ope 
en ek kon nie help om ’n paar woorde op te vang nie — 
en toe, die skuldige trek op jul gesigte toe ek binnekom.. . 

Mnr. Jansen (spring op): Dominee, stop! Hoe durf 

jy? 

Mej. Celliers (onthuis): Ja, hoe durf hy? Sê vir hom, 
oom Petrus, (met die hande voor die gesig, byna in trane) 
hy kom my te ná — hy raak my eer aan — en oom Petrus 
s’n ook. 

Dominee (wat ook opgestaan het): Ek praat nie agteraf 
soos ander mense nie — soos selfs mnr. Jansen se vriende 
op die kerkraad nie. As julle dink dat sy posisie hom veilig 
maak — dis juis andersom. Dit stel hom eers bloot. Dit 
maak dat hy dubbel versigtig moet wees. 

("Mnr. Jansen bring die hand by ^die voorhoof en 
maak die oë toe asof hy wil duiselig word. Die ander 
merk dit egter nie, maar hy bly staan en kom gou 
weer by.) 

Mej. Celliers (byna snikkend): Ek gaan my goed 
inpak -— somaar nou — op die daad — en voor vanaand is 
ek hier weg. Dit sal hulle die grond onder die voete uit- 
slaan. Maar om so . . . so kwaaddenkend . . . dis gemeen, 
dis gemeen! ('Mej. Celliers af, links.) 

Mnr. Jansen: Jy het dit uit jou duim gesuie . . . en 
om ander ook te wil bytrek . . . hulle sal dit nie waag 
om van my te skinder nie. 

Dominee : U dink miskien dat die ampsgewaad van die 
kerk ’n beskutting is . . . 

Mnr. Jansen (betekenisvol en dreigend): Nee, dit is 
geen beskutting nie — nie eens vir die predikant nie. (Hy 
stap na die skryftafel, en bly daarby staan.) Dié kan ook 
’n stukkie geskiedenis agter die rug hê wat hy liefs onver- 
teld sou laat. 

Dominee: As u wil weet of ons ook maar mense is — 
in sonde ontvang en gebore, en geneig tot alle kwaad . . . 

Mnr. Jansen (op gewigtige toon en met ’n deurdringende 
blik): Mag ek jou herinner aan die saak van die Kroon 
teen De Wit? 

Dominee (skrik, maar bedwing homself en praat met 
voorgewende onverskilligheid): Og, het hul u daarvan iets 
in die oor kom fluister? Sit, broeder, en ek sal u self die 
hele storie vertel. (Hy plak homself in die leuningstoel. 
Mnr. Jansen trek die skryftafelstoel, wat effens wegstaan, 
nader na die tafel en gaan daarop sit. Hy hou sy oë strak op 
die dominee gerig.) Ek was maar ’n karnallie in my jong 
dae: graag die voortou geneem by alle kwajongstreke. 

Mnr. Jansen : Jy was nie meer so ’n seun toe dit gebeur 
het nie. 

Dominee: Ek vrees ek het maar stadig opgegroei — 
altans verstandelik — al het ek die slag geken om examens 
deur te kom. Nou ja, in my kollegedae was daar ’n wynboer. 

’n mnr. Malherbe, wie se plaas aan die dorp gegrens het. Sy 
opstal was teenaan die koshuis waar ek thuis was, en ’n 
ope venster in sy keldermuur het in die parstyd vir ons 
uitdagend aangekyk. Toe een aand, by donker maan, het 
ons die bose inval gehad — ’n klompie van ons — om in die 
kelder in te sluip en aan die mos te begin proe. Juis omdat 
ek ’n totaal ongeoefende drinker was, het ek nie my maat 
geken nie, en het ek my deur die ander laat vermaak om 
nog ’n dop en toe nog een en nog een weg te slaan. Toe 
gewaar ons onraad, en my maters maak vir hul uit die 
voete, maar ek was by dié tyd al ’n bietjie stadig van 
begrip en beweging en veglustig daarby, met die gevolg 

— om ’n lang storie kort te maak — dat mnr. Malherbe 
my teen middernag in ’n beskonke toestand by die polisie- 
kantoor afgelaai het. Die klag was dat ek in sy kelder 
ingebreek het, van sy mos gesteel het, en dronk en oproerig 
was — wat op papier ’n skrikbarende reeks misdade uit- 
gemaak het — en die magistraat het hom verplig geag 
om my ’n pond te beboet. Hy kon ook nie anders nie, dit 
erken ek; en tog — dit kan ek eerlik verklaar, mnr. Jansen 

— aan my kant was dit nou regtig somaar studentepret. 
Nou toe, nou het u dit alles, van A tot Z. 

Mnr. Jansen (sluit onder die praat ’n laai van die skryf- 
tafel oop en haal ’n pakkie papiere daaruit): Ja, as jy dit 
so vertel klink dit nogal taamlik mak: maar in die officiële 
taal van die hofarchiewe . . . 

Dominee (kan sy angs nie meer verberg nie): Het u — 
het u tog nie ’n afskrif daarvan nie? 

Mnr. Jansen: Ja, ek het daar ’n afskrif van; en ek weet 
waar nog ’n hele klompie klaarlê — vir die informasie van 
die kerkraad, en, as jy ons daartoe dwing, van die gemeente. 

Dominee : Broeder — nie dat ek vir ’n ondersoek bang is 
nie — dié het ek destyds reeds deurstaan, en dat ek daarna 
tot die heilige bediening toegelaat is, dit getuig mos genoeg. 
Dit was die misstap van ’n jeugdige onbesonnenheid, nie 
van ’n slegte inbors nie. Maar op hierdie tydstip — soos 
die gevoelens in die gemeente nou is — ál die draaie wat 
hul daaraan sal gee! Broeder, ons twee moet mekaar ver- 
staan. Ons saai die wind, u en ek albei, en ons sal die warrel- 
wind maai. As daardie dokument onder die mense gaan 
rondlê — as ek u woord nie kry dat u dit sal keer nie . . . 

Mnr. Jansen (beslis): Ek moet die dwaling in die 
gemeente bestry, en as hierdie wapen die sterkste is — ek 
durf dit nie uit my hand laat slaan nie. 

Dominee (geskok, swyg vir ’n paar oomblikke, en praat 
dan met groot aandoening): Julle het gewen, broeder. 
Julle het my gebreek. Hoe kan ek op die preekstoel klim 
as ek weet dat die monde vol is van . . . 

Mnr. Jansen (sit die papiere terug in die laai): Dis nie 
op jou wat ons mik nie, Dominee. Dis op die rigting wat 
jy voorstaan. As die skote jou tref, is dit maar omdat jy 
jouself op die voorpunt gestel het. Dit kan ek nie help 
nie. Ek doen wat my plig my aanwys, en as ek weer voor 
dieselfde keuse moes kom te staan sou ek nie anders . . . 

(’n Geklop aan die voordeur, agter. Mnr. Jansen 
swyg, staan dan op en stap deur die boog. Hofmeyr, 
met ’n pak papiere onder die arm, verskyn by hom in 
die portaal.) 

Hofmeyr (in die portaal): Dag, mnr. Jansen. 


(Hulle gee hand.) 

Mnr. Jansen: Dag, Hofmeyr. 

('Hofmeyr hang sy hoed aan die kapstok, en kom 
binne, gevolg deur mnr. Jansen.J 

Hofmeyr: U ook hier, Dominee? Goeiendag. 

Dominee: Dag, Hofmeyr. 

(Htdle gee hand.) 

Mnr. Jansen (dui vir Hofmeyr die rusbank aan): Sit 
maar. (Geeneen gaan egter sit nie. Mnr. Jansen roep in 
die deur, links.) Anna, nog ’n koppie koffie asseblief. 

Hofmeyr: Moenie moeite doen nie, mnr. Jansen. Ek het 
net haastig oorgery — ’n besigheidsakie . , . (kyk na 
Dominee, asof hy nie voor hom wil praat nie.) 

Dominee (merk dit, en wil portaal-toe stap): O, ek sal 
padgee. Ander mense het ook hul geheime, dit sien ek, 
en . . . 

Mnr. Jansen (geraak): Jy kan alles aanhoor. — Praat 
maar, Hofmeyr. 

Dominee (stap nog): Nee, nee. Ek bemoei my tog nie 
met ander . . . 

Mnr. Jansen (beslis en gebiedend): Dominee, bly! 
(’Dominee staan stil.) — Toe nou, Hofmeyr. Wat is die 
besigheid ? 

Hofmeyr (aarselend, kyk nog na Dominee^.- Kan ek 
maar . . . ? 

Mnr. Jansen: Seker. Ek vra dit mos. Wel? 


DIE OUDERLING 


45 


Hofmeyr: Ek vrees dis nie alte aangenaam nie, maar 
dis my instruksies — van dr. Van Niekerk se Kaapse pro- 
kureurs: ’n kennisgewing van mosie in die hooggeregshof — 
oor Anna haar geld uit haar oorlede pa se boedel. 

(Hy hou die papiere uit. Mnr. Jansen neem dit 
aan.) 

Mnr. Jansen: Dit kon ek gedink het: dat hy hierdie 
tydstip daarvoor sou uitkies — om my aandag van die 
groot werk af te trek, om daardie werk te verydel, juis 
noudat dit tot voltooiing kom. (Hy smyt diepapiere ergerlik 
op die skryftafel neer.) Maar ek sal my nie laat weglok 
nie. Ek laat liewer aíle ander dinge verkeerd loop . . . 

Hofmeyr: Mnr. Jansen, dis ernstig. Hulle maak beskul- 
digings wat — wat — wel, u moet dit weerlê, of die geld 
inbetaal, anders kan dit uitloop op . . . op kriminele stappe. 

('Mnr. Jansen leíin teen die rusbank, totaal verhluf. 
'n Kort stilte; dan stap Dominee nader.) 

Dominee: Ons is almaal mense, broeder; swakke, feil- 
bare mense. ledereen het een of meer plekkies in sy lewe 
wat hy nie graag onder ’n vergrootglas sou wil stel nie. 
Maar noudat u en ek weer gelykstaan, laat ons . . . 

Mnr. Jansen (kyk vir Dominee strak aan): Is dit die 
plan? 

Dominee: Ek kan u my woord gee, ek het mct hierdie 
dinge niks . . . 

Mnr. Jansen: Toe maar; dis my alles om die ewe. My 
besluit staan nou eers vas. Hierdie moeilikhede sal my nie 

stuit nie. Dit is gestuur om oorwin te word, en om die 
oorwinning soveel groter en heerliker te maak. (Onder die 
praat het Anna links ingekom met ’n koppie koffie. Daar 
sy die algemene opgewondenheid merk, stap sy na die huffet 
om die koppie daar neer te sit.) Bertha! — Bertha! — Anna, 
roep vir Bertha, dadelik. (Terwyl Anna nog die koppie 
neersit en verwonderd staan, kom mej. Celliers in, links.) 
Pak weer jou goed uit, Bertha. Jy bly hier. Jy en ek weet 
dat daar niks verkeerd in is nie, en ek wil sien wat die 
mense daarop kan sê. En wat jou geld betref, Anna, ek sal 
vandisie hou — ek sal alles verkoop wat ek besit — al stap 
ek hier kaal uit, ek — ek — (Hy word weer duiselig.) 

Mej. Celliers (wil hom help): Die bloeddrukking — 
julle moor hom — die dokter het gesê . . . 

Mnr. Jansen: (stoot haar weg, en sak langsaam op 
die rusbank): Toe maar, ek makeer niks. Ek moet sterk 
wees — ek is dit ook — sterk genoeg om die werk te 
doen — die werk — waarvoor ek — waarvoor ek my 
geroepe voel. 


( Gordyn ) 


III. 


(Nog ’n paar weke het verbygegaan: Die hlomvaas staan 
leeg op die huffet. Die leuningstoel is weg, om plek te maak 
vir MNR. Jansen se siekestoel. Mej. Celliers, in ligte 
rou, sit by die skryftafel ’n brief te skrywe. Mnr. Jansen 
sê vir haar voor. Hy sit in kussings in ’n siekestoel op wiele, 
met ’n karos oor sy bene. Die linkerarm lê beweegloos op 
sy skoot; hy is immers, as gevolg van die toeval, in die linker- 
sy verlam. Hy het nog die swart band om die arm.) 

Mej. Celliers (skrywe ’n sinsnede klaar): ,,Wat meer 
by wraaksug pas ...” 

Mnr. Jansen (langsaam en met tussenpose, sodat sy dit 
kan neerskrywe): „As by die hoë ideaal” . . . Nee, ek wil 
dit anders stel. ,,As by die innige godsdienssin . . . wat 
tog ons enigste besieling moet wees.” 

Mej. Celliers: „Besieling moet wees.” 

Mnr. Jansen; ,,Kom gesels met my, Manus . . . en bring 
van die vriende mee. — Ek voel angstig . . . en ek kan 
nog soveel doen om te help . . . as julle my net die kans 
wil gee.” 

Mej. Celliers: ,,Kans wil gee.” 

Mnr. Jansen: Sluit nou maar: ,,Jou troue . . .” Of 
wag, miskien moet ek darem iets van die hofsaak bysit — 
hoe ek daarin gekom het — dat dit darem nie so is soos 
die regter . . . 

Mej. Celliers: Dit het u mos al alles aan oom Manus 
duidelik gemaak. 

Mnr. Jansen ; Ja, alles — en hy het soos ’n klip geluister. 
Hy is ’n harde, harde man, ou Manus — onverdraagsaam 
— sonder genade. Maar ek kan hom tog nie meer vertel 
as wat hy reeds weet nie, en as hy my nog oor daardie 
foutjie wil verstoot en veroordeel — nou ja, dan kan ek 
daar niks aan doen nie. So kan jy maar die brief afsluit, 
Bertha: ,,Jou troue ou strydmaat.” (Sy skrywe klaar, en 
klad die ink.) Lees dit nou deur. 

Mej. Celliers (lees): „My waarde ou Vrind, — Hoe is 
dit dan tog dat julle my in die laaste tyd so oor die hoof 
sien? A1 is my liggaam nou te swak om na jul vergaderinge 
te gaan, is my gees nog helder, en die goeie saak lê nog ná 
aan my hart. Ek kan jul met raad en voorligting dien, as 
jul net die bietjie moeite wil doen om my op te soek en jul 
planne met my te bespreek. En waarlik, vriend Manus, dit 
is hoog nodig; want dit lyk my of julle ’n ongelukkige koers 
begin inslaan. In jul ywer vir wat reg is doen jul verkeerde 
dinge — dinge wat meer by wraaksug pas as by die innige 
godsdienssin wat tog ons enigste besieling moet wees. 

Kom gesels met my, Manus, en bring van die vriende 
mee. Ek voel angstig, en ek kan nog soveel doen om te 
help as julle my net die kans wil gee. 

Jou troue ou strydmaat . . .” 

Mnr. Jansen ; Ja, laat ek dit maar so teken. Dit kom tog 
nie meer op aan wat ek sê nie. Hulle het uit die hand uit 
geraak, heeltemaal. (Sy het hom intussen ’n pen in die reg- 
terhand gegee, en sy hou die skryfblok, waarop die hrief lê, 
op sy skoot sodat hy dit kan onderteken. Hy doen dit, en 

gee haar die pen terug, maar die brief bly op sy skoot lê. 
Dan praat hy, asof iets anders hom byval.) O, Bertha, jy 
het self gekyk dat ál die vee . . . ? 

Mej. Celliers: Ek het, oom Petrus. Ek het bygestaan, 
vanmóre vroeg, en tweemaal laat tel. 

Mnr. Jansen; Dankie, Bertha. Ek pak baie op jou twee 
skouers af, né; maar met die baas siek, en die kneg . . . 
Andries was nou wel ’n skelm, maar hy het darem al so 
precies geweet, hy sou vandag . . . 

Mej. Celliers: Toe maar, oom Petrus. Dis alles reg. 
Die kraalhekke is toe, die volk staan daarby, die vee is 
almaal binne, en wag net . . . 

Mnr. Jansen; En die kalwers apart? En die koeie wat 
in die melk is? 

Mej. Celliers: Alles soos u gereël het. U hoef u nie 
te kwel nie. Dis net vir die afslaer om te kom en op te veil. 

Mnr. Jansen: Op te veil — ja — net om op te veil — 
ál wat ek besit. En dan sê jy dat ek my nie hoef te kwel nie. 

Mej. Celliers (aangedaan en baie simpathiek): Ag, oom 
Petrus! 

Mnr. Jansen: En hier sit ek so . . . ag, ek moet daar 
nie eens oor praat nie. Dit help tog nie. Ek moet berus; 
dis ál. (Sy oë val weer op die brief, wat nog op sy skoot 
lê. Hy hou dit op, en lees die slotwoorde): „Jou troue ou 
strydmaat.” Ek was veel meer as dit. Ek was tog die aan- 
voerder. Daardeur het ek my die mikpunt van aanvalle en 
vyandskappe gemaak. Daarvoor het ek my tyd en my krag- 
te opgeoffer, sodat my private sake verknoei en my gesond- 

heid geknak is. Dit behoor my tog ’n vat op my eie mense te 
gee — ’n aanspraak — ’n reg — dat hul my op hul skouers 
vooraan sal dra noudat ek nie meer op my eie voete kan 
byhou nie. 

Mej. Celliers: Dis somaar onbedagsaamheid, oom 
Petrus. Hulle meen daar seker niks by nie. As oom Manus 
daardie brief kry . . . 

Mnr. Jansen (gee haar die brief): Nou ja, stuur dit 
maar. (Sy steek dit in ’n koevert, wat sy toemaak en adres- 
seer.) Nie dat ek daar iets van verwag nie; maar dis my 
plig om huUe te waarsku. Eers moes ek huUe wakker skud, 
nou wil hul die wêreld aan brand steek. Dit lyk soos 
vervolging, die manier waarop hul te kere gaan. Verbeel 
jou, om daardie kaskenade van Dominee se studentedae te 
wU bygooi as ’n extra aanklag! Ek het hom ook daarmee 
gedreig, ja — daardie slag toe hy hom hier in my huis so 
te buite gegaan het — maar daar ’n formele beskuldiging 
van maak, dit sou ek nooit gedoen het nie. 

fANNA, wat nog rouklere dra, kom onder die praat 
in met ’n handvol blomme, en begin dit in die vaas te 
rangskik.) 

Mej. Celliers: Dis darem die een ding wat hom gou- 
gou op die knieë sal bring. 

Mnr. Jansen: Dink jy . . . ? Ja, as dit die enigste 
manier is . . . Maar nee, Bertha, dis verkeerd. Dit raak nie 
die beginsel waar die stryd oor gaan nie. ’n Persoonlike 
swartsmeerdery — ou koeie uit die sloot haal — mense mag 
hul daaroor erg, en buitendien, dit betaam ons nie. Ons 
moet koel bly, Bertha. Nee, nee, dit sal ’n fout wees. 

Anna: Pa, Andries Viljoen is hierbuite. 

Mnr. Jansen: Andries? 

Mej. Celliers: Is hy dan al uit die tronk uit? 

Anna: Hy sê hy is vanmóre losgelaat. 

Mej. Celliers: En somaar direk hierheen? Dat die man 
nie skaam is nie! 

Anna: Hy het van die vandisie gehoor, en vra of Pa 
hom kan gebruik om die vee uit te wys, want hy ken dit 
beste. 

Mej. Celliers: Net soos Andries, om vyf minute los 
te wees en van ál die nuus van die dorp te weet. 

Anna: Ja, hy het ook ’n hele boel nuus. Hy sê Dominee 
het bedank. 

Mnr. Jansen: Dominee — bedank? Vrywillig? 

Anna: So sê hy. 

Mej. Celliers (juigend): Dan het hy ingegee. En dan 
is dit mos — die oorwinning — u oorwinning, oom Petrus. 

(Hy en sy is beide baie opgewonde, maar op verskil- 
lende manier: sy van blydskap, hy van onsekerheid en 
spanning.) 

Mnr. Jansen: En wat is nou die plan? 

Mej. Celliers: Die plan? Kyk, dis mos klaar: u het 
klaar gewen. 

Mnr. Jansen: Ja, ek het die reg om dit so te beskou, 
nê — my oorwinning, al word dit ook vandag sonder my 
gevier, al moet ek ook net by toeval daar berig van kry. 
Maar — is dit nou klaar? 

Anna ; Hy sê die ander sal nou aan die beurt kom — die 
kerkraadslede wat vir Dominee bygestaan het. 

Mnr. Jansen: Watter bog! Wat besiel die mense tog 
om so woes te praat? 

Anna: Hy weet te vertel dat mnr. Manus le Roux dit 
gesê het. 

Mej. Celliers: Hulle sal dit maar net aan hulself te 
danke hê. 

Mnr. Jansen: En waar moet dit heenloop? Kan jy die 
einde sien, Bertha? Dis ’n stroom wat jy en ek nie kan 
dam nie. Dit spoel nou al hoog oor die walle. 

Mej. Celliers: Maar dis darem mooi om die geesdrif 
te sien. 

Mnr. Jansen: Ja, die geesdrif, né — die juigende ver- 
gaderinge, die menigte hande wat soos die swaarde van 
Israels leër omhoog gegaan het om ons voorstelle te steun! 
Dit was wonderlik, wonderlik! Maar geesdrif moet gelei 
word. ’n Mens raak so meegesleep; en as jy buite sit, soos 
ek nou moet doen, lyk dinge weer anders. Wie weet of 
dit nie die Here se doel was toe Hy Sy hand so swaar 
op my gelê het nie! Neem daardie brief, Bertha, en stuur 
dit dadelik. 

Mej. Celliers; Is dit dan nou nog nodig om vir oom 
Manus . . . ? 

Mnr. Jansen: Dis nou eers nodig, noudat hulle dronk 
is van die oorwinning. Toe tog, Bertha, sóre dat dit weg- 
kom. (Sy neem die hrief en stap voordeur-toe.) Vra vir 
Andries om dit te gaan afgee. Of nee, stuur liewer ’n jong. 
Andries klets ook so onverantwoordelik; hy mag net vir 

Manus nog meer verkeerde gedagtes gee. Sê maar vir 
Andries ek sal bly wees as hy vandag wil help met die vee. 

Bertha: Sal ek honi hierheen . . . ? 

Mnr. Jansen: Nee, praat maar self met hom. Ek voel 
tog nie vanmóre daarna om mense te sien nie. 

Mej. Celliers: Goed, oom Petrus. 

('Mej. Celliers af deur die portaal. Anna gaan 
voort met die rangskikking van die blomme. Mnr. 
Jansen sit peinsend, maar sy oë volg haar.) 

Mnr. Jansen: Anna! 

Anna: Ja, Pa? 

Mnr. Jansen: Kan jy hierdie kussing regtrek? Ek sit 
so ongemaklik. ('Anna help hom.) ’n Bietjie hoër — so, 
dis beter. (By die regskuiwe sak sy linkerarm los aan sy sy.) 
Nou die arm . . . (Sy tel dit op en laat dit oor sy knie lê.) 
Dankie. 

Anna: Sit Pa nou goed? 

Mnr. Jansen: Ja, wel, so goed as ek glo kan verwag 
om ooit weer te sit. Maak m.aar nou jou blommetjies klaar. 

Anna: Dit is al klaar, Pa. 

Mnr. Jansen: Nou kom sit dan hier by my, en vrywe 
tog my linkerhand. ('Anna doen dit.) Dis my ál asof ek 
daar vanmóre so ’n bietjie lewe in gevoel het. Miskien 
was dit maar verbeelding. 

Anna: Ag nee, Pa, die dokter sê dan . . . 

Mnr. Jansen: O ja, hy wil my moed inpraat. Maar 
ek weet wat ’n beroerte is. Tog, die Heer kan wondere 
doen, en ek moet weer sterk word, Anna, ek moet, want 
daar is tog so verskriklik baie wat ek moet regmaak. As 
hierdie vandisie nie genoeg opbring om vir jou uit te betaal 
nie . . . 

Anna: Toe maar, Pa, moenie oor my bekommerd wees 
nie. 

Mnr. Jansen (sit sy regterhand op die hand waarmee 
sy nog sy linker vrywe as teken dat sy maar kan ophou): 
Dis genoeg, dankie. Ek voel tog niks. (Sy hou op met 
vrywe. Hy hou egter haar hand nog ’n tydjie vas, en kyk 
haar met gevoelvolle belangstelling aan.) Arme kind! Wat 
het jy om van jou jong jare te onthou? Eers die sieklike 
moeder, en nou vir my. Dit word ook tyd dat ’n bietjie 
sonlig op jou lewetjie val. — (Met innigheid): Sê my, 
Anna, hou jy regtig van Hofmeyr? 

Anna: Dis nou ’n snaakse vraag, Pa. Hy kom tog nie 
dikwels meer hier nie. 

Mnr. Jansen : Dit het ek gemerk, en daarom vra ek jou. 

Anna: Sien, Pa, hy meen dat hy nie met ’n meisie mag 
praat voordat hy op sy bene is nie, en sy besigheid gaan 
in die laaste tyd so agteruit — glo oor die kerklike twis . . . 

Mnr. Jansen: Dit ook nog! As die Here my net weer 
my kragte gee! Ek voel so hulpeloos in hierdie stoel, so 
absoluut hulpeloos. Anna, jy moet maar probeer om so 
mooi van my te dink as jy onder die omstandighede kan. 


Anna: Ag, Pa! 

Mnr. Jansen : Ek was tog so gretig om die enge weg te 
bewandel; en my koers was die regte, dit voel ek nog. Kan 
ek daarvoor dat selfs op die regte pad ’n mens kan struikel 
— dat ek ook maar swak is, en in my gejaagdheid . . . ? 

Anna: Maar Pa, wie sê dan iets daarvan? 

Mnr. Jansen: Kwaadpraters is daar genoeg, Anna. Jy 
sal hul teëkom wanneer ek nie meer daar is om hul te 
antwoord nie. Onthou dan net — as hul my misstappe 
naspoor — dat ek daar self ten duurste voor geboet het. 
Hier sit ek, soos jy my sien; Muller is op pad om my goed 
te kom opveil, en daar dreig selfs ’n kriminele . . . nee, 
daar wil ek nie aan dink nie, want dit sal die Here tog 
nie oor my laat kom nie. 

(Terwyl hy praat het mej. Celliers deur die portaal 
ingekom.) 

Mej. Celliers: So ’n parmant! Ek het hom nou vir 
goed die werf belet. Die vandisie sal wel sonder hom kan 
voortgaan. 

Mnr. Jansen: Wat is dit nou, Bertha? Is jy en Andries 
alweer oorhoops? 

Mej. Celliers: Ek het niks gedoen nie. Dis hy wat so 
astrant is. Ek het hom net laat verstaan dat hy vir oom 
Petrus mooi moet dankie sê, want dis nie elke baas wat ’n 
tronkvoëlkneg somaar sal terugneem nie; en toe vlie hy 
daar om, somaarso sonder rede, en hy sê hy weet van die 
saak oor Anna haar geld, en wat die regter van oom Petrus 
gesê het, en dis maar net dieselfde as wat die magistraat 
van hom . . . 

Mnr. Jansen : Loop dadelik, Bertha, en roep hom terug. 

Mej. Celliers: Maar oom Petrus, hy het dan gesê . . . 

Mnr. Jansen; Maar luister dan tog! Loop gou, voordat 
hy weg is. (Met teësin stap sy voordeur-toe.) Laat hom met 
die werkies aangaan. (Mej. Celliers af deur die portaal.) 
Hy het ’n ware woord gepraat. Wat is ek soveel beter as 
hy? Anna, kyk bietjie of sy hom nog kry. 

Anna (kyk deur die venster): Ja, daar praat nig Bertha 
nou met hom — ’n bietjie kwaaierig, soos dit my lyk, maar 
hy draai darem om krale-toe. — Die mense kom al aan, 
Pa. Hier staan ’n klompie voor die stoep te gesels. Daar 
span ’n kar onder die groot boom uit — en daar draai 
alweer twee motors agter mekaar by die hek in. Hier is 
Dominee ook — voor die deur — dit lyk of hy wil binnekom.. 

(Daar word geklop. Anna verdwyn in die portaal, 
en verskyn ’n paar oomblikke later met Dominee.J 

Dominee; Goeienmóre, broeder. Hoe gaan dit vandag 
met die pasiënt? 

(Hulle gee hand. Dominee gaan gedurende die 
gesprek op die rushank sit.) 

Mnr. Jansen: Nog dieselfde, soos jy sien; my een kant 
dood, so kan ek waarlik sê: een been in die graf. 

Anna: Die linkerhand het darem vanmóre ’n bietjie 
gevoel teruggekry — so vir ’n oomblikkie . . . 

Dominee: Dis ’n goeie teken. 

Mnr. Jansen: Ek vrees ek het my dit maar verbeel. 

Anna: Dokter sê, dit sal nou wel baie langsaam gaan, 
maar daar is alle hoop dat Pa een dag weer sal rondloop 
net soos vroeër. 

Mnr. Jansen : Hy erken darem, as ek nog 'n aanval kry, 
moet ek bid dat dit genadiglik die einde mag wees; anders 
bly ek lê soos ou Willem Jooste. Onthou u hom, Dominee? 

Dominee ; Hy was voor my tyd; maar ek het van hom 
gehoor. 

Mnr. Jansen: HuUe het vir hom ’n groot kinderwa laat 
maak, want hy kon geen lid verroer nie. As sy ou kennisse 
by hom kom, dan huil hy maar; dit was ál wat hy nog kon 
doen. So het hy nog jare gehou — ’n las vir homself en vir 
almaal wat met hom . . . (Buite lui ’n afslaersklok. Mnr. 
Jansen kyk ontsteld op en druk die regterhand teen sy oor.) 
Die vandisieklok! . . . Die vandisie! 

Anna: Is dit dan al tyd? 

Dominee (kyk op sy horlosie): Nog tien minute. Hul 
wil seker die kopers begin bymekaar maak — of miskien 
speel iemand somaar met die klok. 

Anna (by die venster): Dis om die mense aan te roep 
krale-toe. Daar trek hul ook op ’n streep. 

Mnr. Jansen: Kan hul dan nie wag nie? Dis of die 
slae deur my murg trek. Ek weet dit moet kom, en ek 
moet dit uithou; maar hul kan my mos darem die paar 
minute tyd gun. 

Anna; Ek sal met mnr. Muller gaan praat. 

Dominee: Toe tog, Anna. Hou hom stil solank as jy 
kan. ^Anna af deur die portaal.) Broeder, dis ’n tyd van 
bittere beproewing vir meer as een van ons. 

Mnr. Jansen: Ja, ja. Ek dink aan myself, en ek vergeet 
dat daar ander is. Ek hoor jy het bedank. 

Dominee: Ja. Miskien was ek ’n lafaard. Toe die stryd 
om beginsels gegaan het, kon ek nog veg; maar dit het 
ontaard in ’n geniepsige klap-en-skop-affaire. Nie dat ek 
die blaam op ander wil werp nie. Ek het daar nct soveel 
skuld aan. Ons het ’n klip begin rol, en ons het daar 
beheer oor verloor. Ons het beheer verloor oor onsself. 
Dis nou net ’n bakleiery, nie met dieselfde uiterlike on- 
beskaafdheid soos straatvolk voor ’n kantiendeur nie, 
maar met meer innerlike kwaadaardigheid, met meer 
bitsigheid en venynigheid. Ek het skielik tot die besef 
gekom hoe nutteloos, hoe vernederend, hoe verderflik dit 
is; en toe het ek somaar kort omgespring en weg- 
gehardloop. 

Mnr. Jansen: En wat gaan jy nou doen? Jou weer 
beroepbaar stel? 


Dominee : Wel, ek het darem ’n huisgesin om te versóre. 
Maar kan ek weer ’n beroep verwag ? En tog, broeder — u 
mag dit vreemd vind — maar die vraag van kos en klere 
vir my en my vrou en kinders kwel my nog die minste. 
Wat my snags laat wakker lê, is die gedagte aan die ineen- 
storting van ál die verwagtinge, ál die ideale waarmee ek 
my loopbaan as predikant begin het. Ek het ’n roeping 
gevoel — gemeen dat ek die nuwe rigting, wat dreig om 
mense van ons Kerk afvallig te maak, in die regte bane sou 
kan keer en met die oue versoen. Ek het teenstand verwag; 
ek was bereid om te stry en om te ly, as ek maar die doel 
kon sien naderkom. Maar nou is dit verder as ooit; en, 
wat die ergste is, ek voel nie meer die roeping nie — ek 
besef dat ek daar nie meer voor deug nie. ’n Paar onver- 
standige dade aan my kant, tesame met die onverstandig- 
heid van die mensdom rondom my, het my gebreek, nie net 
wat my eie lewe betref nie, maar ook as instrument vir die 

Heer se werk. Nou moet ek maar in wanhoop vergaan, 
tensj^ . . . tensy . . . (Hy aarsel.) 

Mnr. Jansen: Wel? 

Dominee (vurig): Broeder, kan u en ek nie nog saam 
tot die mense roep nie? Nie dat u u beskouinge moet 
verander of ek myne nie. Ons behou ons verskille; maar 
ons reik mekaar die hand, en tesame verkondig ons net 
die een leer van verdraagsaamheid, vrede, liefde. 

('Dominee swyg, uiigeput van aandoening en in 
afwagting van die antwoord. Mnr. Jansen sit ’n tydjie 
stil, sterk geroerd, en blykbaar in hewige innerlike 
stryd.) 

Mnr. Jansen: Gee my tyd, Dominee . . . ’n bietjie tyd 
. . . om ná te dink. ('Dominee staan op, en gedurende die 
volgende gesprek staan en stap hy in die kamer rond. Daar 
is nog ’n kort stilte voordat mnr. Jansen sy kalmte herwin 
en weer praat.) Ek deug ook nie meer nie, Dominee. Dis 
nie net dat my liggaam my begewe nie. Daar is erger 
dinge dan dit. In daardie saak van Anna haar voog het die 
regter van my gesê wat ek ses weke gelede van Andries 
Viljoen gesê het, en ál my kennisse weet dit. My krediteure 
was nog gewillig om my ’n verband aan Anna te laat pas- 
seer, maar selfs daarmee wou die weesheer nie akkoord gaan 
nie. Watter prys kan ek onder teenwoordige omstandig- 
hede vir my plaas en my vee verwag? En as die opbrengs 
nie voldoende is nie, dan dreig daar — ek kan die woord 
byna nie oor my lippe kry nie — dan dreig daar ’n kriminele 
vervolging. 

Dominee: Ons is waarlik twee gebroke vate, broeder. 
Maar wie weet, as ons net so vir ons in die Here se hande 
stel, of Hý ons nie nog kan gebruik nie. 

Mnr. Jansen (skud sy kop): Ek kan nie vir ander wil 
voorsê nie. My invloed is tot niet, My geloof in myself is 
tot niet. 

fMEj. Celliers kom onder die praat in deur die 
poriaal.) 

Mej. Celliers: Dit sal 'n goeie vandisie wees, oom 
Petrus. Daar onder by die krale wemel dit van mense. 

Mnr. Jansen: As hul maar gekom het om te bieë, en 
nie somaar van nuuskierigheid nie. 

Dominee (kyk deur die venster): Daar is ’n klompie 
kinders ook — so onbekommerd aan ’t speel. Maar hoekom 
sit daardie oudjie dan eenkant te huil? 

Mej. Celliers (kyk ook dettr die venster): Hul het hom 
seker getêre. 

Mnr. Jansen : Kinders vind dit mos pret as hul mekaar 
die lewe suur maak. 

Dominee: Net soos grootmense, né; net soos grootmense. 

(’Anna kom in by die gangdeur, links.) 

Anna: Mnr. Muller sê dis tyd, Pa, en hy wil nou begin. 

Mnr. Jansen: Hy moet maar sy werk doen. Dit sal 
my nou nie meer . . . 

(’n Onstuimige geklop aan die voordeur. Mej. 

Celliers gaan daarheen.) 

Mej. Celliers (in die portaal): Dis Hofmeyr. — Kom 
maar binne. 

fHoFMEYR kom vinnig in, met ’n groot koevert in 
die hand.) 

Hofmeyr: Móre mej. Celliers. Ek moet gou met mnr. 
Jansen . . . O, mnr. Jansen, dr. Van Niekerk was weer by 
die weesheer, en huUe het nou altwee ingestem om die ver- 
band aan te neem as die vandisie sleg loop. Hier het ek die 
prokurasie klaar. (Hy haal dit uit die koevert.) As u dit 
teken, kan u maar die reserwepryse opsit wat mnr. MuUer 
aan die hand gegee het, en die goed inhou totdat tye 
verbeter. 

Dominee: ’n Bestiering, broeder; ’n bestiering van die 
Heer, om u Sy werk te laat doen. 

Mnr. Jansen (in heftige spanning): Sal Hy my dan 
waarlik weer ’n kans gee? Ek kan dit nie glo nie. Anna, 
gaan sê gou vir mnr. MuUer . . . 

Hofmeyr: Ek het hom reeds laat weet. Hy sal niks 
onder die reserwe toeslaan nie. 

Dominee: O, broeder, dis heerlik. 

Mnr. Jansen : Nie te haastig nie, Dominee, nie te haastig 
nie. Ek het nog my eie deur om voor skoon te vee. Eers 
my boerdery regruk, en afbetaal wat ek skuldig is. As die 
Here my maar daartoe krag wil gee! Pen en ink asseblief, 
Bertha. (Sy doop die pen in die ink en gee dit vir hom 
aan. Hofmeyr vou die dokument ope.) Kyk! My been — 
my linkerbeen — ek kan daarop trap — ek kan opstaan. 
(Met ’n geweldige kragsinspanning lig hy homself half op 
— hoofsaaklik egter op die regterbeen. Hy skyn duiselig te 
word, en voel met die regterhand, waarin hy die pen hou, 
vir die papier.) Waar, Hofmeyr, waar moet ek teken? 

Hofmeyr: Hier, mnr. Jansen. Sal ek dit uitlees? 

Mnr. Jansen (half bedwelmd): Nee . . . eers teken . . . 
gou . . . (Die pen val uit sy hand, en hy sak in 'n swym 
op die kant van die stoel.) 

Anna: Pa! — Help hom! Hy val! 

('Dominee en mej. Celliers spring by. Hulle vang 
vir MNR. Jansen en help hom langsaam weer in die 
stoel. Hofmeyr los die dokument en die koevert, sodat 
dit op die vloer val, en kom ook by om te help.) 

Dominee: ’n Dokter! Is daar nie ’n dokter buite nie? 

Hofmeyr: Dr. van Niekerk is hier — by die systoep — 
hy sou daar vir my wag. 

Anna: Ek sal hom roep. 

('Anna af deur die gang, links.Met die uitgaan gooi 
sy die deur wyd ope.) 

Mej. Celliers: Stoot hom maar kamer-toe. Ons sal die 
dokter daar voorkeer. 

(Huïle stoot hom uit, links. Hofmeyr bly ’n tydjie 
alleen op die toneel. Hy tel die pen op, wat mnr. 
Jansen op die vloer laat val het, en sit dit op die skryf- 
tafel. Dan tel hy die prokurasie en die koevert ook op, 
vou die dokument weer, steek dit in die koevert en sit 
dit in sy sak. Dominee kom weer in, links.) 

Hofmeyr: Wat sê die dokter? Hoe lyk dit? 

Dominee: Hy sal geen vinger weer vir goed of kwaad 
kan verroer nie. 

Hofmeyr: Is dit dan . . . die einde? 

Dominee: Nog nie, maar mag dit spoedig kom. Liewer 
dit as ou Willem Jooste se lot. 

Hofmeyr: En hy wou dan — hy wou nog ’n kans . . . 

Dominee: Dié wil ons almaal hê; maar daar is die lewe 
te kort en te wisselvaUig voor. 

(Die afslaersklok word weer buite gehoor.) 

Hofmeyr: Die klok . . . die vandisie . . . hulle weet 
nog nie . . . moet dit aangaan? 

Dominee: Jy sal kan sê of dit nodig is. Jy ken sy sake 
beter as ek. 

Hofmeyr: Ek weet self nie wat om te doen nie. Maar 
dit kUnk tog nou so aaklig. 

Dominee : Ons sal vir MuUer gaan sê. Hy sal dit wel ’n 
bietjie kan uitstel. En dan — dan sal die wêreld maar 
weer sy beloop moet neem — net soos altyd; en mense 
sal maar hard en onverstandig wees — net soos altyd; en 
dit selfs in die naam van die evangehe van hefde. 

(Hulle stap langsaam hy die portaal uit. Die ktok 
lui weer — verder weg, stadiger: tong . . . tong . . . 
tong. . . Die gordyn sak langsaam op die leë toneel.) 




ousus 

TONEELSTUK IN DRIE BEDRYWE 


PERSONE: 

OUPA. 

Mev. Venter. 
Nelie. 

Mina. 

Hendrik Jooste. 
Fanie. 

Eerste Bedryf: 1878. 
Tweede Bedryf: 1908. 
Derde Bedryf: 1933. 


Die handeling vind plaas in die dorp Worcester. 

EERSTE BEDRYF. 

1878. 

(Die eet- en werkkamer in mev. Venter haar huis. 
Links, die voordeur, en in die regtermuur twee deure, waar- 
van die agterste in ’n gang en die voorste (wat ons sal noem 
die middeldeur) na die kombuis lei. 

In die kamer: Regs, die eettafel, met vyf stoele daarhy. 
Links, die werktafeltjie, met naaigoed daarop. By die opgaan 
van die gordyn is daar geen stoele by die werktafel nie, 
want die twee stoele wat gewoonlik daar staan was vir die 
aandete nodig by die groot tafel. Voor, effens links, staan 
’n leuningstoel, en verder links, teen die muur, ’n buffetkas. 

Op die tafel staan drie kandelare, met brandende kerse. 
Op die buffet is ’n outydse glasstulp met nagemaakte blomme 
en ’n kandelaar met kers en vuurhoutjies. 

Die aandete is verby, en die huisgodsdiens is net klaar. 
Die tafel is reeds afgedek. Mev. Venter is aan die hoof 
van die tafel — aan die regtereinde daarvan. Sy lig haarself 
effens van haar stoel om ’n tapisseriekleedjie oor die tafel 
te skik en die kandelare daarop reg te sit. Voor haar op die 
tafel lê die familiebybel. Aan haar linkerkant sit Oupa. 
Naas hom staan die stoel waarop Nelie gesit het. Aan die 
ander kant van die tafel — die kant wat naaste aan die 
gehoor is — staan Mina haar stoel skeef van die tafel af 
weg, en die vyfde stoel lê omgegooi op die vloer. 

Die kamer, die meubels en die kleding van die persone 
is soos dié van ’n eerbare familie wat nie gebrek ly nie 
maar wat dit tog nie ruim het nie. 

Mev. Venter is ’n dame van so iets in die veertig. Sy 
dra ’n donkerbruin polonaise-rok met swart breiding, en 
het ’n swart voorskootjie voor. Sy gebruik by die lees en 
die naaiwerk ’n goue bril. Oupa is ’n baie ou man — diep 
in die tagtig — met ’n onversorgde baard en enigsins slordige 
klere, want hy word al kinds en kan homself nie meer in 
orde hou nie. Sy kierie staan teen sy stoel aan. 

Nelie is op die oog omtrent twintig, maar dit word gesê 
dat sy ouer lyk as haar jare, dus moet sy in werkliiOieid 
maar so sewentien-agtien wees. Mina is ’n opgeskote dogter 
’n paar jaar jonger as Nelie. 

Nelie en Mina het elkeen ’n end van die tafellaken, wat 
hul besig is om saam op te vou. Mina haar aandag is egter 
nie by die laken nie. Haar oë bly op die half-ope voordeur, 
waar die jongste broer, Willie, so-ewe uitgehardloop het. 
Dis sy stoel wat omlê.) 

Mina: Wag vir my, WiUie. Ek kom ook. 

Nelie: Mina! (Sy trek aan die laken, en dit glip uit 
Mina haar hande. Mina lag maar, buk, en tel die laken 
weer op.) Jy bly hier, en help my eers klaar. 

fMiNA, nog laggend, gooi die laken op Nelie en 
wip by die voordeur uit.) 

Nelie (roep net soos Mina uitgaan): Minal! 

Mev. Venter: Kinders, kinders! Die Bybel is nog op 
die tafel. (Sy sak in haar stoel terug.) 

Mina (wie se gegiegel nog huite gehoor word, steek ’n 
ondeuende gesiggie by die voordeur in en wuif met die hand): 
Tot siens, Ousus! 

(Sy klap die deur toe en verdwyn.) 

Nelie (vou die laken oor die linkerarm, maak die voordeur 
ope en praat na buite): Mina, kom hiersól Minall (Geen 
antwoord nie. Sy maak die deur toe, kom weer hinne, 
en sit die laken in die buffetlaai weg.) Ma moet darem 
praat met Mina — en met WiUie ook. Hulle is al groot 
genoeg om te help; maar as Ma ,,Amen” sê, laat hulle 
spaander, en ek moet alles doen — selfs hulle stoele 
regsit. (Sy is net besig om Willie se stoel op te tel en teen 
die naaitafel aan te skuiwe; dan doen sy dieselfde met Mina 
hare.) Toe ek hulle ouderdom was, toe het ek al . . . 

Mev. Venter (liefderyk): Ja, Ousus was maar altyd 
haar mammie se staatmakertjie. Jy was somaar van kleins 
af ’n grootmensie, Nelie — somaar ernstig en verstandig. 
As die ander kinders buitekant speel . . . 

(Onder die praat neem Nelie die bybel en sit dit 
op die buffet neer.) 

Nelie: Ma praat daarvan asof ek nooit lus gehad het 
om te gaan saamspeel nie. Dink Ma dan . . . ? 

Mev. Venter: As jy daarvoor lus gehad het, my kind, 
soveel te meer eer vir jou dat jy dit laat staan het om jou 
weduwee-moeder tot hulp en troos te wees. Hoe sê Salomo 
in sy Spreuke? „Veracht uwe moeder niet, als zij oud 
geworden is.” 

Nelie: En die ander kinders, Ma? Sê Salomo dit nie 
vir huUe ook nie? 

Mev. Ventek: Nelie, Nelie! Is dit jy wat so oneerbie- 
dig praat? 

Nelie: Maar Ma laat vir hulle darem skoon uit die 
hand uit raak. 

Mev. Venter: Ja, wat kan ek doen — ek wat aUeen 
staan — sonder ’n vader se bystand en 'n vader se tug. 
Ek moet maar hoop dat ’n jaar in die seminarie vir Mina 
sa) leer om . . . 

Nelie (praat hard, naby Oupa se oor): Oupa kan maar 
opstaan. Ons is klaar. 

OuPA (hand by die oor): Hm? 

Mev. Venter (praat ook hard, en beduie met die hande): 
Opstaan, Pa. Ons het klaar gelees. 

Oupa: En my kos? 

Mev. Venter: Pa het dan nou net geëet. 

Oupa: Geëet? O. Gaan jul dan nie lees nie? 

Nelie: Ons het gelees ook, Oupa. 

Oupa: Gelees ook? 0. Waar is my kierie? (Hy voel 
rond daarvoor.) 

Nelie (sit die kierie in sy hand): Hier is dit, Oupa. 

Oupa: 0. Dankie. 

('Nelie help hom om op te staan. Hy sukkel, met 
behulp van die kierie, oor die kamer, en gaan in die 
leuningstoel sit. Nelie stoot die stoel waarop hy gesit 
het teen die tafel, en gaan voort om alles in orde te 
maak. Oupa frommel in sy sakke, waaruit hy ’n pyp 
en ’n tabaksak te voorskyn bring. Hy stop die pyp en 
steek dit in die mond, en sit maar so totdat Nelie 
dit vir hom opsteek, nie deur ’n vuurhoutjie te trek nie, 
— daarvoor was die oumense te spaarsaam — maar 
deur die agterkant van die vuurhoutjie by een van die 
kandelare aan te steek en dit aan die pyp te bring. 
Mev. Venter het gesit en aankyk, met die arms op 
die tafel, maar onder die praat van die volgende sin 
staan sy op en stap sy na die tafeltjie waarop die naai- 
goed lê, toegebind in 'n bont doek. Sy neem een van 
die brandende kerse met haar mee en sit dit op die klein 
tafeltjie.) 


Mev. Venter: Ai, hoe sit ek dan soos ’n ryk ou vrou 
wat van haar rente lewe — en daar lê my naaigoed op- 
gehoop. En Sannie Albertyn haar rok moet móre klaar 
wees as hulle inkom dorptoe, anders verloor ek nog straks 
my beste klandisie. Het jy al die opnaaisels ingesit, Nelie? 


Nelie : Nog nie, Ma. Ek kon nie die draai kry nie. Ek 
sal dit vanaand doen. 


Mev. Venter: Ja, my kind, jy moet maar daarmee deur- 
druk, want ek wil nie vir Sannie teleurstel nie; en jy weet, 
ek moet netnou nog biduur toe, so sal ek vanaand maar 
min tyd vir die rok oorhê. 


(’Mev. Venter gaan aan met die naaiwerk.) 

Nelie: Dan kan Mina darem gerus kom skottelgoed 
opwas, Ma. (Sy siap voordeur-íoe.) Ek gaan haar nou 
roep. (In die deur): Toe, praat dan nou, Ma. Kan ek sê 
Ma sê sy moet skottelgoed was? 

Mev. Venter: Ja, sê maar, as jy dit graag wil hê — en 
as jy dink my woord sal help. 

fNELiE uit by die voordeur. Buitekant hoor ons 
haar roep: ,,Mina!Mina!”) 

OuPA (met die ope snuifdoos in die een hand en ’n knypie 
in die ander): Wat is dit nou weer? 

Mev. Venter (stadig en duidelik): Sy roep vir Mina 
— om vir haar te help skottelgoed was. Mina is ook nou 
so ’n handvol — (Ovfa snuiwe en nies) — ek sal verplig 
wees om haar seminarie-toe te stuur dat sy ’n bietjie 
onder toesig kan staan. 

Oupa: Stuur? Waarheen? 

Mev. Venter: Na die seminarie. 

Oupa; Waar is dié? 

Mev. Venter: Op Wellington. Pa weet mos, waar die 
Joostes woon. 

Oupa: O. 

('OuPA nies weer. Nelie, gevolg deur Mina, kom 
by die voordeur in.) 

Nelie: Toe, toe, kom dan nou. Ma sê jy moet gaan 
skottelgoed was. 

Mina; Ek alleen? Dit doen ons mos twee-twee. Dis 
baie makliker. Jy spoel en ek droë af. 

Nelie. En al die dae wat ek dit alleen doen? 

Mina: Ag, kom, Ousus. Ons is in ’n jitsie klaar, en dis 
lekker gesellig. 

f'MiNA stoot, speel-speel, vir Nelie ieur die middd- 
deur, en Nelie laat haar dit maar geval.) 

Mev. Venter: Dié Mina! Weet ook altyd hoe om 
haar sin te kry. Sy het vir ons almaal in die sak. 

OuPA (hand by die oor): Hoe sê? 

Mev. Venter (baie hard): Ek sê, sy het vir ons almaal 
. . . (geklop aan die voordeur.) Kom maar binne. 

('Hendrik Jooste, ’n nette seun van omtrent twintig, 
kom in.) 

Hendrik: Naand, Tante; naand, mnr. Venter. 

(Hy gee vir beide hand.) 

Mev. Venter: Naand, Hendrik. 

OuPA (hou Hendrik se hand lang vas, en kyk vragend 
na Mev. VenterJ; En wie is dit dié? 

Mev. Venter (hard): Pa ken hom dan so goed: Hendrik 
Jooste. 

Oupa: O. Hendrik Jooste. Van Bovlei? 

Hendrik (hard): Ja, Oom, dis waar ons vandaan kom; 
maar ons woon nou op die dorp — op Wellington. 

Oupa: Hendrik Jooste, van Bovlei. Ek weet. Ek was 
nog by toe jy die plaas gekoop het — onthou jy? 

Hendrik (hard): Dit was my oupa. Hy was ook 
Hendrik Jooste. Ek heet na hom. 

Mev. Venter (hard): Dis klein Hendrik, Pa. Kyk, dit 
kan mos nie ou Hendrik wees nie. Dié is al jare dood. 
Onthou Pa dit dan nie? 

OuPA (los langsaam Hendrik se hand): O ja, ek onthou. 
Maar sien, die lig is so swak. Jy kan nie ’n man daarby 
beken nie. 

Mev. Venter: Laat die oubaas maar staan, Hendrik. 
Hy dwaal so ’n bietjie. Sê my nou eers, hoe kom jy so 
skielik hier op Worcester aangewaai? 

Hendrik: Ek kom ’n bietjie by oom Pieter en tant 
Chrissie kuier. Ek dink nie dis so skielik nie. Nelie het 
daarvan geweet. 

Mev. Venter: Sy het my niks gesê nie. 

Hendrik: Ek het haar geskrywe. 

Mev. Venter: Sy kry so briewe wat sy nie vir my lees 
nie. Ek vrees die kind word ’n bietjie geheimsinnig. Dis 
seker maar van die eensaamheid — en van pure oumens- 
geselskap. Die arme ding het in so ’n treurige tyd groot 
geword, met haar pa se dood, en ons behoeftigheid. Daar 
was Oupa op my hande, en die drie kinders — almaal 
moet tog kos en klere hê — en almaal so hulpeloos, net 
Nelie wat kon skouer onder steek om my las ’n bietjie 
ligter te maak. Maar ek moenie kla nie, (met ’n sug) ek 
moet my kruis blymoedig dra. 

Hendrik: Waar is sy nou, Tante? 

Mev. Venter: O, Nelie? In die kombuis, sy en Mina. 
Hul is aan skottelgoed was. HuUe sal wel haas klaar wees 
. . . a, hier kom hul al. ("Nelie en Mina kom pratend en 
laggend by die middeldeur in.) Kyk wie is hier, kinders. 

Nelie: Naand, Hendrik. 

Hendrik: Naand, Nelie. (Hulle gee hand.) En is dit 
Mina wat so groot geword het? (Hy hou sy hand uit.) 

Mina (neem sy hand): Ek moet gegroei het, want laaste 
keer was ek nog klein genoeg om gesoen te word — en 
nou word hy al vir my bang, né? 

Hendrik: As jy dink dis bangigheid! 

(Hy trek haar aan die hand nader en soen haar 
skamerig.) 

Micv. Vuntkr: Minal Jy word al ’n dametjie. Gedra 
jou (liin (liiiiriiii, — Sy is ’n klein vabond, Hendrik. Jy 
MKiol hiiiir nie soininir haar .sin gce nie. 

('Nki.ik. gaan by die klein tafeltjie sit, en neem ook 
naaixaerk op. Hendrik gaan op 'n stoel by die groot 
lafcl sit. Mina doen dieselfde, maar sy is te rusteloos 
om lank slil te wees, en staan later somaar in die kamer 
rond.) 

Nelie: Hoe gaan dit thuis? 

Hendrik: Almaal in welstand — vanmiddag nog, toe 
(ik daar weg is. 

Mev. Venter: Vanmiddag van Wellington weg, en van- 
íiand op Worcester? Jy speel, Hendrik. Dis dan ’n goeie 
sestig-sewentig myl. Of het jy somaar vir kortpad oor die 
lierge geklouter? 

Hendrik: Ek het met die trein gekom, Tante. 


76 


ousus 


Mev. Venter: Die trein? En loop die ding so vinnig? 

Hendrik: Ja, Tante. 

Mev. Venter: En jy waag dit om daarin te klim? 

Nelie: Ag, wat is dit dan? Ek sou dit self doen, as 
ek die kans kry. 

Mev. Venter: Ek nie, al betaal jy my. Gee my ’n kar 
en ’n flukse span perde, en ek weet ek is veilig. 

Mina : Ek ry met die trein as ek seminarie-toe gaan, Ma. 
O, dit sal heerlik wees! 

OuPA (menende dat Mina, wat toevallig naby hom staan, 
met hom gepraat het): Hoe sê? 

Mina (in OuPA se oor): Hendrik het met die trein 
gekom, Oupa — met die ysterwa. 

Oupa: Watter wa? 

Mev. Venter (hard): Met die trein: dié loop mos nou 
tot op Worcester. 

Oupa: Met die trein? 0. En niks oorgekom nie? 

Hendrik (hard): Nee a, Oom. Wat sou ek dan daarvan 
oorkom ? 

Oupa: O. 

Mev. Venter: Word jy nie duiselig as jy met so ’n 
vaart oor die aarde trek nie? 

Hendrik; Nee, raai, Tante — party mense kry glo 
hoofpyn daarvan, maar aan my het dit niks gedoen nie. 

Mina : Kom saam, Hendrik; die seuns het ’n vuur gemaak, 
en nou laat ons mielies spring — ’n hele boel van ons — 
daar oorkant in tant Miem haar tuin — en ons vertel spook- 
stories daarby — sulke nare stories — Jo! Dit laat jou rug- 
graat somaar so koud en krimperig word! 

Hendrik: Eers darem ’n bietjie met die mense gesels. 

Mina; Dit kan jy later doen. Die lug is nou so heerlik 
buite — en jy weet nie watter lekker grillerige stories jy 
mis nie. (Sy vat hom aan die arm.) Kom, jong. 

Hendrik (laat toe, half onwillig, dat sy hom deur-toe 
trek): En jy, Nelie — kom jy nie mee nie? 

Nelie (verlangend maar berustend): Hier is ’n rok wat 
moet klaarkom. Ek kan nie vanaand nie. 

Hendrik: Gaan jy darem ander aande, as die klomp 
jongmense . . . ? 

Mev. Venter: Toe maar, Hendrik, Nelie gee nie om 
nie. Sy is daar al gewoond aan. 

Mina (daar Hendrik nog staan, asof hy die posisie nie 
heeltemaal begryp nie): Toe dan nou, Hendrik. Hulle gaan 
netnou uitmekaar. 

(Sy het hom by die voordeur uit. Mev. Venter 
en Nelie gaan voort met die naaiwerk, Oupa sit maar 
keel skoon te maak en rookdampe uit te blaas.) 

Mev. Venter: So ’n verwilderde kind! Sy moet 
seminarie-toe. Wat word daar anders van haar? 

Nelie : Ma praat aanmekaar so — Ma weet tog dat ons 
dit nie kan bekostig nie. 

Mev. Venter: As jou pa maar gelewe het — so ’n 
hardwerkende man, so vol besorgdheid oor sy kindersl Ai, 
die dood is tog wreed, om so vroeg te kom, maar (sug 
diep) as die Here dit wil, moet ons . . . 

Nelie (gooi haar naaigoed neer, staan op en stap ’n end 
weg): Alweer! Dag vir dag! Weet Ma, dit word so be- 
drukkend, ek kan nie meer . . . 

Mev. Venter: Nelie, Nelie! Asof ons oor een wat ons 
liefhet . . . 

Nelie (kom terug en gaan weer sit): Hoe kan ek iets 
liefhê wat my ongelukkig maak? 

Mev. Venter: Nelie! Dit was jou vader! 

Nelie: Nou ja, ek wil hom liefhê, en juis daarom moet 
Ma nie . . . Ag, Ma sal my ook nie verstaan nie. Ma vind 
daar plesier in om treurig te wees — dit lyk my ou mense 
is maar so — maar ek . . . Kan ons dan nie van Pa praat 
sonder om te sug en trane af te vee nie? 

Mev. Venter (vee juis ’n traan weg): Ag, Nelie, as 
jy my ook verstoot in my droefheid . . . 

Nelie: Maar Ma kan tog probeer dink oor iets moois 
van Pa — iets om voor dankbaar te wees. 

Micv. Venter; Og, ja, daar is die goeie dinge ook. Hy 
li(d darem vir ons die huis gelaat — daar is weduwees wat 
nie cens dit het nie . . . 

Nelie: En die geld in die spaarbank. 

Mev. Venter: Ja, die paar pondjies in die spaarbank. 
So bietjie-bietjie het hy dit opsy gesit, en dan altyd gesê: 
,,Weer iets vir die kinders se opvoeding.” Dit was so sy 
umbisie — dis my nes die geld vir daardie doel moet gaan, 
asof dit selfsugtig van my sou wees om dit te hou en . . . 

Nelie; En Ma haar ou dag? Wat daarvan? 

Mev. Venter : Ag, as ek my kinders eers groot het, dan 
sal my behoeftetjies tog so gering wees — en so baie dinge 
kan in die tussentyd gebeur. Willie sal ’n groot man word, 
wat nie sal vergeet hoe sy ou moedertjie vir hom geslowe 
het nie. Ek moet maar van dag tot dag doen wat reg is, 
en die toekoms in ’n hoër Hand laat. En daardie dogter 
van my het tug so nodig — nie soos jy nie, Nelie, wat 
somaar vroom gebore is — ek sou my plig versuim as ek 
haar so wild laat bly soos sy nou groot word. (Staan op 
en begin haar naaldewerk opvou.) Buitendien, ons het al 
voor Mina daaroor gepraat, nou verwag sy dit. Ek weet 
nie wat dit sal afgee as ons haar teleurstel nie. Jy weet 
lioe sy is — hoe sy hemel en aarde kan omkeer tot sy kry 
wat sy wil hê. (Sit die naaigoed neer en maak haar voorskoot 
los.) Maar wag, dis darem tyd dat ek my klaarmaak vir 
dic biduur. ’n Mens reken daarop dat die winteraande 
lank is. en dan kom jy makUk laat. Jy weet mos hoe om 
mct Sannie haar rok aan te gaan, nê Nelie? 


Nelie; Ja, Ma, ek weet. 

Mev. Venter (klop haar liefdevol op die skouer): My 
flukse dogter! Jy is ook so knap met die naald, ek dink 
Sannie sou liewer jou werk wil hê as myne. Ek is trots op 
jou, Nelie. En jy, voel jy nie gelukkig om te weet dat jy 
jou moeder haar sorge lig en haar hart warm maak nie? 
('Nelie glimlag maar.) Nou ja, werk maar lekker, hoor. 

fMEV. Ventee neem ’n kers van die groot tafel en 
stap daarmee by die gangdeur uit. Oupa buk met 
moeite vorentoe en slaan sy pyp in sy linkerhand uit.) 

Nelie (hard): Wag, Oupa — nie op die vloer nie. 

(Sy neem die pyp, skud dit in die blaker uit, en gee 
dit aan hom terug. Oupa het intussen opgestaan en is 
op pad kombuis-toe.) 

Nelie: Hier, Oupa. 

Oupa: Hoe sê? (Neem die pyp aan.) O. Dankie. 

(Die voordeur gaan ope, en Hendrik loer in.) 

Hendrik: Is Tante uit? 

Nelie: Net gaan aantrek vir die biduur. (Hy kom in.) 
En toe? Wat van jul mielies en jul spookstories ? 

Hendrik: Ek het stiUetjies daar weggeraak. Nou het 
ek 'n kans om jou die brief te bring — van Ma — haar 
antwoord op joue. 

(Hy gee haar ’n brief, op die outydse manier gevou 
— nie in ’n koevert nie. Onder die gesprek wat volg 
neem Nelie weer haar plek by die werktafel, en 
Hendrik gaan by haar sit op die stoel wat mev. Venter 
so-ewe veriaat het.) 

Nelie: Baie dankie, Hendrik. 

(Sy maak gretiglik die brief ope.) 

Hendrik: Ek weet wat daarin is. Pa en Ma sê ja, jy 
kan by ons kom bly, so lank as jy wil, en van ons huis af 
die seminarie-klasse bywoon. En verniet ook — Ma sê sy 
weet mos wat ’n vl^dige paar hande jy het, en hoe behulp- 
saam jy in die huis sal wees. 

Nelie (stralend): 0, dit sal . . . dis te goed om waar te 
word. As Ma net ’n kans wil sien om sonder my . . . 

Hendrik: Mina kan mos help. 

Nelie: Hulle het so daaraan gewoond geraak dat ek 
dingetjies doen — so aangeneem dat dit maar so hoort — 
en ek ook — ek sien waarlik self nie meer hoe dit anders 
kan gereël word nie. 

Hendrik: Maar jy moet kom, Nehe. Ek wil ook so 
graag hê jy moet kom. 

Nelie (verwonderd, maar nie ontevrede nie): Jy? Ag! 

Hendrik: Ja, regtig. Sien, daar is iets waarin jy vir 
my ook moet help. 

Nelie: So? 

Hendrik (gewigtig, knik met die kop): ’M! Kyk, noudat 
die Bovlei-plaas somaar daar lê in die knegte se hande — 
want Pa is te sieklik, en Ma is ook nie meer te gesond nie 
— nou wil hulle hê ek moet daarop gaan boer. 

Nelie: Dis ’n lekker kans vir jou. 

Hendrik: As ek daar lus of aanleg voor gehad het, ja; 
maar dié het ek nie. Ek het so goed gedoen in die skool, 
en ek leer so maklik; as Pa my nou wil laat aangaan, kan 
ek examens maak, en onderwyser word. Dan kan ek lees 

— en lees — en met die kinders gaan praat oor wat ek lees 

— dit sou my lewe wees! Daar het ek begeerte en ambisie 
voor, en daar sal ek ’n sukses van maak, dit weet ek. 

Nelie: En wat kan ek daarin doen? 

Hendrik: Jy kan met Pa en Ma praat — aanhou praat, 
elke maal wanneer jy die kans kry. Sien, huUe reken my 
vir ’n kind; hulle neem nie notisie van wat ek sê nie. 

Nelie: Maar weet jy dan nie? — ek is jonger as jy. 

Hendrik: Dit weet ek. Maar jy is so verstandig — so 
ernstig. Almaal behandel vir jou soos ’n ouer mens. HuUe 
sal baie beter na jou luister as na my. 

('Mina steek die kop by die deur in.) 

Mina: En toe? Jy sou dan van die goëlery op Groenberg 
vertel. 

Hendrik : Ek kom weer. Ek wU net vir NeUe nog iets vra. 

Mina (kom binne): Nou ja — vra gou! 

Hendrik: Loop jy maar. Ek sal kom. 

Mina: Hul het gesê ek moet jou kom haal. Nou wag 
ek vir jou; dan maak jy gouer. 

Hendrik (sien nie kans om van Mina ontslae te raak 
nie): Ek wou maar vra — het jy gehoor, Nelie, daar is ’n 
man wat vanaand ’n toorlantern gaan wys, in die skoolsaal. 

Nelie: Ek het so gehoor, ja. 

Hendrik: Ek wil gaan kyk. Oom Pieter en tant Chrissie 
gaan ook. Sal jy meekom? 

Nelie: Dit kos geld. 

Hendrik: Net ’n sikspens. Ek het genoeg — vir jou en 
vir my. 

Mina: ’n Toorlantern? Dit moet pragtig wees. 

Nelie: Hoe laat begin dit? 

Hendrik: Netnou — agtuur. 

Nelie: Dan is Ma nog in die biduur — en dan moet ek 
kyk dat Oupa in die bed kom — en gaan kyk of hy sy 
kers doodgeblaas het — en hierdie rok wat moet klaar- 
kom . . . 

Mina: Ek gaan by Ma ’n sikspens bedel. Ek het nog 
nooit ’n toorlantern gesien nie. 

Nelie: Ek ook nie. 

Hendrik (aan Mina, wat op pad is na die gangdeur): 
Toe maar, ek het geld genoeg vir ons drie. 

Mina: Dan net vir Ma sê, hoor. 

(Uit by die gangdeur.) 

Hendrik: Sy is alweer vir jou voor. 

Nelie: Sy weet Ma laat haar maar begaan. 

Hendrik (kom nader, en praat skamerig, maar gevoelvol): 
Weet jy, Nelie, dis . . . dis nou nie net vir jou plesier 
nie . . . dis vir myne ook. Ek — ek wil graag vir jou saam- 
gehad het . . . dat ons ’n bietjie kan gesels . . . en . . . 

(’Mina kom weer ingestorm, regs.) 

Mina: Ma sê ja, ek kan gaan, as oom Pieter en tant 
Chrissie meegaan — om te kyk dat die jong mense vir 
huUe gedra. 

Hendrik: Ja, hulle kom ook. 

Mina: Lekker! (swaai dansend van vreugde oor die vloer.) 
Ail ’n Toorlanternl Jo! 

Hendrik: En wat van Nelie? 

Mina : Dit het ek nie gevra nie. Ek weet sy het werk om 
te doen; en sy is ook nie een wat so graag uitgaan nie. 

Hendrik: Maar sy het lus om te gaan. 

Mina: Nou loop vra dan, Ousus. Elke man vir homself, 
sê ek, dan kom almaal die verste. 

Hendrik (aan Nelie^ .• Sal jou ma dan nie maar van- 
aand die biduur laat staan nie? 

Nelie: Vir ’n toorlantern? Ek durf amper nie vra nie. 

Hendrik: Maar jy moet, Nelie. Jou ma sal tog verstaan, 

en . . . 


Mina: Probeer maar, sus. Vra is vry. — Maar ons sal 
darem vir Nelie alles vertel as ons terugkom, né Hendrik. 

Hendrik; Dis nie dieselfde nie. ’n Toorlantern is iets 
wat jy moet sien. 

Mina: Dis iets wat ek al lankal wou gesien het. O, jy 
is ’n engel, Hendrik. (Vat hom aan die arm.) Kom, vertel 
nou daardie goëlstorie. Daar is nog ’n bietjie tyd. 

Hendrik (laat hom maar weer deur-toe trek): Onthou 
om te vra, hoor Nelie. En laat ons kom help mooipraat, 
as dit nodig is. 

fMiNA by die voordeur uit, en Hendrik, vir wie sy 
nog aan die arm het, agterna. Nelie lees haar brief. 
Mev. Venter kom in by die gangdeur, met mantel, 
hoed en gesangboek, klaar vir die biduur. Haar duim- 
handskoene het sy nog in die hand, en onder die gesprek 
trek sy dit aan. 

Mev. Venter; Weer ’n brief gekry, Nelie? 

Nelie: Ja, Ma. 

Mev. Venter: Van iemand wat ek ken? 

Nelie: Ja, Ma. 

Mev. Venter: Nuus wat ek mag hoor? 

Nelie: lets wat . . . iets waaroor ek graag met Ma 
wil praat. Het Ma nog tyd? 

Mev. Venter (stap tot by die werktafel, en gaan by 
Nelie sit): ’n Paar minute, ja. Vertel maar. 

Nelie: Dis van Hendrik se ma. Ek het aan haar ge- 
skrywe (aarsel) . . . of ek ’n tydjie by haar sal kan gaan 
kuier. 

Mev. Venter: Ek sal jou verskriklik mis, Nelie. Ek 
kan amper nie sien hoe die huishouding ’n dag sonder jou 
kan klaarkom nie. Maar om jou ontwil, kind — as jy daar 
lus voor voel — sal ons dit maar inpas, een of ander tyd 
as die naaiwerk nie so druk is nie, vir ’n naweek — mis- 
kien selfs vir ’n hele week . . . 

Nelie: Ek wou darem langer gebly het, Ma. 

Mev. Venter: Langer as ’n week? 

Nelie: Ja, Ma. Ek het gesê ek sou help in die huis, en 
met die naaigoed, en so is sy gewillig om my verniet . . . 

Mev. Venter: Vir hoe lank dan? 

Nelie: Vir . . . vir . . . ek sou sê, Ma, vereers vir ’n 
kwartaal, en dan . . . sien Ma, ek wil die seminarie-klasse 
bywoon, en as ek verniet kan loseer, dan kos dit so min — 
en terwyl Ma nie omgee om van die spaarbankgeldjies te 
trek nie . . . 

Mev. Venter (met sterk aandoening): En as jy my 
alleen laat, Nelie, wat word van my, wat word van my? 
Wie hou vir my geselskap, wie help om te sóre vir Oupa, 
vir die kinders, vir die naaigoed wat ons brood moet ver- 
dien? (Omhels vir Nelie.^ My kind, wat die ledigheid van 
my hart kom vul het, wil jy regtig jou weduwee-moeder 
verlaat? Is die huis, die werk dan vir jou so onaangenaam? 

Nelie; Nee, Ma, maar die opvoeding . . . Ma het daar 
self van gepraat . . . Ma wil dit vir Mina gee . . . en ek 
het gedink . . . 

Mev. Venter: Jy het dit nie nodig nie, Nelie. Jy is 
somaar ’n volmaakte mensie — somaar van natuur goed 
en fyn en skrander. Ag, my kind, moet tog nie dink dat 
ek jou dit nie gun nie. Jy is my lieflingskind, jy weet dit. 
Maar juis daarom — die gedagte dat ek jou vir maande 
en maande nie sal sien nie, nie met jou sal kan praat nie, 
nie jou teenwoordigheid sal kan voel nie — o, ek kan jou 
nie afgee nie. 

(Die laaste woorde sê sy hyna snikkend, met die 
hande voor die gesig.) 

Nelie (aangedaan, sit haar hand strelend op mev. Venter 
haar skouer): Ag, Moedertjie, moenie. 

Mev. Venter: En Hendrik moet vir jou laat staan — 
so ’n bog kind . . . so ’n . . . 

Nelie : Dit kom nie van hom nie, Ma. Ek het self . . . 

Mev. Venter: Ek sien aan sy hele manier . . . miskien 
is dit maar omdat ek so bang is. lemand sal jou eendag 
van my kom wegneem, Nelie, en ek sal nie in die pad 
van jou geluk wil staan nie; maar as ek sien dat ’n jong 
man jou aankyk, dan voel ek hul ruk aan my, hul skeur 
aan my, en ek kan dit nie help nie — al weet ek dis ver- 
keerd van my — ek wil hul van jou wegstoot, ek voel 
of ek jou moet beskerm, ek wLl jou aan my hart druk dat 
hul jou nie kan kry nie. 

Nelie (glimlag): Waar loop Ma haar verbeelding dan 
nou heen? 

Mev. Venter: Vandat jou vader my ontval het, Nelie, 
het jy die naaste daartoe gekom om sy plek in te neem. 

As ek die fout maak om jou te lief te hê — so lief dat ek 
die gedagte aan ’n skeiding nie kan verdra nie — dis tog 
’n vergeeflike fout, Nelie, en jy sal dit my nie kwalik 
neem nie, nê? 

Nelie: Nee a, Ma. 

Mev. Venter: En ek begin al oud word. Wie weet 
hoe kort my tydjie nog is? Jy sal nie altyd met die lastige 
oumens opgeskeep wees nie. 

Nelie: Ag Mammie tog! 

Mev. Venter: Wil jy waarlik van my weg? Wil jy nou 
waarlik jou ou moedertjie ongelukkig en ellendig maak? 

Nelie (in hewige stryd): Ek . . . ek . . . (omhels haar 
moeder) nee, ek weet self Ma kan my nie mis nie . . . ek 
weet ek kan nie weg nie . . . net . . . net . . . 

Mev. Venter (streel haar liefderyk): My skat van ’n 
dogter! O, Nelie, jy is ’n liewe kind. Jy is ’n volmaakte 
kind. Jy is ’n engeltjie op aarde. Ek is so trots op jou. 
Ek is so dankbaar dat jy myne is. (Streel haar weer.) Nou 
moet ek regtigwaar loop. (Staan haastig op.) Ek wens ek 
kon jou ’n makliker lewe gee, maar ek is self magteloos. 
Maar toe maar, Nelie, jy dra die las in jou jeug, en jy 
sal jou loon eendag ontvang. (Sy hlaas die kerse op die groot 
tafel dood, sodat net dié op die werktafel nog hrand.) Wat 
sal die kerse verniet brand. Dit kos alles geld. Jy het mos 
nie ál hierdie lig vir die naaiwerk nodig nie, nê Nelie? 

Nelie: Nee, toe maar, Ma. 

Mev. Venter: Jy sal sien dat Oupa om agtuur in die 
bed kom, nê? 

Nelie: Ja, Ma. 

Mev. Venter : En sy kers gaan doodmaak as hy slaap ? — 
anders steek hy nog een nag die huis aan die brand. 

Nelie: Ja, Ma. 

Mev. Venter (by die deur, hard): Nag, Pa. 

Oupa: Hoe sê? 

Mev. Venter (harder): Ek sê goeiennag, Pa. 

Oupa: O. Slaap gerus. 

Mev. Venter: Tot siens, my liefste kind. Ek weet jy 
voel binnekant gelukkig. So voel ’n mens as jy doen wat 
reg is. 

Nelie (lusteloos): Tot siens, Ma. 

fMEV. Venter by die voordeur uit. Nelie kyk nog 
’n slag na die brief, vou dit dan weer toe, en bêre dit 
in haar klere weg. Mina kom by die voordeur inge- 
hardloop, gevolg deur Hendrik.^ 

Mina: Ek sal gou wees, hoor. 

(Sy hardloop oor die kamer en by die gangdeur uit.) 

Hendrik: En toe? 

Nelie: Ma is weg na die biduur. 

Hendrik: Wat het sy gesê? 

Nelie; Van die toorlantern? — Ek het nie gevra nie. 

Hendrik: Nie gevra nie? Hoekom dan nie? 

Nelie (in skielike opgewondenheid): Hoekom moet ek 
altyd vra — altyd stoei en soebat, en op die ou end tog 
maar ingee? Kan Ma, dan nie uit haar eie ook dink dat 

ek . . . ? 

(Sy stop en draai haar gesig weg om nie die opwel- 
lende trane te wys nie.) 

Hendrik (simpathiek): Jou ma is onbedagsaam, Nelie 
— dit het ek al opgemerk. Miskien het jou toegewendheid 
haar bederwe — dat sy nie besef hoe jy voel nie — want ek 
dink tog sy meen dit goed met jou. f'MiNA kom in by die 
gangdeur, met ’n hoedjie en 'n manteltjie.) As jy mooi 
gevra het, maar beslis, en gewys het hoe veel dit vir jou 
beteken, sou sy seker . . . 

Nelie: Ag, ek wil ook liewer nie gaan nie. 

Hendrik: Liewer nie . . . ? 

Nelie: Nee. Toe, loop julle maar. 

Mina (besig om die hoedjie op te sit, aan Hendrik, wat 
enigsins oorbluf vir Nelie aankyk): Ousus is mos anders as 
ons. As ek nie met die jongspan mag saambaljaar nie — 
of na die toorlantern gaan kyk nie — of seminarie-toe gaan 
nie — dan sou ek ellendig voel. Ek sou my doodknies. Ek 
sou ’n gifpoeiertjie sluk, so waar. Maar vir sus Nelie is 
dit plesier genoeg om net goed te wees. Dis mooi van haar, 
dit weet ek, en almaal prys haar terwyl hul my slegsê — 
maar liewer sy as ek. Tot siens, my goeie Ousus. (Sy maak 

die voordeur oop. Hendrik aarsel nog.) Dis al agtuur, hoor. 
Kom, Hendrik, ons is laat. 

f'MiNA en Hendrik by die voordeur uit. Intussen 
het OuPA weer uit die komhuis aangesukkel gekom.) 

Nelie (sit ’n oomhlikkie in gepeins; dan, asof sy skrik): 
Agtuur! (Sy spring op, en stap na Oupa.,1 Slaaptyd, Oupa, 

Oupa: Hoe sê? 

Nelie (in sy oor); Slaaptydl 

Oupa: O. 

(Hy draai om en strompel oor die kamer na die 
gangdeur. Nelie haal die kers van die buffet, steek dit 
by die kers op die werktafel aan, en gee dit vir hom.) 

Nelie: Nag, Oupa. 

Oupa: Slaap gerus. 

fOuPA by die gangdeur uit, met die brandende kers 
in die hand. Nelie, alleen, gaan by die werktafel sit 
en neem die naaigoed in die hand. Sy sit stil, asof sy 
in die verte kyk. Dan haal sy 'n sakdoek te voorskyn 
en vee sy uit elke oog ’n traan weg.) 


(Gordyn) 


TWEEDE BEDRYF. 


1908. 

(Dieselfde kamer, maar met ander muurpapier, gordyne, 
tapyte, ens., want dertig jaar het verloop. Die ou leuning- 
stoel staan nog min of meer op sy ou plek, maar die klein 
tafeltjie is nie meer daar nie, en op die groot tafel, in die 
plek van die kandelare, staan ’n olielamp, wat egter nie 
opgesteek is nie. Op die vloer naas die buffet staan ’n voet- 
Áofie. Dis laat namiddag, en daar kom nog ’n skemerlig 
by die venster in. Op die tafel is ’n naaimachien en ’n hopie 
naaigoed. By die machien lê Nelie haar bril, wat sy opsit 
wanneer sy die naaiwerk doen. Daar staan twee of drie 
stoele by die tafel en nog ’n paar los rond in die kamer. 

Mev. Venter, nou in die sewentig, sit in die leuningstoel, 
met ’n ope brief in die hand. Haar vingers is ingekrimp 
van die rumatiek. Sy sukkel om by die swak lig te lees, sug 
en lees weer, en kyk ongeduldig na die voordeur. Nd ’n 
rukkie gaan die voordeur ope, en Nelie, nou ’n vrou van 
so ’n ag-en-veertig jaar, kom binne. Sy stap na die tafel, sit 
die bril op en begin aan die naaigoed te werk.) 

Mev. Venter (net soos Nelie inkom): A, eindelik! Ek 
kon ook ’n dodelike toeval gehad het, en geen mens in die 
huis nie. Waar het jy weer ál die tyd gesloer, Nelie? 

Nelie: Ek het mos vir Johanna van der Merwe . . . 

Mev. Venter: Jy sou dan net ,,welkom thuis” gaan sê 
het; daarvoor het jy nie 'n uur en ’n half . . . 

Nelie; Maar as ’n mens van so ’n reis terugkom, het jy 
tog baie om te vertel, Ma, en baie om te wys ook — sulke 
mooi dingetjies wat sy in die vreemde plekke opgetel het — 
ek sou nog langer gebly het, maar ek weet Ma raak so 
kriewelrig as Ma ’n bietjie alleen moet sit. 

Mev. Venter: Ag, my kind, as jy eendag so oud en 
hulpeloos is, en die kinders wat jou lus en jou lewe — 
maar wat, as ’n mens nie self ’n moeder is en moederliefde 
gesmaak het nie — Mina sal my gevoel beter begryp as jy, 
Nelie. 


('Nelie kyk met ’n halfpynlike, halfgeamuseerde 
trekkie op, maar sê niks en gaan met die naaiwerk 
voort. Daar is 'n kort stilte; mev. Venter skuiwe 
ongemaklik in haar stoel.) 

Mev. Venter: Bring tog die stofie, Nelie. Ek sit so 
sleg, en die pyne — ai, die ou liggaam! 

('Nelie, wat die bril afhaal sodra sy die naaiwerk 
los, skuiwe die stofie onder mev. Venter haar voete 
in. Mev. Venter neem Nelie aan haar hand en hou 
dit inniglik vas.) 

Mev. Venter: My lieflingskind, wat altyd my hulp en 
my troos was! Jy weet nie wat ’n warm plekkie jy in my 
hart inneem nie, Nelie. Dis omdat ek jou so liefhet, dat 
ek jou altyd naby my wU sien en voel. 

Nelie (streel haar): Ja, Ma, ek weet. 

Mev. Venter: En ek wil tog nie ’n las wees nie — liewer 
dood as om ’n las te wees . . . 

Nelie (liefdevol): Toe maar, Moeder, toe maar! 

Mev. Venter: Maar ek wat so vir my kinders geswoeg 
het — alleen vir hulle grootgemaak het, met die vader in 
die graf — ek het tog in my ou dag ’n aanspraak op hulle 
sorg en liefde. 

Nelie: Og, natuurlik, natuurlik, Moeder. 

Mev. Venter: Nou is die ander so ver van my weg — 
Mina met haar huisgesin, Willie met syne — nou ja, dis die 
wêreld se beloop — maar ek kwel my tog so oor Mina. 
Hierdie brief — ek het weer daarna gekyk, al is die lig ook 
te swak vir my oë — maar jy was nie hier om die lamp 
aan te steek nie . . . 

('Nelie handel op die wenk, en steek die lamp aan. 

Buite word dit langsamerhand heeltemal donker.) 

Mev. Venter: En jy weet, as dit hegin donker word, en 
ek is alleen in die huis —• nadat die ou hart my al sulke 
poetse gebak het — dan verbeel ek my ál daar kom weer 
’n floute aan. (As Nelie die lamp klaar opgesteek het, neem 
sy weer die naaigoed op.) Mina was tog so begaan daaroor 
toe sy laas hier was. Onthou jy, Nelie, hoe ernstig sy met 
jou gepraat het? 

Nelie: Ja — (laggend) vir my die Leviete voorgelees — 
dat dit my plig is om vir Ma nooit ’n oomblikkie alleen 
te laat nie. Dis wat Mina van hou: om vir ’n ander . . . 

Mev. Venter: Ag, Nelie, Nelie! As ’n kind oor haar 
moeder besorgd isl Arme Mina! Dat sy nou ’n man moet 
gekry het wat haar die lewe so . . . 

Nelie : Wil Ma nou regtig aanneem dat dit alles Hendrik 
se skuld is? 

Mev. Venter: Maar Nelie, kan jy jou eie bloed afstaan? 

Nelie: Om te sê wie se skuld dit is — dis mos nie ’n 
kwessie van kante kies nie; dis ’n kwessie van feite. 

Mev. Venter: Ja, dit is ook so. Maar as ek darem dink 
hoeveel sorg en liefde ek aan haar bestee het, hoe ek vir 
haar opvoeding my spaargeldjies opgeoffer het, en dat sy 
’n man moet kry wat dit nie waardeer nie en . . . Daar 
hoor ek ’n kar! Gaan kyk tog, Nelie. 

Nelie: Dink Ma dan nou dat sy regtig van hom gaan 
wegloop — van haar mooi huis, van haar groot seun, en 
alles ? 

Mev. Venter: Dis Hendrik wat alles wil omkeer — so 
skrywe sy — en dat sy . . . Ag, Nelie, gaan kyk tog, al is 
dit net omdat jou moeder dit vra. Jy weet nie wat ’n 
spanning dit vir my is nie. Dit sal jy nie besef nie. 

Nelie (stap voordeur-toe): Nou ja, om vir Ma gerus te 
stel . . . 

(Sy maak die voordeur ope. Sodra die deur beweeg 
hoor 'n mens iets — soos ’n stuk plank — op die stoep 
val.) 

Mev. Venter (skrik): Wat is dit, Nelie? 

Nelie: Nie die kar nie, Ma. Dié is verby. Dis net my 
naambord. Ek het al gemerk dat die skroewe los is. Nou 
het dit afgeval. (Sy kom weer in, met ’n bord waarop 
geskrywe staan: ,,Cornelia Venter,Modemaakster.” Sy trek 
die deur agter haar toe, hou die bord op die buffet, en staan 
daarna te kyk.) Dis eenkant maar goed, want ek wou 
dit afhaal om te laat oorskilder. Die verf begin al oud en 
dof te lyk. 

Mev. Venter (het intussen die hrief weer toegevou en 
in haar klere weggesit): Luister! Ek dink ek hoor weer 
’n kar — en nog een. 

Nelie (skuiwe die bord agter die buffet en gaan aan met 
die naaigoed): Dis nie in ons straat nie. Die trein is seker 
in, dis dié wat daar soveel karre is — die kepkarre van 
die stasie af . . . 

Mev. Venter; Dis juis die karre wat vir haar sal bring. 

Nelie: As sy kom, ja; maar as ek vir ál die karre moet 
opspring . . . en Ma haar ore is nogal so fyn — vir wat 
Ma graag wil hoor. 

Mev. Venter: As dit vir my kinders is — jy weet self, 
Nelie, toe my man my ontval het, hoe ek nog net vir julle 
gelewe het. En Mina, vir wie ek so op die hart gedra het, 
juis omdat sy ’n moeilike kind was, wat soveel sorg nodig 
gehad het -— so anders as jy, Nelie — oor jou het ek my 
nooit bekommer nie, so was dit ook nie nodig om my 
gedagtes gedurig oor jou te laat gaan nie . . . Luisterl 
Daardie kar draai mos by ons af. 

Nelie (luister): Ja, en dit klink of hy voor die deur 
stilhou. (Sy staan op en stap voordeur-toe.) Ek kan darem 
nog nie dink dat Mina . . . (Sy maak die deur oop.) Ja 
waarlik, Ma het beter geraai as ek. 

Mev. Venter; Nie geraai nie, Nelie; ek het gevoel, 
want ek is ’n moeder. 

('Mev. Venter het onder die praat opgestaan — iets 
wat sy met 'n hietjie moeite doen — eri sy stap nader 
na die voordeur.) 

Nelie (in die deur): Wel, Mina! Naand, Fanie. 

Mina (huitekant): Naand, Nelie. 

('Mina kom in, gevolg deur Fanie, ’n seun van 
omtrent twee-en-twintig. Fanie het ‘n reiskoffer in elke 
hand.) 

Mev. Venter: My kind! My arme kind! 

(Sy en Mina val mekaar om die nek.) 

Fanie: Naand, Ouma. 

Mev. Venter: Fanie ook! Naand, my seun. 

(Hy los die koffers en soen haar.) 

Mina: Sit daardie koffers opsy, Fanie, en bring die 
ander goed in. 

('Fanie stoot die koffers teen die muur, en stap uit 
om nog goed te haal.) 

Mev. Venter: ’n Bietjie koffie, Nelie. 

Nelie (wat reeds op pad was na die middeldeur): Ja, 
Ma, ek gaan nou juis water opsit. 

Mev. Venter: En iets om te eet. Hulle is seker flou 
van die honger. 

Mina: Net ’n koppie koffie, dankie. Ons het so baie 
padkos gehad. 

Mev. Venter: Hulle moet darem iets warms kry, Nelie. 
Het jy ’n paar eiers? 

Nelie: Ja, Ma. 

('Nelie af in die komhuis.) 

Mina (onderwyl Nelie uitstap): Dankie, Ousus. Dit sal 
lekker smaak. 

Fanie (wat weer met bagasie ingekom het): Twee shil- 
lings, asseblief, Ma; en hy vra wanneer hy ons weer moet 
kom haal. 

Mina (gee hom die geld): Wanneer? — O, wanneer ons 
teruggaan huis-toe? Maar as ons hier mag bly — as Ma 
ons nie ook wegja nie . . . 

Mev. Venter: Ag, my kind, asof ek ooit . . . asof ek 
nie altyd gelukkigste is met my kinders rondom my nie! 

í'Mev. Venter en Mina val mekaar weer om die 
hals. Fanie draai om en stap by die voordeur uit.) 

Mina : Ek het geweet Ma sal my nie verstoot nie. Ek het 
dit vir Hendrik gesê — ek het hom behoorlik gewaarsku 
— maar aan hom is geen salf meer te smeer nie. Ek sal 
darem vir Ma niks kos nie. Hy sal moet onderhoud betaal. 
Ek het ’n prokureur gesien. 

Mev. Venter: Toe maar, Mina, al het jy hier nakend 
aangekom — al het ek self niks . . . 

Mina (soen haar): Wat ’n heerlike, onselfsugtige moeder! 
(Onder die praat kom Fanie met die laaste van die bagasie 
binne. Hy staan ’n bietjie in die kamer rond, en werskaf 
later vir tydverdryf aan die naaimachien soos een waí in die 
mechanisme daarvan geinteresseerd is. Mev. Venter gaan 
in die leuningstoel sit, en Mina neem ’n ander stoel.) Maar 
sê my eers, hoe gaan dit met Ma? 

Mev. Venter : So — oud en kranklik — soos ’n mens 
moet verwag in die jare wanneer jy op die ou wêreld begin 
afkyk soos iets wat al onder jou padgee. Die ou hart wil 
nie meer nie. Elke maal ’n toeval, en dan dink ek dis my 
laaste. As Nelie my vir ’n halfuur alleen laat in die huis... 

Mina: Maar dit moet sy nie doen nie. Noudat ek hier 
is, moet sy vir Ma goed versóre — dit sal ek haar self nog sê. 

Mev. Venter: Jy is ook so lief en bedagsaam. 

Mina: Dis die minste wat ons vir Ma kan oorhê, ná 
Ma haar jare van opoffering vir ons, noudat Ma te swak en 
te sieklik — ja, sê my, hoe is de rumatiek in die laaste tyd? 

Mev. Venter: Kyk hier. fHou die hande op.) Die 
vingers wil nie ope nie. Dis die hande wat altyd so be- 
drywig was. Nou is dit hulpeloos. Nelie moet alles doen, 
vir haar en vir my — die arme kind! 

Mina: Sy kry darem die toelagies elke maand, van Willie 
en van Hendrik. 

Mev. Venter: Ja, dit help baie, en ek is daar dankbaar 
voor. Sal Hendrik nog syne stuur, dink jy, noudat jy . . . ? 

Mina: Hy moet. Ek sal ’n manier kan prakseer. A1 is 
ek ver van hom af, moet hy nie dink dat hy van my 
ontslae is nie. Dit sou hy wel wens. — Wat peuter jy ál 
aan die machien, Fanie? Netnou breek jy dit. 

^Nelie het intussen ingekom met skottelgoed. Sy 
vou die tafelkleedjie terug, sodat sy die helfte van die 
tafel beskikbaar het. Sy haal ’n tafellaken uit die buffet, 
en dek die helfte van die tafel.) 

Fanie: Dit lyk my daar is ’n fout. Slaan dit nie steke 
oor nie, tant Nelie? 

Nelie: Ja, dis baie hinderlik. Sal jy dit kan regmaak? 

Fanie: Ek dink so. 

(Hy begin stukke van die machien af te skroewe.) 

Mev. Ventee: Nelie sal tog bly wees. Sy het al so 
daaroor gekla. 

Mina: Maar straks verfoes hy dit. So maak hy met 
alles by die huis — horlosies, pompe, alles wat maar 
ratte het — daar kan hy sy hande nie van afhou nie. Die 
laaste ding word uitmekaaruit gehaal, en by die inmekaar- 
sit steek hy vas. 

Fanie: Nee a, Ma. Net as ’n ding regtig te stukkend 
is . . . 


Nelie: Laat hom maar probeer. Hy sal wel versigtig 
wees — né, Fanie? 

Fanie: Ja, natuurlik, Tante. 

Mina: Nou ja, as jy hom nog wil aanmoedig . . . Hy 
is met daardie goed net soos sy pa met boeke. Die volk 
kan maar bak en brou en alles verknoei, dan sit Hendrik 
op die stoep met Jan Celliers se versies, of besig om aan 
die koerante te skrywe oor die A.T.V. en die C.J.V. en 
al die ander Vees, en Fanie is by die buurman om die 
motorkar te bekyk. 

Mev. Venter: ’n Motorkar? Die ding wat op die pad 
loop sonder perde? 

Fanie: Ja, Ouma, mnr. Naudé het een. Het Ouma al 
’n motorkar gesien — of Tante? 

Nelie: Ek hoor daar was verlede week een in die dorp, 
maar ek het dit nie gesien nie. 

Mev. Venter : Ek bly ook maar liewer ver uit die ding 
se pad uit. 

Nelie: Ek sou hom van die stoep beskou, maar binne-in 
kry jy my nooit. 

Mina: So het ek ook vir mnr. Naudé gesê, maar hy 
hou aan met nooi. 

Fanie: Hy sou juis vanmiddag vir ons kom haal het 
om ’n end te gaan ry, en ek het so daarna uitgekyk . . . 

Mina: Maar toe kry jou ma jou nodig — en my groot 
seun sal my nie afstaan nie, nê, as sy pa my daartoe 
drywe om . . . 

Nelie: Maar Mina! (Sy maak ’n teken wat moet sé: 
,,Tog nie voor die kind nie.”) 

Mina: Toe maar, Fanie weet van alles. Hy sien mos 
wat in die huis gebeur — hoe Hendrik daar al ingekom 
het, hoog in die takke, en vir my links en regs . . . 

Nelie : Gaan haal jou hoed af, Mina, en was jou hande. 
Die ete is amper klaar. 

Mina (staan op): Ek kry seker die vrykamer, nê, en 
Fanie die buitekamer? 

Mev. Venter (staan ook op): Ja, dis vir julle klaar — 
altyd vir my kinders klaar. Ek sal saam kom en kyk of jy 
alles het — en nog verder hoor wat jy te vertel het. 

Fanie ; Het Ma dadelik die goed nodig ? Ek kannie nou 
die machien bra los nie. 

Mina: Toe maar, net my handsakkie. Dié neem ek 
somaar self. 

fMEV. Venter en Mina by die gangdeur uit. Nelie 
bly besig by die tafel, en Fanie met die machien.) 

Fanie: Ma praat asof ek so tevrede was om saam te 
kom, maar daardie kans vir ’n motorrit — dié kry ’n mens 
nie aldag nie. Nou ja, tant Nelie weet hoe beslis Ma kan 
wees as sy ’n ding wil hê, en vandat ek ’n opgeskote seun 
was het Ma gevind dat sy vir Pa met my kan vermaak 
as ’n sterk jong man wat altyd klaarstaan om vir haar op 
te kom. Nou moet ek maar die rol speel. 

Nelie: Waarom moet jy? 

Fanie : Ek sê mos, Ma het dit so gereël, en Ma kry altyd 
haar sin. Maar die oukêrel is tog net so ná aan my, nie 
waar nie? en ek kan nie help om vir hom jammer te voel 
nie. 

Nelie: Wat was dan vandag die moeilikheid, dat jul 
somaar daar weggespaander het? 

Fanie: Ag, die ou dinge — die stryery oor die plaas. 
Hulle het vanmóre . . . 

Nelie: Ek moet net die eiers en die tee gaan haal. 
Praat maar, ek kan in die kombuis goed hoor. 

('Nelie af in die kombuis. Sy laat die deur oop 
staan.) 


ousus 


103 


Fanie (los tydelik die machien, sit wydsbeen soos een wat 
perdry oor ’n stoel naby die middeldeur, en praat na die 
kombuis toe): Nou ja, hulle het met die opstaan al aan 
mekaar geraak, en toe het Pa ’n dop gaan steek om extra 
koerasie te kry om sy sê te sê. Dis ál tyd dat Pa drink, 
as hy en Ma woorde het. Dit maak ’n ander man van 
hom, en dit het hy uitgevind — so beslis en so seker van 
homself — jy sou hom nie ken nie — jy sou sê hy is altyd 
baas in die huis. Maar wat, as die brandewyn sak, dan 
moet hy mooi exkuus vra, en dan doen hy weer net wat 
Ma sê. Nou wel, vanmóre, op sy nugter maag, het hy glo 
misreken, en die dop was vir hom te kwaai. So het ek 
hierdie keer my pa regtigwaar deur die wind gesien; nie 
somaar getik nie — dit was hy al baie — maar behoorlik 
smoordronk. Dit het vir Ma ’n goeie grief gegee, en Ma 
is een wat die yster slaan terwyl dit heet is. Ma het my 
gou-gou die kar laat inspan; ons is Wellington-toe, na ’n 
prokureur; toe net terug om ons goed te kry — Pa was 
nog besig om sy oggend se manhaftigheid weg te slaap — 
en met die namiddagtrein is ons weg, en hier is ons. 

fNELiE bring die tee in.) 

Nelie: Jy sê hul stry oor die plaas. Hoe so? 

Fanie: Kyk, Tante weet, die boere het nou ’n baie 
swaar tyd. fNELiE onder die praat weer kombuis-toe). Pa 
het al ’n verband moet opneem, en hy sê hy sien nie meer 
kans om die rente uit te boer nie. Nou wil hy die plaas 
verkoop, en dorp-toe trek, en ’n winkelklerk word. Maar 
dan sal ons ’n klein plekkie moet kry, en eenvoudig moet 
lewe; en op die plaas, soos Tante weet, het ons die groot 
huis, ('Nelie kom in met die eiers) en die mooi werf, en 
die tennisbaan, en die swembad, en mense kan kom kuier —• 

hierdie moeilikheid was juis deurdat Celia haar mense vir 
die naweek . . . 

Nelie: Celia! O, ja, jou moeder het vir ons geskrywe 
van daardie nooientjie van jou, en hoe gek jy na haar is 
— jy, wat nog so ’n snuiter is. En sy is ’n mooi dingetjie, 
nê? — so sê jou ma. 

Fanie (gaan weer aan die machien werk, terwyl Nelie 
hegin brood sny): Ja, heeltemaal gangbaar. Sien, sy is 
eintlik Ma haar keuse. 

Nelie: Jou ma haar keuse? Is jy dan nie self mans 
genoeg om . . . ? 

Fanie: Om ’n nooientjie te hê nie? Ja, Tante, ek hou 
van hulle — van ’n hele paar nogal — maar nou nie op 
so ’n ernstige manier soos Ma oor dié dinge dink nie. 

Nelie (laggend): Ag, hoor tog, hoe ewe onverskilligl 
Maar jou ma het geskrywe dat jy so smoor verlief is. 

Fanie: Ja,' so sê Ma vir my ook — elke dag — en nou 
begin ek dit al self te glo. Sien, Ma weet tog wat vir my 
die beste is; en ek moet erken Celia is ’n kans uit ’n 
duisend. Sy is mooi, en sy kan klavier speel, en sing, en 
’n bietjie skUder, en . . . 

Nelie: En botter maak? 

Fanie: Nee, sien, haar mense is baie ryk. Sy het nooit 
hoef te werk nie. Nou sê Ma, as Pa hom net meer op die 
boerdery wil toelê, en ek trou met Celia, dan sal hy wel 
die plaas kan aanhou vir ons om dit eendag oor te neem . . . 

Nelie: Het jy aanleg vir die boerdery? 

Fanie; Nee, Tante, glad nie; nog minder as Pa. Ek sou 
graag ingenieur wil geword het, maar dit kon Pa nie 
bekostig nie. En sien, wat Ma sê, met Celia haar geld sal 
ons heerlik op die plaas kan woon, al vreet die mot ook 
die appels op en die filloxera die wingerd. (Hy draai die 
machien.) Kyk, Tante, ek dink dis nou in orde. 

('Mev. Venter en Mina kom by die gangdeur in.) 

Nelie: Ai, dit sal ’n plesier wees. Baie dankie, Fanie. 

Fanie: Nie te danke, Tante. Dit was vir my ’n plesier 
om daaraan te werk. 

Nelie: Sit maar, Mina. 

Mina: Het jy en Ma al klaar geëet? 

Mev. Venter: Ja, ons is klaar. Ek sal darem vir gesel- 
skap weer ’n koppie koffie neem. 

('Mina gaan by die tafel sit, en mev. Venter in die 
leuningstoel. Nelie skuiwe vir haar ma die stofie onder 
die voete en help om haar gemaklik te laat sit. Hs sy 
klaar is sê mev. Venter; „Dankie, Nelie.”) 

Fanie: Daar is my hande nou vol olie. Kan ek dit maar 
in die kombuis gaan was, Tante? 

Nelie; As jy wil — maar gaan deur na die buitekamer, 
daar sal jy spieël en seep en handdoek kry. Daar is glo 
nie water in die beker nie, maar die kan jy mos self gaan 
tap. 

Fanie; Goed, Tante, ek sal regkom. 

('Fanie af deur die kombuisdeur.) 

Mev. Venter: O, Nelie, jy moet tog hoor hoe daardie 
vent met Mina te kere gaan. Om te dink dat ek my dogter 
moes afstaan aan ’n man wat drink — wat in sy dronken- 
skap skel en raas en slaan ook — hy het jou geslaan ook, 
nê Mina? 

Mina: Wel, eintlik meer gestoot — so aan my skouer 
gevat en my geskud, en toe vergeet ek myself, ek gee hom 
’n taai klap, en toe stoot hy my weg. 

Mev. Venter: Ai, hoor tog! En dit aan ’n kind wat ek 
so teer groot gemaak het. 

Nelie (skink vir mev. Venter ’n koppie koffie — dan 
vir die ander, en vir haarself ook, en gaan later by die 
ongedekte deel van die tafel sit): Help vir jou met die eier, 
Mina — en met die brood — en botter. 

Mina: Dankie. 

Nelie. En wat is nou jou plan? 

Mina: Vereers hier bly, en kyk watter uitwerking die 
prokureursbrief het. 

Mev. Venter: Ja, my kind, as hy jou so mishandel 
— so lank as jy wil — onder jou moeder haar vlerk. 

Mina: My dierbare ou moedertjie! 

Nelie: Ag, Ma, wees dan nou verstandig. Ons is mos 
nie meer kuikens nie. (Aan Mina:J Wat is die uitwer- 
king wat jy verwag? 

Mina: Wel, as dit hom mak maak . . . 

Nelie: Sodat hy doen wat jy wil hê? 

Mina: Ja, as jy dit so wil stel. 

Nelie: Dan gaan jy terug? 

Mina: So meen ek, ja. 

Nelie: Dis nie dat die lewe ondraaglik is nie? 

Mina: Wat katkiseer jy my so? Hendrik is nie heel- 
temaal onregeerbaar nie. Jy sal sien, hy kom netnou 
agter my aan. 

Mev. Venter: Dink jy waarlik dat hy jou so lief het, 
Mina? 

Mina (lag): Lief? Ma laat my lag. Watter liefde was 
daar ooit in ons huwelik? 

Mev. Venter: Maar hy moet tog, toe hy jou gevra 

het . . . 

Mina: Ek was Nelie haar suster en het so hier en daar 
'n familietrekkie gehad wat hom aan haar herinner het — 
maar sy was ver en ek was naby, en sy was buitendien 
te sedig om na te vry . . . 

Nelie: Ag, Mina, wat praat jy? 

Mina: Dis die grondige waarheid — en hy was ’n bietjie 
swak en besluiteloos — soos jy ook, Nelie. Maar ek is 
anders. Ek weet as ek ’n ding wil hê, en ek sê dit reguit 
— ek sê ’n ding soos dit is — vir ’n arm meisie soos ek was 
Hendrik ’n goeie partytjie, ek wou hom gehad het en ek 
het hom gekry. En nou, daar is die hele storie — en wat 
het jul miskien daarop te sê? 

Mev. Venter: Maar jy dink hy sal agter jou aankom — 
hy sal jou nie wil verloor nie? 

Mina: Nie uit liefde nie, maar uit hoogmoed. Hul is 
trotse mense, die Joostes van Bovlei: trots op hulle naam 
en hul familie. Hysal hier wil wees voordat mense weet 
dat ek weggeloop het. 

Nelie: Dan regeer jy hom deur sy selfrespek — deurdat 
hy daar meer van het as jy — en jy hom so tot skande kan 
maak? Mina, jy behoor jou te skaam. 

Mina: Watter selfrespek is dit om dronk te word? Om 
so te boer dat jy die mooi plaas kwytraak, net wanneer jou 
seun ’n kans staan om ’n huwelik te maak wat . . . ? 

Nelie (merk dat Fanie aankom): Sj! 

('Fanie kom hy die kombuisdeur in. Hy gaan aan 
tafel sit en begin te eet.) 

Mina: Kom, my groot seun — moeder haar steun en 
beskermer, nê? 

(Sy trek hom met die verbygaan nader, en soen hom. 
Hy woel skamerig los.) 

Fanie: Ag, Ma! 

Mina: Dis ek wat die familienaam wil hooghou — ter- 
wille van my seun — (sy streel sy hare) en hy sal my 
daarin bystaan, en nie toelaat dat sy pa vir ons . . . 

Nelie: Mina, dit vind ek nou baie onverstandig. 

Mina: A, die verstandige Ousus — weet altyd beste. 
Maas as die onderwerp jou hinder, kan ons dit verander. 
Jou eiers is lekker, en jou koffie ook. 

^Nelie kyk vir Mina vlammend aan. Sy moet egter 
haar ergerlikheid opkrop, en wend haar dus maar weer 
na haar naaigoed.) 

Mev. Venter: En wat hoor ek van jou, Fanie? Krum- 
meltjie wil ook brood word? 

Mina: A, maar sulke bruin oë, Ma — jy hoef nie skaam 
te wees dat dit jou hart gesteel het nie, nê Fanie. 

Fanie: Ag, wat, Ma! 

Mina: Hulle was juis vir die laaste naweek by ons — 
Celia en haar pa en ma. Dis maar ’n werklikheid om vir 
hulle te onthaal, want hul is sulke deftige mense, maar ter- 
wyl Fanie dit nou goedgevind het om juis dáár sy hart te 
gaan verloor . . . 

Fanie: Ekke, Ma? 

Mina: Luister nou! As jy hom so hoor praat, en dan 
die tweetjies by mekaar sien — ek sê vir jou . . . 

(Onder die praat van die laaste woorde toet ’n motor 
huite — ’n windtoeter, want die elektriese was destyds 
nog nie hekend nie.) 

Fanie (spring op): Daar, luister! Ja, dis ’n motor — 
dis mnr. Naudé. (Hy gooi die deur oop). So waar, dis Pa. 

(Almaal sit verhluf. Dan verskyn Hendrik in die 
deur — nou ’n man van vyftig, met ’n houding wat 
onder normale omstandighede stil en waardig kan wees, 
maar op die oomhlik is hy „gedrink”, hoewel nie dronk 
nie, d.w.s. hy slinger nie en sy tong is nie swaar nie, 
maar hy het die manhaftigheid, die selfversekerdheid, 

die onbesonnenheid en onverskillige praterigheid wat ’n 
paar sopies aan ’n andersins hedeesde en versigtige man 
kan gee. Hy staan die geselskap te bekyk. Fanie breek 
eerste die spanning.) 

Fanie: Ek gaan na die motor toe. 

(Hy spring by die voordeur uit en druk die deur 
toe.) 

Nelie: Naand, Hendrik. Kom sit. 

(Sy hied hom ’n stoel aan. Hy gaan egter nie sit 
nie, maar bly staan met sy hand op die rug van die 
stoel.) 

Hendrik: Naand, Nelie. Naand, Ma. 

fMEV. Venter sit maar stil, en kyk hom aan asof 
hy ’n wildeman is.) 

Hendrik (aan Mina^; En toe? 

Mina: En toe? 

Hendrik: Weggedros, né? Stook my seun teen my op. 
Probeer om my met ’n prokureursbrief bang te maak. (Hy 
haal die hrief uit sy sak uit, en hou dit op.) Dis wat ek 
daarvan dink — sien! 

(Hy skeur die hrief aan stukkies, wat hy op die vloer 
strooi.) 

Mina: Jy het weer by die hotel aangery. Dit kan jy 
tog nie van my wegsteek nie. Ek het dit somaar aan jou 
oë gesien toe jy by die deur inkom — aan jou hele houding. 
En nou ruik ek dit ook. Gá! 

Mev. Venter: Og, og, hoe vreeslik! 

Hendrik; Dis my saak. Ek is my eie baas — en joue 
ook. En nou, as jou wettige man sê ek vir jou: ,,Mina, 
kom huis-toe.” 

Mina: Loop slaap nou, Hendrik, tot jy regkom. Jou 
brein swem nog. Jy weet nie wat jy praat nie. 

Hendrik: Ek weet wat ek wil sê, en wat ek moet sé. 
Ek was ook by ’n prokureur. Jy het van my af weggeloop 
— my verlaat. Ek het jou kom haal, jou gevra om terug 
te kom; jy het geweier. Nou kan ek ’n egskeiding kry — 
ja, ’n egskeiding, dan is ek klaar met jou — klaar — los! 

(Hy stoot die stoel om.) 

Mev. Venter: Ag tog, my arme kind! 

Mina: Gee hom ’n koppie sterk swart koffie, Nelie. Dit 
help om hom by te bring. 

fNELiE, gespanne, kyk ’n paar maal van die een na 
die ander, en gaan dan af in die kombuis.) 

Mina: Dan sal jy my die helfte van die boedel moet 
uitbetaal, Hendrik. 

Hendrik: Die helfte van niks! Ek gee boedel oor, en 
dan kan jy sien hoe jy klaarkom. Toe, nog ’n maal; dis 
jou laaste kans. Kom jy? Of kan ek hier uitstap as ’n vrye 
man? 


(Hy beweeg voordeur-toe.) 

Mina : Wag darem eers vir die koppie koffie. Nelie bring 
dit vir jou. (Hy stop en draai om.) En tel nou mooi die 
stoel op, wat jy so onmanierlik omgegooi het. 

Hendrik: Dit doen ek nie — so waarlik nie — al soebat 
jy ook . . . 

Mina: Hendrik! Jy is in ’n vreemde huis, hoor. Gedra 
jou. 


(Hy kyk rond, nes hy nou eers ten volle besef dat 
hy nie in sy eie huis is nie. Hy skrik effens as hy in 
MEV. Ventee haar gesig kyk, en laat sy oë val. Dan 
stap hy skaam-skaam na die stoel toe, en stel dit regop.) 

Mina: Gaan sit nou. 

(Hy gehoorsaam. Nelie kom met ’n koppie in van 
die kombuis af, en gee dit vir hom.) 

Nelie: ’n Lekker koppie koffie vir jou, Hendrik. 

Hendrik (kyk haar stip in die oë, en praat tederlik): 
Nelie! Jy! (Neem die koffie aan.) Dankie, Nelie. Uit 
jou hand sal ek dit drink. 

(Hy drink daaraan; Nelie stap terug na haar stoel.) 

Mina (deur jaloesie gepla): En uit myne? Ons sal sien. 

(Sy stap na Hendrik toe, en neem die koppie uit sy 
hand.) 

Mev. Venter: Oppas, Mina! Is jy nie bang nie? 

Mina: Nee, Ma, hy is ’n baie onskadelike diertjie. (Sy 
hou die koppie by sy mond.) Toe, Hendrik, drink. Dit 
sal jou nugter maak. 

Hendrik: Nugter? 

Mina: Ja. Jy weet goed dat jy dit op die oomblik nie 


Hendrik (kyk haar woes aan): En wie is daar die oorsaak 
van? Wie drywe my na die drank toe — om maar weg 
te kom, om te vergeet? Dis jy, en jy weet dit! Maar nou 
is ek van jou los. Ek kan skei — ek kan weer trou — ek 
gaan weer trou — met die een wat ek liefhet. 

Mina (druk die koppie aan sy mond, en hy sluk): Sol 
Elke slukkie help. Ek ken hom mos al. 

Hendrik (’n bietjie kalmer): Ons het mekaar nooit lief- 
gehad nie, Mina. Ek weet vir wie ek kon liefgehad het 
— jy weet dit self — en Nelie — (hy kyk vir Nelie aan, 
en praat met sterk aandoening) — weet jy dit ook, Nelie? 
Vir jou. Dit was jy. Dit sal altyd jy wees. 

f’NELiE naai maar asof sy niks hoor nie.) 

Mina: Moet nou nie verspot wees nie. Drink jou koffie 
klaar, en moenie meer praat voordat jy weet om jou 
woorde te weë nie. 

Hendrik: Nelie sou my verstaan het. Ek sou vir haar 
gewerk het — nooit aan die drank geraak het nie — ’n 
sukses van my lewe gemaak het. Nelie, (sy stem word 
swakker, asof hy meer met homself as met die ander praat) 
hoekom het jy nie seminarie-toe gekom nie? Hoekom het 

jy nooit met ons kom saamspeel nie? Hoekom was jy 
so volmaak, hoekom nie so ’n bietjie verspot dat ’n mens 
kon vatplek kry nie? Hoekom . . . ? 

(Hy laat sy kop sak, en swyg.) 

Mina (dian die ander): Nou ’n kort slapie — by ’n ope 
venster, dat hy die lug kry. Dan is hy in ’n paar minute 
reg. (Sy trek hom op.) Kom, Hendrik. 

(Hy volg haar gedwee, en sy stap met hom by die 
gangdeur uit.) 

Mev. Venter: Ai, Nelie, wat dink jy daarvan? 

fNELiE werk maar aan die naaigoed en sé niks.) 

Mev. Venter : Dat ek my dogter in ’n goeie familie laat 
trou, met ’n kêrel wat op die oog so ordentlik is, en dat 
ek op my ou dag sulke tonele moet belewe! Asof my beker 
nie al vol was nie! (Sy sug.) En ek met my swak hart — 
is dit nie om van te beswyk nie? ('Nelie Uy nog stil.) 
Maar praat dan, Nelie — of (sakdoek uit) het jy ook geen 
gevoel vir my nie? 

Nelie: Ja, ja, Ma; dit is treurig. 

Mev. Venter: En wat moet ons nou doen? 

Nelie: Ons? 

Mev. Venter: Wel, Mina dan. (Stilte.) Toe, Nelie, 
het jy nie raad nie? 

Nelie : Sy moet maar sóre dat sy hom nie weer rede . . . 
ag, ek weet ook nie. Dis mos nie my saak nie. 

Mev. Venter: Ons kan haar tog nie na daardie lewe 
laat teruggaan nie. 

Nelie: Dan moet hul glo maar skei — dit lyk dis wat 
hul altwee op mik. 

Mev. Venter: En dan die skande op my — op ons 
familie? Nelie, (snik weer) — jy wat weet hoe ek op ons 
eer en op ons godsdiens gesteld is •— het jy geen respek vir 
my gevoelens nie? Het jy . . . ? 

fMiNA kom hy die gangdeur in. Sy gaan sit. StiUe. 

Mev. Venter sug maar.) 


Mina: Wel? Het ek ’n gesprek gesteur? Dan was dit 
natuurlik oor my. 

Mev. Venter: Wat kan jy anders verwag as jy met 
sulke gedoentes in die huis kom inval? 

Mina: So gee jul vjr my die skuld? 

Mev. Venter: 0, nee, my kind — ten minste, nie ek 
nie. 

Mina (met ’n bittere trek op haar gesig): O, maar Nelie 
dan. Sy sou hom natuurlik in orde gehou het. — Nie waar 
nie, Nelie? ('Nelie werk maar in stilte voort.) Jy sou 
natuurlik van hom ’n ander man gemaak het. Dis wat jy 
wil sê, né? Toe, ontken dit nou, as jy kan. 

Nelie: Jy vra daarom, hoor Mina. Nou sal jy dit kry 
ook. Ja, hy sou ’n ander man gewees het, as hy ’n vrou 
gehad het wat net ’n bietjie . . . Nee, wag, laat ek my 
mond hou. Dis julle sake, en ek moet daaruit bly. Ek sal 
tog geen goed kan doen deur my daarin te meng nie. 

Mina: Ag tog, die wonderbare Ousus, wat so vir die 
goeie is! Dié modelmens! Dié kan haarself altyd so precies 
op die regte spoor hou — en ander mense ook as hul dit wil 
toelaat. Wel Ousus, is dit ’n salige gevoelte om so volmaak 
te wees — soveel beter as ander mense? 

Nelie: Mina, gee dit jou plesier om my te tempteer? 
Waarom laat jy my nie met rus nie — soos ek vir jou? 

Mina: O, jy laat my met rus, nê? Met jou woorde 
miskien — maar met jou gedagtes ook? Dink jy dat ek te 
blind en te onnosel is om dit te lees? Hoe jy op my 
neergesien het — van kleins af, toe Ma maar aaneen vir 
jou opgehemel en vir my afgehaal het — omdat jy kamta 
so goed en deugsaam was en ek so wild en onnutsig! Hoe 
die afguns in jou binneste opgekom het as ek keer op keer 
die moed het om my geluk aan te gryp, en jy joue laat 
verbygaan solank as jy sit en prakseer hoe om goed te wees! 

Nelie: Dis omdat jy daardie afguns gehad het, nou 
verbeel' jy jou dat ek ook . . . 

Mina: En as ek soms daardie gevoel het, wie wek dit 
by my op? As ek sien hoe jy jou wil beter hou as ek, dan 
moet ek mos innerlik lag wanneer ek jou die loef afsteek? 
Wanneer jy moet betaal vir die goedigheid waarop jy so 
roem? Wanneer ek selfs, as ek wil, jou kêrel voor jou 
neus kan wegvat en . . . 

Mev. Venter: Maar Mina! Skaam vir jou. 

Mina: Toe maar, Ma, ek weet wat ek sê klink aaklig en 
wat Nelie sê klink lieflik. Maar op die bodem waar ons 
eerste ingewinge vandaan kom is ons baie eners — is alle 
mense wonderlik eners — net die een kan smoor wat die 
ander laat uitbreek. Ek het mos vir Nelie fyn opgelet toe 

Hendrik netnou met sy ontydige liefdesverklaring voor die 
dag kom. Sy het niks gepraat nie, maar ek het gesien hoe 
vinnig haar asem gaan — wat ’n saligheid oor haar gesig . . . 

Nelie (opgewonde): Mina! Dis genoeg! 

Mina: 0, dit was vir jou heerlik. Stry nou! Stry nou! 

Nelie (met sterk gevoel): Dis nie dat ek jou man uit 
afguns voor jou neus wil wegvat nie, dit weet jy goed. 
Maar jy het self van hom weggeloop — jy wil hom nie 
meer hê nie. Dis dat . . . dat jy hom nie liefhet nie, en 
. . . (sy aarsel). 

Mina: En dat jy hom liefhet? 

Nelie (heftiglik): Ja — as jy dit dan wil weet —■ ja, 
ja, ja! En nou het jy dit. 

Mina: A! En nou het ons dit ook. Die deugsame Ousus! 
Die engel van ’n mens, wat nooit ’n hose gedagte . . . 

Nelie (spring op, hyna snikkend): Jy is ’n giftige slang, 
Mina. Jy is ’n duiwel! 

(Met die sakdoek voor die gesig gaan sy haastig by 
die gangdeur uit.) 

Mina : Ek het mos geweet dat daar agter daardie vrome 
houding ook ’n duiweltjie sit. Sy hou hom net goed toege- 
dek; maar nou het ek hom darem ’n slag die gesplete 
hoef laat wys. 

Mev. Venter: Ai tog, my kinders, my kinders! Waar 
kom jul aan so ’n gees van twis en vyandskap! Nie in 
my huis nie, waar ek juUe net liefde en opoffering leer ken 
het. Het juile geen jammerte vir my nie? 

Mina (staan op en omhels haar moeder, en bars in trane 
uit): En vir my dan, Ma ? Ma sien wat ek deurmaak. Kan 
ek daarvoor dat my senuwee dit nie meer kan hou nie? 
Of ek daar self skuld aan het of nie — dit maak dit nie 
ligter om te dra nie. Ek weet ek doen lelike dinge. Ek sê 
somaar hardop wat ek nie eens saggies behoort te dink nie. 
Maar ek kan myself nie meer in toom hou nie. 

Mev. Venter: Mina, my kind, kyk hoe bewe jy. So kan 
dit nie aangaan nie. Ons sal iets moet doen. 

Mina: Maar wat, Ma? 

Mev. Venter: Dit weet ek nie. Dit weet ek nie. Dit 
lyk my ek sal maar my trots en my eergevoel in my sak 
moet steek, en toesien dat — ja — jy sal maar van Hen- 
drik moet skei, Mina. Nelie dink ook so. 

Mina (verander dadelik haar houding): 0, Nelie dink 
ook —? En wat moet dan van my word? Ek moet die 
helfte van die boedel kry, maar soos dinge vandag is, as 
hul die plaas aan die een kant gooi en Hendrik se skulde 
aan die ander, dan weet ek nie of ek nie nog moet inbetaal 
nie. Dan sal ek hier vir Ma moet kom oppas, en naaiwerk 
doen vir my kos en klere, en Nelie — a ja, dan sal Hendrik 
mos weer trou — en Nelie sal die nooi speel in die mooi 
groot huis — in my huis! Dink Ma ek kan somaar goeds- 
moeds so ’n toekoms . . . ? 

('Fanie kom by die voordeur in.) 

Fanie: Lekker gery! En raai, Ma, wat nog die beste 
was: die kar het vasgesteek, en ons het moet werk daaraan, 
onder ’n straatlamp, en ek het dit weer aan die loop 
gekry, en mnr. Naudé sê dat as ek nie daarby was nie . . . 

Mina: Waar is mnr. Naudé nou? 

Fanie: Hier naasaan by sy swaer, Ma. Hoekom . . . ? 

Mina: Loop dadelik, Fanie, en vra hom of hy sal omgee 
om vir ons almaal terug te neem, huis-toe. 

Fanie: Somaar nou? 

Mina: Ja, somaar nou. 

Fanie: In die nag — oor die berg — met ’n motor! O, 
dit sal heerlik wees! 

('Fanie by die voordeur uit.) 

Mev. Venter: Nog ’n pure kind, nê. A1 die treurigheid 
van sy ouers — dié word alles vergeet, as hy net ’n motor- 
rit kan kry. 

Mina: Ja, hy is absoluut ’n kind. Dis dié wat hy nog 
moet gelei word. lemand anders moet vir hom besluit. 
Maar hy sal goed regkom. Ma sal sien, hy sal somaar een 
van die dae met Celia trou, en dan die plaas oorneem, 
en dan is hy gered en ons ook. Dis wat Hendrik eenvoudig 
nie wil insien nie. Maar noudat Hendrik so dom-dom in 
my hande gespeel het . . . ('Hendrik kom by die gangdeur 
binne.) A, hier is ons, vars en uitgerus — en klaar om 
huis-toe te ry hoor! 

Hendrik: So? 

Mina? Ja. Fanie is nou net weg om vir mnr. Naudé 
te roep. Ons kan ry sodra hy kom. 

Hendrik: Wil jy alweer meekom huis-toe? 

Mina: Natuurlik. Wie se huis is dit miskien? 

Hendrik; Jy het darem gou jou plan verander. 

Mina: As jy my nie wil terug hê nie, waarvoor het jy 
agter my aangekom? 

Hendrik: Ja, nê, dit wonder ek nou self. Dit was 
somaar weer my voortvarendheid. 

Mina; En jou lekker druiwesap. 

Hendrik: Dit hoef jy my nie voor die kop te gooi nie. 
Ek wil vir Ma verskoning vra dat ek in dié toestand hier 
aangekom het — ek het daar inniglik spyt oor, Ma — maar 
jy, Mina, wat my desperaat maak, en dan . . . 

Mina: Bly nou liewer kalm, Hendrik. Die gespartel 
sal jou niks help nie. Ek ken mos nou die wet — noudat 
ek ’n prokureur gekry het om my dit voor te sê. As ek 
huis-toe gaan, kan jy nie ’n egskeiding kry nie — te meer 
nadat jy openlik ’n bekenning van liefde vir ’n ander 
vrou . . . 

Hendrik: Mina! 

Mina: O, noudat jy weer by jou positiewe is, wil jy 
daar liewer nie aan herinner . . . 

('Fanie kom by die voordeur in.) 

Fanie; Motor voor die deur. Sal ek maar oppak? 

(Hy neem van die bagasie en dra dit uit.) 

Hendrik: Kyk, Mina, dis tog nou duidelik dat ons twee 
nooit weer gelukkig sal kan saamlewe nie. Ons was ook 
nooit gelukkig saam nie. Ek het op my troudag besef dat 
dit ’n fout was, en ek dink jy ook. Ons het vir vyf-en- 
twintig jaar probeer om daar die beste van te maak. Dit 

was ’n hopelose poging, en die spanning het nou vir ons 
altwee te veel geword. Laat ons nou die posisie in die 
gesig . . . 


('Fanie kom weer in, en Hendrik swyg. Fanie 
neem die hagasie wat oorhly.) 

Fanie : Dis ál, nê. Dan is ons klaar. Ek sit net die goed 
op, hoor, Ouma, en dan kom ek dagsê. 

fFANiE weer uit.) 

Hendrik: Laat ons dit in die gesig kyk, soos verstandige 
mense, en bespreek wat die beste en maklikste en stilste . . . 

Mina: Daar is niks te bespreek nie. Ons ry huis-toe, 
dis ál. 

Hendrik: Maar Mina, luister dan net . . . 

Mina: Ek gaan my hoed opsit. Kom Ma saam? 

(Sy help vir mev. Venter om op te staan. Hendrik 
staan hulpeloos. Fanie kom weer in.) 

Fanie: Alles reg om te trek. Kom maar, mense. Dag, 
Ouma. (Hy soen haar.) 

Mev. Venter: Dag, my kind. Kom kuier maar gou 
weer, hoor, en bring weer jou mammie mee. 

Fanie: Waar is tant Nelie dan. (Hy roep in die middel- 
deur): Tant Nelie! Ons wil groet, ons ry. 

(Onderwyl Mina met mev. Venter oor die kamer 
sukkel, kom Nelie hy die middeldeur in.) 

Nelie: Trek jul dan nou al? 

Mina: Ja. 

Nelie: Somaar in die nag? 

Fanie: Ja — met die motor, tant Nelie, oor die berg. 
Lekker, nê? Dag, tant Nelie. 

(Hy soen haar. Mev. Venter en Mina stap by die 
gangdeur uit.) 

Nelie: Dag, Fanie. Jul moet versigtig ry, hoor. 

Fanie (reeds in die deur): Toe maar, Tante, ek ken 
daardie ding se werke. 

^Fanie by die voordeur uit.) 

Hendrik: Nelie, ek vra om verskoning. Ek weet ek het 
’n gek van myself gemaak. (’Nelie gaan swygend by die 
tafel sit.) Sal jy my vergewe, Nelie? 

Nelie: Ja, natuurlik — as daar iets te vergewe is. 

Hendrik: Dat ek myself so vergeet het — dat ek op so 
’n manier en op so ’n tyd dinge uitgeblaker het . . . en 
tog, Nelie, (hy buig nader, en praat met gevoel) die wyn 
het maar uitgebring wat in my hart was. Miskien is dit 
maar goed; want as ek nugter was, het ek nie gedurf om 
dit aan jou te sê nie. Nou weet jy dit. Ek weet nie hoe 
jy daaroor voel nie — ek mag jou dit nie vra nie, want ek 
is ’n getroude man — getroud met jou eie suster — en ek 
weet hoe sterk en hoe streng jou morele en godsdienstige 
oortuigings is. Maar, Nelie, ons raak altwee aan die ou 

kant. Ons het die jare van begeerlikheid reeds agter die 
rug, en wat ons vandag vir mekaar kan voel is net die 
reinste geestelike verwantskap. Gee dit nie vir ons die 
reg om te praat soos ons vroeër miskien nie mag gepraat 
het nie? ’n Mens het maar een lewetjie op aarde, en ons 
s’n — joue en myne — is aan ’t verbygaan. Is daar geen 
manier om ’n fout te herstel nie, om ’n geluk agterna te 
jaag wat jy eenmaal laat glip het? Het jy geen plan nie? 
Is daar niks wat ons kan doen nie? 

fNELiE skud haar kop.) 

Hendrik (in opgewondenheid): Weet jy, Nelie, ek voel 
partykeer so — ek wil net ruk en breek — die konvensies, 
die kamtige beskawing, selfs die godsdiens . . 

Nelie: Ag, Hendrik, wat help dit nou? As daar niks 
te doen is nie, moet ons berus — dis ál. 

Hendrik: En probeer vergeet — en ongelukkig, as ek 
wil vergeet — jy weet self . . . 

Nelie: Nee, Hendrik, ons hoef nie te vergeet nie — 
solank as ons dit nie lelik maak nie. Ons sal daar nie 
weer oor praat nie, maar sal dit onthou, elkeen in sy eie 
hart, as iets moois en edels wat in ons lewe gekom het 
en wat ons mooi en edel behou het. Daarom moet ons vir 
ons so gedra dat . . . 

(’Mev. Venter en Mina kom by die gangdeur in, 
laasgenoemde klaar vir die reis.) 

Mina: O! Jammer om te steur! Dag, Nelie. (Sy soen 
haar, taamlik kouerig. Nelie duld dit ook maar net.) Tot 
siens, Moedertjie. (Hulle omhels en soen.) 

Mev. Venter: Tot siens, my kind. Mag die Here jou 
bewaar! 

Hendrik (wat intussen die voordeur oopgemaak het): 
Dag, Nelie. Dag, Ma. (Hy gee vir heide hand.) 

Mev. Venter; Dag, Hendrik. Jy sóre mooi vir my 
dogter, hoor. 

Mina (lag): Asof ek nie vir myself kan sóre nie! (In 
die deur.) En jy, Nelie, sóre jy maar mooi vir my ou 
moedertjie. 

('Mina en Hendrik af. Mev. Venter staan nog ’n 
rukkie in die voordeur. Die motor toet, en sy waai met 
die hand. Dan kom sy binne, trek die deur toe, en 
neem haar ou flek in die leuningstoel in. Nelie het 
intussen weer by haar werk gaan sit. Sy het somaar 
voor haar gesit en uitkyk, maar sodra sy merk dat 
MEV. Venter ingekom het sit sy haar bril op en begin 
sy met die machien te werk.) 

Mev. Venter : Ai, dit was ’n dag, né. Ek is verwonderd 
dat my hart dit gestaan het. As ek maar kon dink dat ál 
die moeilikhede nou verby is! Maar ek voel tog so bekom- 
merd oor Mina. Dat sy weer met daardie kêrel moet huis-toe 
gaan! ’n Man wat nie sy maat by die wynfles ken nie, 
en wat voor sy vrou haar oë van liefde gaan babbel met ’n 
ander een. En jy, Nelie — jy kan nie dink hoe jy my 
geskok het nie. Jy wat as my lieflingskind aan my knie 
opgegroei het, met die ope Bybel gedurig voor ons — 
verlief op ’n getroude man, en nie skaam om daar somaar 
mee uit te kom nie en . . . 

Nelie (spring op, heftig): Nog een woord, Ma, en ek 
loop hier uit — weg — dat Ma my nooit weer sien nie. 

Mev. Venter: Maar Nelie! En ek, wat hier hulpeloos 
sit, met ’n hart wat enige oomblik . . . 

Nelie: Dis reg. Dink weer net aan Ma haar eie kwale 
en kwellinge, en roem dan op moederliefde! Wat in my 
omgaan, wat ek dink en voel en begeer en mis, daar het 
Ma nog nooit ’n gedagte voor oor gehad nie. 

Mev. Venter: Ai, dat ek sulke ondankbaarheid van ’n 
kind wat ek . . . 

Nelie (stap tot voor mev. Venter en gryp haar in opge- 
wondenheid aan die skouers): Ondankbaarheid ? Waarvoor 
moet ek dankbaar wees? Dat Ma my in ’n wêreld gebring 
het waar geluk te vinde was, maar ek mag dit nooit gaan 
soek het nie, uit vrees dat ek sou afdwaal van die moeder- 
liefde wat my soos ’n voël in ’n kou . . . fMEV Venter 
het haar kop in ’n swym vooroor laat val.) Ma! Ma!! Wat 
is dit? Wat is dit? Praat dan, Ma! 

(Sy help haar ma — stoot die hare van die voorkop 
weg en vrywe die polse. Mev. Venter kom weer by.) 

Mev. Venter (hygend): Nelie — Nelie! 

Nelie (soen haar hartstogtelik): My moedertjie! Gaat 
dit beter? 

Mev. Venter: Ja. Die ou hart. Toe maar. Dit kom 
nou reg. 


Nelie: A. Dis fluks. Ai, maar Ma het my laat skrik. 
(’n Kort pause. Nelie lawe maar nog.) 

Mev. Venter: Nelie, my kind, was ek ’n baie slegte 
moeder vir jou? 

Nelie (aangedaan): Nee, Ma, nee — Ma was lief en 
dierbaar. 

Mev. Venter : Ek was miskien onkundig, Nelie, miskien 
onverstandig, en onbedagsaam — maar ek het jou lief- 
gehad — en jy moet vir my ook liefhê, Nelie — noudat 
ek dinge nie meer kan verander nie, nou moet jy nie 
vir my kwaad wees nie. 

Nelie (sak naas mev. Venter neer, met die kop in 
haar skoot): Nee, Ma, ek is nie. Dit was net vir ’n oomblik. 
Ek weet Ma het dit nie so gemeen — Ma het dinge nie so 
gesien nie. Ek weet Ma het my liefgehad. 

(Sy soen die hande wat mev. Venter op dieskoot 
laat lê.) 


( Gordyn) 


DERDE BEDRYF. 


1933 - 

(Dieselfde kamer, met die veranderinge wat nog vyf-en- 
twintig jaar daaraan gebring het. Dit lyk nou ’n bietjie 
verwaarloos en onversorg. Die groot tafel is weg, en daar 
staan ’n kleintjie in sy plek. Op die buffet staan weer ’n 
blaker met kers en vuurhoutjies, en ’n ongeraamde portret 
van MEV. Venter. Die leuningstoel is nog op sy plek, 
verouderd en verslete, en daar staan nog drie of vier stoele 
in die kamer rond. Die kamer het elektriese beligting, maar 
by die opgaan van die gordyn is dit nie aangeslaan nie. 
Jn ’n flou skemerlig wat deur die venster val sit Nelie in 
die leuningstoel, met die ou voetstofie van haar moeder onder 
haar voete. Sy is nou sowat drie-en-sewentig. Sy is baie 
gerimpeld, maar het ’n goedige ou gesig. Sy dra ’n hril met 
donker glase. Sy het ’n kierie by haar.) 

Nelie (roep): Klaartjie! 

(Geen antwoord. Sy staan op, en stap met behulp 
van die kierie — soos een wat baie swak oë het — oor 
die kamer na die middeldeur.) 

Nelie (maak die middeldeur ope, en roep weer): Klaartjie! 

(Nog geen antwoord. Sy maak die deur toe, en begin 
terugstap na die leuningstoel. Sy mompel by haarself: 
„So ’n onnutsige kleinmeid! AUyd aan ’t rondjakkerl” 
Net soos sy gaan sit, word daar aan die voordeur geklop, 
en die deur word onmiddellik van die buitekant oop- 
gemaak.) 

Nelie; Binne! 

(Voordat sy praat, egter, kom Mina ingestap, gevolg 
deur Hendrik en Fanie. Mina — iets oor die sewentig 
— het ’n skerp gesig met 'n trek van hitterheid om die 
mond. Hendrik is vyf-en-sewentig, en hy lyk ook 
heeltemaal die oudste. Hy loop krom en rus swaar op 
sy kierie, en sy gesig is geel en vervalle, met net ’n 
hietjie veelseggende kleursel op die punt van sy neus. 
Fanie, omtrent sewen-en-veertig, sien daar net en 
gesond uit, maar hy het ’n doodgewone gesig wat van 
geen hesondere innerlike krag getuig nie. Mina dra 
rou.) 

Mina: Dankie, ons het eie reg gebruik; ons is al binne. 

Nelie: O, is dit jy, Mina? En (haal die hril af) — ek 
kan nie mooi sien nie — is dit Hendrik? 

Fanie: Ja, tant Nelie, en hier is ek ook. 

Nelie: En Fanie ook! Welkom, welkom vreemdelinge. 

(Hulle groet almaal: die dames met soen, die mans 
met die hand: ,,Dag, Nelie” — ,,Dag, Mina” — ,,Dag, 
Nelie” — „Dag, Hendrik” — ,,Dag, tant Nelie” — 
,,Dag, Fanie.”) 

Nelie: Daar is stoele genoeg, né? Gaan sit. 

('Fanie gee vir sy vader en moeder stoele aan.) 

Hendrik: Hoe is jy dan so in die donker? 

Nelie: Ag, vir my oë maak dit so min verskil. Buiten- 
dien, ek sit tog maar te dink — ek kan nie meer werk of 
lees nie; en hierdie ligte wat op ’n meetmachientjie werk — 
dis soos ’n dobbelwiel waar jy altyd by verloor — jy voel so 

hoe dit jou geld wegmaal. Maar wag, ek moenie so praat 
nie, dan wil julle ook straks in die donker sit; en dis tog 
darem nie nodig nie. Slaan maar aan, Fanie. (Hy doen dit.) 
En maak tog die middeldeur ope, en kyk of die kleinmeid 
daar is. 

Fanie (maak die deur ope): Ek sien niemand nie. Wat 
is haar naam? 

Nelie: Klaartjie. 

Fanie (in die komhuis): Klaartjie! — Sy moet uit wees. 

Nelie: Ja, so kry sy my — altyd wanneer ek haar wil 
hê. Dan moet jy my maar help om tee te maak, Mina. 

(Sy begin opstaan; Mina ook.) 

Fanie: Daar staan ’n ketel te kook. 

Nelie: Nou ja, dan het sy dit nogal vergeet — seker 
wat sy vir die opwas wil hê — en nou moet die stofie so 
vemiet bly brand. 

Fanie: Moenie nou daaroor klae nie, tant Nelie, want 
dit kom toevallig mooi van pas. 

Nelie: Ja, nê. Geluk by die ongeluk. fSy is by dié tyd 
by die buffet; sy maak dit ope, en haal teegoed uit.) Hier 
is die teepot. (Sy gee dit vir Mina aan.) Bring maar die 
water, Fanie — en ’n blikkie tee en ’n beker melk sal jy 
ook daar sien. (Fanie bring die goed uit die komhuis op 
’n skinkbord in. Gedurende die volgende gesprek maak Nelie 
en Mina tee op die klein tafeltjie. Vier koppies word inge- 
skink, en almaal drink.) En wat van iets om te eet? Is 
jul nie honger nie? 

Mina: Nee, dankie. Ons het nog by die huis geëet. 

Hendrik: Fanie se motor is ook so vinnig. 

Fanie: Die Bainskloof-pad is nou so mooi reg, Tante. 
Dis een voordeel van ’n depressie: dan maak hulle paaie 
vir werkverskaffing. Dit was net mooi ’n uur en tien 
minute van die plaas af tot hier voor die deur. 

Nelie : Soe, die mense vlieg darem deusdae oor die aarde. 
En deur die lewe ook. 

Mina: Ja, maar dis somaar van spoggerigheid dat Fanie 
so hard ry — en omdat hy weet dat ek daar nie van hou 
nie. 

Fanie: Ag nee a, Ma. 

Mina: O ja — ek sit in angs om ál die draaie, met die 
kranse aan die een kant en die afgrond aan die ander, maar 
my ontsteltenis is juis vir jou ’n pret. 

Hendrik: Ek het nou weer gemeen, Mina, dat hy baie 
versigtig . . . 

Mina: Ja, natuurlik, as ek een ding sê, dan moet jy 
altyd die ander sê — veral as jy dink jy het vir Fanie op 
jou hand. Daar is ek al so gewoond aan . . . 

Hendrik (ontvang sy tee van Fanie,).- Maar Mina . . . 

Mina: Kyk hoe stort jy alweer! Onhandige entjie mens! 

Hendrik: Ag, Nelie sal nie omgee nie. Sy weet, as ’n 
mens oud word is jou hand nie meer so stil . . . 

Mina: Blameer maar die ouderdom, ja — asof Nelie nie 
ook beter weet nie. Jou hand bewe al vir die laaste dertig 
jaar, maar nie van ouderdom nie. 


Nelie (volg die laaste sin gou op, om die onderwerp te 
verander) : Dis fluks van jou, Fanie, om jou oumense oor te 
bring. 

Fanie: Ek moes eintlik iemand op Worcester kom sien 
— oor besigheid. Dit was ’n mooi kans, en Ma het 
gemeen . . . 

Mina : Ek het gereken die famUie behoort mekaar op te 
soek, noudat ons die treurige tyding het. 

Nelie: Jy meen van Willie. 

Mina: Ja. Is dit nie verskriklik nie? 

(Sy haal ’n sakdoek te voorskyn, in afwagting van 
die trane wat hy die onderwerp hoort.) 

Nelie: My telegram sê net: „Rustig ontslape.” 

Mina: Nou ja, is dit dan nie erg genoeg nie? 

Nelie: Ja, ja, dit is. Ek het maar gewonder of julle 
al briewe het wat meer vertel. 

Mina: Nee, nog nie. Dis die ergste daarvan as die 
familie so ver uit mekaar is. Jy lyk daar taamlik koel 
oor, Nelie. 

Nelie: Ag, Mina, wat sal ek nou daarop sê? Willie was 
vir my ’n baie goeie broer. Ek het voorverlede week nog 
weer sy tjek gekry. Die toelagie het elke maand gereëld 
gekom; maar nou sal dit seker ophou, want sy kinders ken 
amper nie vir my nie. Hy het vir hierdie elektriese beligting 
betaal — hoewel ek so geheg is aan my outydse kers en 
vuurhoutjies (wys na die buffet) dat ek nog altyd daarmee 
bed-toe gaan. Maar in my ouderdom — en so eensaam soos 
ek hier lewe — raak ’n mens los van alles, selfs van wat 

jou die naaste is — los van alles behalwe jou herinneringe, 
Ek het somaar aangeneem dat ek die eerste sou gaan, omdat 
ek die oudste is; maar daar begin die dood nou by die 
jongste. 

Mina: Haai, moenie so praat nie, Nelie. Jy maak ’n 
mens grillerig. 

Nelie; Ag, dit laat my nie meer gril nie. Of het jy 
soveel meer geluk wat jou nog aan die lewe vasbind? 

Mina: Spot jy nou, Nelie? Dis moeilikhede wat my aan 
die lewe bind — moeilikhede, moeilikhede. Daar het ek 
genoeg van. Weet jy waaroor Fanie Worcester-toe moes 
kom? 

Fanie: Toe maar, Ma, ons kwellinge sal seker nie vir 
tant Nelie interesseer nie. Maar dit herinner my daaraan 
dat ek nou moet loop, anders gaan mnr. Potgieter miskien 
uit. Tot siens, hoor. Ek is netnou weer hier. 

(’Fanie by die voordeur uit .) 

Mina: Nelie moet darem weet, Hendrik, want dit mag 
vir haar ook raak — soos ons reeds gepraat het. Vertel vir 
haar. 

Hendeik: Potgieter is die man wat die eerste verband 
op die plaas het. Dit lyk Fanie sal moet boedel oorgee. 

Nelie : En dan — word die plaas onder julle uit verkoop ? 

Hendrik: Ja, natuurlik. 

Nelie: En juUe sal die mooi huis moet verlaat? 

Mina: En dis nie ál nie. Maar ons sal dit verlaat met 
niks. As Fanie nou val, dan val ons ook; want ál wat 
Hendrik besit is die tweede verband op die plaas — dit was 
vir die balans van die koopprys toe Fanie dié tyd alles 
oorgeneem het — maar in vandag se mark sal ’n gedwonge 
verkoping seker nie eens die eerste verband dek nie. 

Nelie: Maar in julle distrik — waar die vrugteboerdery 
so ’n sukses is . . . 

Hendrik: Dis juis die fout met ons plaas, Nelie. Ons 
het gevind dat driekwart daarvan nutteloos is vir vrugte, 
want daar is ’n potkleibank — op drie voet diepte kom jy 
daarop af — ’n boom staan net ’n drie-vier jaar, en dan 
begin hy kwyn. 

Mina: Ag, julle potkleibank! Dis net ’n exkuus, omdat 
jy en Fanie geeneen kan boer nie. Wie sal die plaas koop 
as daardie storie rondraak? 

Hendrik: Maar vroutjie, mense is mos nie blind nie. 
Hulle weet dit almaal. Hul kan mos sien hoe ons bome 
lyk. 

Mina: Nou ek sê dis julle slegtigheid, en julle sal sien 
wat Hennie daarvan maak. 

Nelie: Hennie — Fanie se seun? 

Mina: Ja. Sien, ek het ’n plan om die hele posisie te 
red. Toe Hennie so vroeg sy moedertjie afgegee het . . . 

Nelie: Ja, dit was tog treurig, nê. Die arme Celia — 
so jonk, so fraai, met haar lewe nog voor . . . 

í'Hendrik skyn onder hierdie gesprek rusteloos te 
word. Hy is woelig en senuweeagtig, en staan later 
op en loop op sy sukkelende manier in die kamer rond, 
kamta om na die portrette te kyk.) 

Mina: Ag, dit was miskien maar ’n verlossing. Sy en 
Fanie het tog nie gestryk nie. Sy kon haar by die plaaslewe 
nie aanpas nie, en Fanie het die stadspoppie van naby 
minder aanloklik gevind as op ’n afstand. Haar pa was 
ook nie so danig ryk nie, en hy het so ’n boel kinders gehad; 
haar erfporsie was maar £5,000, en die lê vandag nog by 
die weesheer op Hennie se naam. Maar sien, oor drie 
maande is Hennie mondig, en . . . Wat is jy alweer so 
onbestendig, Hendrik? Ek weet wat dit is, en ek wed 
Nelie het ook al geraai. Jy het seker nie wyn in die huis 
nie, né Nelie? 

Nelie: Nee, dié het ek nie. 

Mina (aan Hendrik^ ; Maar die hotel is mos naby. Toe, 
loop nou. Jy raak op my senuwee as jy so kriewelrig is. 

Hendrik: Nou ja, as my teenwoordigheid jou hinder — 
ek kom gou weer, hoor Nelie. 

(’Hendrik by die voordeur tnt.) 

Nelie: Laat jy hom dan daarin somaar begaan, Mina? 

Mina: Ag, dis die maklikste. En dis maar weinig dat 
hy hom nou nog so te buite gaan soos vroeër. Dit gee hom 
net elke dag ’n paar salige minute — en ek kan dit sê, 
Nelie, dis meer as wat ek het. 

Nelie: Maar Mina, hoe kan jy so bitter wees? Hoeveel 
mense beny jou nie die huis, en die werf, en die plaas 
wat jy . . . ? 

Mina: Wat voor die oog van die wêreld aan die gang 
moet gehou word asof alles so maklik en voorspoedig is. 
As daar mense kom, sit ons hul ’n mooi tafel voor — o ja, 
maar sodra die deur op hulle toeslaan, sit ons te bereken 
hoeveel dieper ons alweer in die skuld is. As ons nog ons 
laste saam kon dra en vir mekaar ’n bietjie troos en liefde 
gee — maar jy weet hoe dit met my en Hendrik gaan. 
Ons duld mekaar, omdat dit moet — maar ons kry dit nie 
eens altyd reg nie. En Fanie — wel, wat kan jy verwag 
van ’n kind wat groot word tussen ouers wat twis? Ons 
het elkeen lang gesukkel om hom van die ander af te rokkel, 
totdat geeneen geweet het wat hy aan hom aan of af het 
nie, en hy ook geen gevoel vir die een of die ander gehad 
het nie. Ek wonder, Nelie, of jy, wat terugkyk op ’n lewe 
wat so stil en bestendig was . . . 

Nelie: En so leeg. 

Mina: Liewer leeg as vol wederwaardighede. Of nee, ek 
weet ook nie. Dis ’n saak van temperament — nie wat ons 
van die lewe ontvang nie, maar hoe ons dit ontvang. Ek 
sou in jou lot nie kan berus het nie; maar jy het altyd 
so ’n skiklike natuur gehad. 

Nelie (warm): So het Ma altyd gesê, nê, en jy het haar 
agterna gepraat. Arme Ma het dit darem geglo; maar jy 
het geweet dat ek ’n mens was soos jy, met ál die drome 
en ambisies, ál die begeertes en drifte, en ek het gevoel 
dat jy met my spot . . . 

Mina: O, ek is ’n kat, nê? Ek weet dis wat mensc 
van my dink — en jy ook, Nelie. 

Nelie: Nee, wag nou. Ek het nie gemeen om in bitter- 
heid te praat nie. As ek hier so sit, alleen, vir ure aaneen. 

met niks om te doen nie as net om te dink aan wat gewees 
het en wat kon gewees het, dan kan jy verstaan dat my 
gedagtes dikwels onstuimig word; maar dan kan daar ook 
agterna tye kom van so ’n kalmte, van so ’n volmaakte 
sielerus, dat ek geen ander woorde oor my lippe kan kry 
nie as net ’n stille gebed: ,,Nu laat Gij, Heer, Uw dienst- 
maagd gaan in vrede.” (Pause.) En toe, Mina, jy wou 
my mos vertel . . . 

Mina: Ja, maar laat ek eers vra: Hoe gaan jy klaarkom 
sonder Willie se toelaag? 

Nelie: Ek weet nie. A 1 wat ek aan kon dink was om 
die huis te verhuur, en net een kamer uit te hou.... 

Mina: Daar kom ook ’n moeilikheid. Die huis behoort 
aan Ma haar boedel. Jy het maar een-derde van die reg 
daarop; en nou, met Willie se dood — wat sal sy exeku- 
teurs doen? 

Nelie : Ag, vir die rukkie wat ek dit nog sal kan bewoon, 
sal sy kinders tog seker . . . 

Mina: En my een-derde? Daarom het ek jou vertel hoe 
dit nou met ons gaan. 

Nelie: As ek moet huur betaal — ek het nog ’n bietjie 
spaargeld . . . 

Mina: Hoe lang sal dit hou? En as dit ook op is? 

Nelie: Dan moet ek ook maar klaar wees. Ek is in 
hierdie huis gebore, ek het daarin groot geword en oud 
geword. Ek ken geen ander wêreld nie. ’n Ou boom kan 
jy nie verplant nie, dan treur en sterf hy. 

Mina: Dan kan jy besef hoe ek nou voel. 

Nelie: Ja, Mina, ek het vir julle baie, baie jammer- 
Maar jy wou my vertel hoe daar nog uitkoms . . . 

Mina: Ja, kyk, Potgieter het al ’n dagvaarding uit, maar 
as dit vir drie maande kan oorstaan, dan is Hennie mondig, 
en dan kry hy besit van sy vyf duisend pond. Dis genoeg 
vir die eerste verband en ál die los skulde. Dan kan 
Hennie . . . 

Nelie: Maar Mina, hoe kan jy daaraan droom om die 
kind se geld? . . . ? 

(Die voordeur gaan ope, en Hendrik en Fanie kom 
binne.) 

Mina: Wel, Fanie, wat sê mnr. Potgieter? 

Fanie: Alles in orde, Ma. Hy is bereid om te wag, as 
ons belowe . . . 

Nelie (heftig): Om jou kind se geld te vat? 

Mina: Maar Nelie, jy begryp dit nie. Hennie kry dan 
mos die plaas, met net die tweede verband . . . 

Nelie: En die potkleibank! 

Mina: Ek sê mos, daar glo ek nie aan nie. As Fanie 
sy bome wil spuit in plaas van alewig te sit en sukkel aan 
een of ander kamtige uitvindsel wat net geld kos en nooit 
’n pennie . . . 

Fanie: Maar daardie een van die pomp, Ma. Hy sal 
duisende werd wees, en ek het hom darem nou so amper . . . 

Mina: Ja, amper, amper! Daar was jy al jare gelede, 
en verder kom dit nooit. 

Hendrik: As jy ’n opleiding in daardie rigting gehad 
het, Fanie, dink ek regtig jy sou veel gedoen het; maar 
ek vrees jy mis nou die wetenskaplike fondament. 

Fanie : Pa sal sien — met ’n bietjie deurdrywendheid . . . 

Mina: Deurdrywendheid! Bog! Koppigheid, ja. (Sy 
staan op.) Kom, as die besigheid klaar is. Dit word laat, 
en jy gaat in die donker stadig, dit sê ek jou nou, hoor 
Fanie. 


(Almaal maak klaar om te gaan.) 

Fanie: Ek sal die skinkbord wegneem, Tante. (Hy neem 
die skinkhord met gebruikte teegoed kombuis-toe. By die 
deur praat hy met iemand in die kombuis.) O, is jy hier? 
Neem bietjie aan. 

Nelie: Is Klaartjie nou daar? 

Fanie (kom terug en laat die middeldeur ope): Ja, Tante. 

Nelie: O, die niksnuts! Kom gelukkig darem partykeers 
inloer of ek nog lewe. 

Mina (soen vir NELiEj; Dag, Ousus. 

Nelie (met vasberadenheid): Wag. Nog net een woord 
— aan jul almaal. Daardie plaas het al twee geslagte 
geruïneer. Gaan juUe dit nou op Hennie se rug ook vasbind? 

Mina: Nelie, jy het jou eenmaal tevore in ons huislike 
sake kom indring. Onthou jy dit? Ek sou gedink het dat 
jy toe jou les te goed geleer het om weer . . . Ag, kom 
maar, sy verstaan tog nie die posisie nie — dat dit in Hennie 
se eie belang sal wees om die eer van sy familie en van sy 
naam te red. Daar het sy geen begrip van nie — sy wat 
nie self ’n nageslag het om aan te dink nie. 

Nelie (geraak): Ek weet dat jy ’n selfsugtige mens is, 
Mina — dat jy dit altyd gewees het — en dat jy niemand 
daardeur gelukkig gemaak het nie — ook nie jouself nie. 

Mina (boos): Dit sê ek jou, Nelie, as ek uit my huis 
moet uitstap, jy uit joue ook. 

Nelie: En wat is dit? Ek moet tog een van die dae 
uitstap — uit die wêreld uit. Maar Hennie stap in. Dis 
wat ons oumense moet onthou. As my moeder meer daar- 
aan gedink het en minder aan haar eie lot en lewe, dan 
sou ek . . . 

Mina (geskok): O! Maar dis verskriklik! Skaam jou, 
Nelie. (Wys na die portret op die buffet.) Ek is verwon- 
derd dat jy haar portret in die oë kan kyk. So ’n toegewyde 
moeder! Om haar nagedagtenis so te beklad! — Kom, 
Hendrik. Kom, Fanie. Dag, Nelie. 

(Uit by die voordeur. Nelie staan totaal oorbluf. 
Die twee mans, wat maar hangkop gestaan het, groet 
haar met ’n handdruk en sê saggies, terwyl sy ook 
saggies antwoord: „Dag, Nelie" — ,,Dag, Hendrik” — 
„Dag, tant Nelie” — „Dag, Fanie.” Hulle gaan uit, 
en sy bly alleen agter. Sy staan ’n tydjie stil, blykbaar 
in sterk aandoening. Dan stap sy na die buffet, neem 
die portret in haar hande, en kyk dit aan.) 

Nelie (met bitterheid, vat die portret asof sy dit wil 
deurskeur): Toegewyde moeder! 

(Sy bedwing haarself; haar gesig verander; dit word 
teer en liefdevol, en daar kom trane in haar oë.) 

Nelie (soen die portret): Moeder! My moeder! 

(Sy sit die portret weer op die buffet, en staan dit 
in kalme liefde aan te kyk. Die slag van ’n horlosie 
word gehoor. Dit slaan ag. Nelie wag egter nie om te 
tel nie, maar draai dadelik om hy die eerste slag en 
praat komhuis-toe.) 

Nelie: Klaartjie! Agtuur, hoor. Kyk dat die huis toe is. 

(Sy steek die kers op en stap na die gangdeur. Ter- 
wyl sy met die kierie in die een hand en die kers in die 
ander oor die kamer heenstrompel, sak die gordyn.) 

Einde. 


RUWE ERTS 

TONEELSTUK IN EEN BEDRYF. 


Opgedra aan M.E.R. 



PERSONE: 


Mev. Van der Palm. 


Hannie. 

Gert. 

Dominee. 


TONEEL: Ontbytkamer in die huis van mev. Van der 
Palm. 

Agter, ’n dubbele glasdeur, wat in ’n tuin uitgaan. Links 
en regs, deure; die regterdeur (d.w.s. aan die regterkant 
van ’n speler wat met sy gesig na die gehoor staan) lei 
na die voorkant van die huis, en die linker na die kombuis. 

In die kamer: ’n tafel ,’n paar stoele (waaronder twee 
leuningstoele), en ’n buffet met deurtjies wat kan sluit — 
alles net en sierlik, soos dit hoort in die huis van ’n wel- 
gestelde dame. 

(Die tafel is gedek, en mev. Van der Palm sií daarby. 
Sy is ’n dame van omtrent vyftig, nei geUeed, met ’n deftige, 
enigsins strenge voorkome. Sy is byna klaar met haar middag- 
ete, en is net besig met vrugte as ’n nagereg; maar behalwe 
die vrugtebak staan die vlees- en groenteskottels nog op die 
tafel, ook teegoed, drie skoon borde (op mekaar gepak) en 
’n klokkie. 

Vir ’n paar minute eet mev. Van der Palm in stilte. 
Dan word van die linkerkant ’n harde gelag gehoor — ’n 
uitgerekte, onopgevoede vrouelag: „0 — ga — ga!” Mevrou 
luister, met misnoeë op haar gesig. Nou word sy ook ’n 
ander stem gewaar — dit is Hannie hare — in ’n gebabbel 
wat, daar die middeldeur toe is, nie duidelik genoeg deurkom 
om verstaan te word nie. Nogeens die ongepoetste lag: „0 
— — ga. .al” Mevrou lui die klokkie. Geen antwoord. 

Mevrou frons, maar kry dit reg om uiterlik ’n taamlike 
mate van kalmte en waardigheid te behou. Sy toon egter 
haar innerlike opgewondenheid deur die goue knyper, aan 
’n kettinkie wat in ’n bussie aan haar bors oprol, ’n paar 
maal uit te trek en weer te laat inskiet. Die gebabbel gaat 
aan, en word nog ’n slag onderbreek deur die lelike gelag. 
Mevrou lui weer, hard en kragtig. Nog geen antwoord, en 
die gebabbel duur voort. Mev. Van der Palm stap na die 
deur, links, gooi dit ope, en staan in ’n houding van sterke 
afkeuring daardeur te kyk. Die gebabbél hou egter nie of 
nie, maar word nou verstaanbaar.) 

Hannie (nog onsigbaar): En toe Pa so neerval, hoor ek 
net Ma sê: ,,Jou duiwelskind, ek het jou belowe, as ek jou 
weer dronk sien” — en woeps! gee sy hom ’n skop in die 
ribbekas . . . 

Die Lag: O—^ga—^ga—ga—ga—a—a! 

Hannie: So ’n skop, ek sê vir jou, dat sy self amper 
met die ou vetsak van ’n lyf . . . 

Mev. V. D. Palm: Hannie! 

Hannie: Ja, mevrou. 

fHANNiE verskyn in die deiir, links. Sy is ’n meisie 
van sowat agtien, en het ’n rok aan van ’n goedkoop 
swierigheid wat vermoedelik haar idee van goedgekleed- 
heid uitmaak. Dis van dun geblomde stof, op ’n swak 
patroon geknip, met slordighangende punte. Sy bly in 
die deur staan, blykbaar heeltemaal onbewus van die 
feit dat sy iets gedoen het wat bestraffing verdien.) 

Mevrou (praat dwarsdeur die volgende gesprek op ’n 
bedaarde maar tewens besliste toon): Maak daardie deur toe. 
(’Hannie gehoorsaam.) Kom ’n bietjie nader. ^Mevrou 
gaan weer by die tafel sit.) Het jy nie die klokkie gehoor 
nie, Hannie? 

Hannie: Ja, mevrou. 

Mevrou: En? 

Hannie: En — wat, mevrou? 

Mevrou: Ek het mos vir jou gelui. 

Hannie: Ja, mevrou, dit weet ek. 

Mevrou: Maar jy het nie gekom nie. 

Hannie: O ja, mevrou, ek sou nog gekom het — dit was 
my plan. 

Mevrou: Maar, Hannie, as ek vir jou lui, dan moet 
jy op die daad kom. 

Hannie : Ja, mevrou; maar sien, ek was net in die middel 
van . . . sien, mevrou . . . 

Mevrou: Van ’n gesprek met Rosa. 

Hannie : Dis reg — van ’n storie . . . Ek het nie gedink 
mevrou is so danig haastig nie. 

Mevrou: Kyk, Hannie, jy moenie op daardie manier 
met Rosa gesels nie. 

Hannie: Op daardie . . . op watter manier, mevrou? 

Mevrou: So familjaar. Verstaan jy my? 

Hannie: Ek weet nie, mevrou. Wat is dit? 

Mevrou: Rosa is ’n bruinmens. 

Hannie: Dit weet ek mos, mevrou. 

Mevrou: Behandel haar lief en vriendelik — sy is ’n 
goeie mens, en sy verdien dit — maar nie familjaar nie. 
Begryp jy my nou? 

Hannie (begryp daar nog niks van nie): E — ja, mevrou. 

Mevrou: Nou goed. —• Skink bietjie my tee in, Hannie. 
fHANNiE neem die teepot op.) Eers die koppie half met 
melk, en dan die tee daarby. 

Hannie: O, drink mevrou dit so? Ek hou weer . . . 
O, die melk, mevrou. Dis nog in die kas. 

Mevrou (bring ’n bossie sleutels te voorskyn, en soek die 
regte uit): Daarom het ek jou laat skink, Hannie, dat jy 
kan sien wat alles nodig is, en nou moet jy probeer om nie 
nodige dinge te vergeet as jy vir my dek nie, hoor. 

Hannie (neem die sleutels, en gaan na die buffet): Sien, 
mevrou was met die sleutels . . . Dis darem nie nodig om 
hierdie kas gesluit te hou nie; dis net ek wat hierbinne 
kom, en . . . 

Mevrou : Dis nou my gewoonte, Hannie, en ek sal maar 
daarby bly. Dan weet ek dat my goedjies veilig is. 

Hannie : Meen mevrou dan . . . dat ek die goed sal vat 
as dit oopstaan? 

Mevrou: Dis nou ’n bietjie grof uitgedruk, maar . . . 
wel, ek glo dat dit beter is om niemand in die versoeking 
te stel nie. 

Hannie (gekrenk): O. 

(Sy sluit ’n buffetdeurtjie ope, en haal ’n beker melk 
uit.) 

Mevrou: Sluit dit nou weer. 

Hannie: Ja, mevrou. 

(Sy doen dit, en gee die sleutels aan mevrou terug.) 

Mevrou: Gee nou maar die borde aan, dan kan ek juUe 
kos uitskep. ^'Hannie gee haar die drie skoon borde. 
Mevrou sit op een daarvan ’n stukkie vlees en ’n paar 
skeppies groente.) Gee dit vir Rosa. Sê sy moet maar eers 
eet, dan kan sy later klaar skrop. 

Hannie (af, links, en praat in die deur met die uitstap): 
Dé, Rosa. — Maar los dan die borsel, en vat jou kos, of ek 
smyt dit somaar op die vloer voor jou neer. Moenie laat 
’n witmens vir jou staan en wag nie. 

Mevrou (geskok): Hannie! (Sy lui die klokkie.) 

Hannie (verskyn weer in die deur, sonder die bord): Ja, 
mevrou ? 

Mevrou: Maak die deur toe. ('Hannie doen dit.) Kom 
nou hier — nog nader. ('Hannie, wat nou merk dat daar 
onraad is, kom skoorvoetend tot by die tafel.) Kyk, Hannie, 
dink jy nou dis mooi om op daardie manier met jou 
medemens te praat? 

Hannie: My medemens? Ek het met Rosa gepraat, 
mevrou. 

Mevrou: Nou ja, met wie ook al. En watter fout het 
jy dan nou skielik met Rosa te vind? 

Hannie: Ek weet hoe om daardie nasie op hulle plek te 
sit. Hulle sal nie somaar met my astrant word nie. 

Mevrou (sag maar ernstig): As jy wil wipperig word, 
Hannie, en lus kry om op ander mense neer te sien, moet 
jy darem ’n bietjie dink aan die ou sinkpondokkie waar ek 
jou uit gered het — hoe jou ma by die Bond moes kom 
aanklop om ’n stukkie kos, omdat jou pa — nee, dis dinge 
wat jy nie kan help nie; maar dan moet jy darem dankbaar 
wees vir die voorreg om onder ’n behoorlike dak te kom, 
jy moet skiklik wees, en gewillig om te leer. 

Hannie: Ja, mevrou, dis wat my ma ook vir my gesê 
het. (Onder die praat raak Hannie ál gemoedeliker, en 
sak sy eindelik in ‘n leuningstoel, klaar vir ’n lekker geselsie. 

Mevrou, nog druk hesig met die inskep en met die drink van 
haar tee, let dit vereers nie op nie.) Sy het gesê, ,,Hannie, 
my kind,” sê sy, „jy is nog nooit in diens gewees nie, en 
ek sou jou ook nie somaar in enige huis laat gaan het nie," 
sê sy, „al is ons ook vandag brandarm” — want sien, 
mevrou, ons is darem van so ’n familie, my oorlede oupa 
se broer — nee, wag, ek wou nou eers vertel wat my ma 
gesê het. Sy het gesê: ,,Hannie, dis ’n goeie mens wat 
jy na toe gaan, sy is die voorsitter van die Bond wat vir 
ons kos gee as ons vir dae niks gehad het nie, en al laat 
die ou vrou jou ook werk dat ...” 

Mevrou: Wie is dit dié, wat jy so van praat? 

Hannie: Dis maar wat my ma . . . 

Mevrou (kyk op, en sien hoe Hannie ewe gesellig in die 
leuningstoel sit): Hannie, staan op! ('Hannie gehoorsaam.) 
Jy moet leer om hoflik te wees, Hannie. 

Hannie (mechanies, sonder begrip van die situasie): Ja, 
mevrou. 

Mevrou: En as ek met jou praat, moet jy kort en 
saaklik antwoord, en nie in ’n lang geselsery afdwaal nie. 

Hannie: Ja, mevrou. 

Mevrou: En wat Rosa betref, jy moet met haar ook 
hoflik wees. 

Hannie: Met Rosa ook. 

Mevrou : Ja, natuurlik, met Rosa ook — met alle mense. 
En Rosa is ’n ordentlike mens, Hannie, en sy het ordentlike 
ouers, wat met sobere, eerlike werk hulle kinders grootmaak 

sonder om vir iemand genadebrood te hoef vra. Dit spyt my 
om vergelykings te moet maak, want ek wil jou nie seer- 
maak nie, maar jy dwing my daartoe. 

Hannie: Hoe meen mevrou — vergelykings ? 

Mevrou: As jy dit nie verstaan nie — nou ja, miskien 
is dit maar beter. 

Hannie: Maar . . . ek gaan darem nie in die kombuis 
met Rosa saam eet nie — nee, mevrou — (die trane is 
naby) dit doen ek nie, so waar, dit doen ek nie. 

Mevrou: Nee, toe maar, dit hoef jy nie te doen nie. Jy 
kan maar hier kom eet . . . 

Hannie (kom somaar nader): O, dankie tog . . . 

Mevrou (hou die hand op om haar te stop): As ek klaar 
het. Dit lyk of jy my nog nie wil begryp nie, Hannie. 
Daar is ’n verskil tussen jou en Rosa . . . 

Hannie: A ja a! 

Mevrou: Nou ja, dan geen familiariteit nie, hoor; maar 
ook geen onhoflikheid nie. Nou weet jy, nê Hannie. 

Hannie: E — ja, mevrou. 

Mevrou : Goed, dan verstaan ons mekaar. (Dui een van 
die horde aan.) Dit is Karools se kos. 

Hannie: Ai, wat ’n heerlike stuk vleis! 

Mevrou : ’n Hond moet mos vlees hê. (Skuiwe die ander 
bord aan.) En hier is jou ete, Hannie. 

Hannie (trek ’n vies gesig) : Ag, mevrou, ek hou tog nie 
van blomkool nie. En wat is dit daardie? 

Mevrou: Spinasie. Het jou ma jou nie geleer om alles 
te eet wat op tafel kom nie? 

Hannie: Ja, maar sien, waar ons eintlik vandaan kom, 
dit was ’n veeplaas, ('Hannie word alweer gesellig, en leun 
gemoedelik teen die buffet) daar was dit net vleis, en nou 
is ons daar so gewoond aan . . . 

Mevrou: Dit weet ek — geen die minste studie van 
voedingswaardes nie — en so gaan jul agteruit, van geslag 
tot geslag. Dis absoluut nodig vir jou sisteem om . . . 
Staan regop, Hannie, as ek met jou praat. Ek gee vir jou 
gesonde, kragtige kos, Hannie. Eet dit met lus, en jy sal 
vind dat dit goed smaak. 

Hannie: Maar daardie lekker been wat in die skottel 
oor is . . . 

Mevrou : Dié hou ek vir Karools. Sy sisteem is anders; 
dit sal vir hom geen kwaad doen nie. (Sy haal weer die 
bossie sleutels uit.) Toe, sit dit nou weg, dat ek kan gaan 
rus — die melk ook — fHANNiE sit die vleesskottel en die 
melkbeker in die buffet) en hierdie skottel — nee, nie die 
ander nie, jy kan mos sien dis leeg. Die bak vrugte, ja — 
of nee, sit dié maar bo-op die buffet. Dit lyk daar mooi, 
en ek dra dit aan jou sorg op, hoor Hannie. 

Hannie: Ja, mevrou, ek sal dit goed oppas. 

Mevrou (as alles klaar is): Sluit nou. ('Hannie sluit 
die buffet, en gee vir mevrou die sleutels terug.) Gee nou 
vir Karools sy kos. Dan kan jy joue hier kom eet. 

fHANNiE af, links, met Karools se bord kos. Mevrou 
staan op om uit te gaan. Hannie kom terug, en gaan 
by die tafel sit.) 

Mevrou (by die deur, regs): Dek bietjie af as jy klaar 
het, hoor Hannie. 

Hannie: Ja, mevrou. 

Mevrou : En onthou, Hannie, so lank as ek smiddags rus 
wil ek stilte hê. 

Hannie: Ja, mevrou. 

('Mevrou af, regs. Hannie eet gou haar stukkie 
vlees op. Dan peusel sy aan die groente, en trek ’n 
gesig wat wys dat dit vir haar onsmaaklik is. Gert 
verskyn aan die huitekant van die glasdeure, en loer 
deur die ruite. Hy is sowat vyf-en-twintig, hruin 
gebrand, met hande wat getuig van growwe huitewerk. 
Hy is baie armoedig aangetrek, en sien daar onversorg 
uit. Hy druk die deur effens oop en steek sy kop in.) 

Gert (in’n taamlik harde fluisterstem): Aha! Hannietjie! 

Hannie (vriendelik): O jy! Wat kom jy hier soek? 

Gert (kom net hinnekant die deur, maar praat nog in 
die fluisterstem): Waar is die ounooi? 

Hannie: Sy slaap. 

Gert: Nou nog? 

Hannie: Jou onnosel! Dis nie nog haar nagslaap nie. 
Dis maar haar middagslapie. 

Gert (kom ’n hietjie verder in, en praat met minder van 
’n gefluister): Sal sy nie hier inkom nie? 

Hannie: Hoe kan sy, as sy slaap? 

Gert (stap nou heeltemaal binne, en praat in sy gewone 
stem): Nou gee my ’n bietjie kos, en dan sal ek jou groot 
dinge vertel. 

Hannie: Maar wag — as jy so ’n lawaai begin te maak 
— ek het ’n plan. (Sy stap na die deur, regs, luister daarhy, 
en draai die sleutel in die slot.) So! Gesluit! Nou sal ons 
haar nie hinder nie —• en sy vir ons ook nie. Maar jy moet 
darem gou maak. Toe, praat dan, man. Wat is die groot 
nuus? 

Gert: O, vir my part kan sy maar inkom. Ek is hier 
op besigheid — nie met jou nie — wat sou jy van besigheid 
weet? — (stap met ’n windmaker swaai van die bolyf oor 
die kamer) met die ryk weduwee — met mev. Van der 
Palm. 

Hannie: Ag, loop, Gert. Jy — besigheid? Jy lyk daarna. 

Gert: So waar, so wrintig! Wat dink jy miskien van 
my? Maar gee my dan nou eers ’n bietjie versterking. 
(Hy vrywe sy maag.) Jy weet mos ek is uit die werk uit, 
en ek het eergister laas . . . (Sien die vrugte op die huffet, 
en wil daarvan gryp.) A, vir ’n goeie begin . . . 

Hannie (keer hom): Nee! Staan weg van die kas af, 
Gert. Hierdie bak vrugte moet ek voor sóre; (trots) mevrou 
het my daarvoor aangestel: en jy hou jou pote daarvan weg, 
hoor. Dáár is kos vir jou. 

(Sy wys na haar eie bord kos op die tafel, en bly 
tussen hom en die bak vrugte staan, asof sy dit teen 
geweld wil heskerm.) 

Gert (stap tafel-toe): So ’n gytjie! Precies haar ma — 
op ’n druppel water. Jy het al klaar haar tong. Jy sal nog 

een dag haar lyf ook kry. — (By die tafel.) En watter 
papperye is dit? Gekookte gras — hoenderkos! En dit 
(weer die hand op die maag) vir ’n man wat honger het! 

Hannie: Dis wat ek kry —• net ’n flentertjie vleis, en 
dié het ek al opgeëet. 

Gert (het darem gaan sit en aan die ,,hoenderkos” weg- 
geval; hy praat eet-eet): Nogal by ryk mense! En almaal 
dink jy het in die botter geval. 

Hannie (het ’n stoel bygetrek, en peusel saam aan die 
hord kos): Sy eet dit self. Sy sê dis gesond . . . (hoogmoedig 
op haar kennis) vir ’n mens se . . . steem! 

Gert (oorhluf deur haar geleerdheid): Dit mag daarvoor 
goed wees, maar ek ly mos nie daaraan nie. Kasterolie is 
ook gesond; verwag jy dan om dit vir jou middagskof te 
kry? Dis ál die kruiekos wat daardie ounooi van jou soos 
’n spaansriet laat lyk. Sit haar naas jou ma — al eet sy 
ook uit ’n tafelvol skottels en jou ma bly sou wees om 
áldag ’n potskraapsel te kry. 

Hannie: Dis darem op die plaas dat Ma so fris geword 
het. Vandat ons hier is, val sy af. 

Gert: A, die plaas! Daar het jul ook seker lekker skaap- 
ribbetjies gehad — en Sondag ’n bokkop, so grou van die 
houtskoolas — aits, ek sê jou! 

Hannie (glimlag hy die salige herinnering): Ja, dit was 
lekker — totdat die droogte gekom het. 

Gert (stoot die leë hord weg, staan op, en sit weer die 
hand op die maag): En moet dit nou ’n groot mens vol 
maak ? Toe nou, Hannie, daar is tog seker vleis in die huis. 

Hannie: Ja, daar is. Sj! (Sy word skielik geheimsinnig 
en wys dat hy moet stil wees. Dan gaan sy op haar toontjies 
na die deur, regs, en luister daarhy. Skynbaar tevrede, kom 
sy terug.) Sy sluit mos die goed vir my weg, asof ek ’n 
dief is. (Bitter.) Ek sal haar wys. Ek sal haar uitbetaal. 
Kaste vir my toesluit, nê? Ek het mos darem ’n kop op 
my skouers. (Sy ruk ’n deur van die huffet ope — ’n deur 
wat nie gesluit was nie — en steek haar hand diep in.) Ek 
het dit vanmiddag somaar gemerk. — A, net soos ek gedink 
het. Sy laat my die een kant sluit, en dis ál die tyd ope 
in die middel. Ek kan alles daardeur uitkry. 

Gert (bewonderend): Maar Hannie, wie sou dit van jou 
gedink het? Waar steek jy die harsings weg? ’n Mens sou 
sê jy is ’n volleerde jong nooientjie van die seminarie. 

(’Hannie het die skottel vlees uitgehaal en op die 
tafed gesit; ook die heker melk. Onder die volgende 
gesprek sit hul heerlik te smul — somaar uit die skottel, 
en met die melkbeker tussenin by die mond.) 

Hannie (met die ken op die hand en die ellemhoë wyd op 
die tafel): En toe, jy sou my mos iets vertel. 

Gert: Maar sê jy my eers: hoe het jy dit reggekry om 
in so ’n spoggerige plek te kom nes kry? 

Hannie: Ek dink dis meneer se oulikheid — jy weet, 
dominee De Wet. Sien, dit het so gekom. Ma het weer 
gaan kos vra by die Bond, toe sê hul glo — so sê Ma — 
toe sê hul mev. Van der Palm — sy is mos hulle voor- 
sitter, jy weet; sy is ’n hoë mens . . . 

Gert: Ja, ou nuus — dit weet ek lankal. 

Hannie: Nou ja, sy moes dan kom kyk of Ma regtig 
so baie kinders het, en of Pa regtig uit die werk is, en . . . 
jy weet, somaar kom kyk. 

Gert: Ja, ek weet. Hulle maak so, daardie hoë mense. 
Hul steek hulle fyn neusies orals in. 

Hannie: Toe kom hulle by die sinkskerm wat Pa vir 
ons opgeslaan het — want sien, by die ander plek het Pa 
mos agter geraak met die huur . . . 

Gert: Ja — ou nuus — hy het nog nooit huur betaal 
nie. En toe? 

Hannie: En menecr kom toe saam, en toe praat hy eers 
so mooi vrindelik met my, en toe sê hy vir mev. Van der 
Palm: ,,Mevrou,” sê hy — net so — ,,jy het mos iemand in 
dic huis nodig, en hicr is ’n groot fris dogter, en nogal mooi 
ook —” ( koketterig ) ja, regtig waar, Gert, hy het dit gesê. 

Gert: Ag, ou nuus, ek sê dit al lankal. (Hy soen haar 
in die nek .) 

Hannie (stoot hom spelerig weg ) : Ag, jy, met jou baard 
soos’n afgesnyde mielieland! Dit krap mos seer. (Syvrywe 
die plek .) — En weet jy, ek het nogal somaar my ou 
geskeurde rok aangehad. Ek het nog nie eens hierdie mooi 
tawwerd gehad nie. Dié het Ma en ek gister eers gemaak. 
Mevrou het ons daarvoor iets vooruit gegee, sodat ons die 
goed kon koop, en (hetas met trots die stof ) ek het dit 
self in die winkel gaan uitsoek. 

Gert: Ja, dis ’n deftige tawwerd, Hannie. Ek het my 
al verkyk daaraan. 

Hannie: So het ek toe hier uitgekom. Nou toe: Fluit- 
fluit, my storie’s uit. Nou joue. 

Gert (slaan 'n toon van belangrykheid aan): 0, van die 
besigheid? (Hy vee die mond met die agterkant van die 
hand af.) 

Hannie: Kom, bog met jou besigheid! Wat wou jy my 
vertel ? 

Gert: As jy my dan nie wil glo nie . . . 

Hannie: Sonder speletjies, Gert — wil jy regtig met 
mevrou praat? 

Gert (steek drie vingers in die lug): So waarlik help 
my . . . 

Hannie: Oor besigheid? 

Gert (gewigtig): Ja, oor besigheid — groot besigheid. 
Sien, niemand wil vir my werk gee nie, nou gaan ek op 
my eie uitslaan. 

Hannie (bewonderend): Jy, Gert? Heeltemaal op jou 
eie? 

Gert: O ja. Ek het laaste nag gelê — want dit was te 
koud om te slaap, en my toemaakgoed is maar min — en 
toe het ek dit uitgedink, alles agtermekaar. 

Hannie (streel liefderyk sy voorkop): En waar steek jy 
die harsings weg? 

Gert: Sien, daardie ingekampte erf oorkant die rivier, 
wat nou somaar woes lê — ek het verneem, en dit behoort 
aan mev. Van der Palm. Nou sal ek dit van haar huur, 
om tuin te maak, en . . . 

Hannie: Het jy dan die geld vir die huur? 

Gert: Jou domkop! Dié betaal jy mos ná drie maande 
eers; dan is ek al ryk van die groente wat ek verkoop het. 

Hannie: En die plantjies om mee te begin? En die 
gereedskap ? 

Gert: Ek het oor alles gedink. Daarvoor skiet sy my 
die geld voor; en as sy genoeg wil voorskiet dat ek ’n koei 
ook kan koop . . . 

Hannie: ’n Koei? Haai, man, dan is jy mos somaar ’n 
rintenier! 

Gert: Ja, nê, en dan — dan trou ons, jy en ek — wat 
sê jy daarvan, my ou hartlammetjie? (sy laat maar saligUk 
die kop op sy skouer sak) — sodat jy die koei kan versóre, 
en die boontjies kan pluk, en die . . . 

(Daar word gedraai aan die knop van die deur, regs; 
dan geruk daaraan; dan geklop.) 

Hannie (verskrik): Uit, jy, jou lomp ding, gou! 

(Sy sit haastig die vleesskottel en die melkbeker terug 
in die kas.) 

Gert (weer in die fluisterstem): Sien, dis jou dommig- 
heid om die deur . . . jy moes dit laat oopstaan het, dat 
ons kon hoor as sy . . . 

Hannie: Moenie nog babbel nie. Uit! (Sy stoot hom 
deur die glasdeure.) 

Gert: En ek wou dan nog met die ounooi . . . 

Hannie (hees fluisterend): Uit, man, uit! 


(Sy gooi sy hoed agterna, en trek die glasdeure toe. 
Gert af. Hannie gaan na die deur, regs. In haar haas 
en angs merk sy nie dat die buffetdeurtjie nog oopstaan 
nie.) 

Mevrou (anderkant die deur, waaraan sy by dié tyd 
aanhoudend klop): Hannie! Hanniel! Wat is dit hier? 

Hannie; Nee, niks nie, mevrou. 

(Sy sluit ope. Mevrou kom in, bly by die deur 
staan, en trek die knyperkettinkie ’n paar maal in en 
uit.) 

Mevrou (kokend van binne, maar uiterlik waardig): En 
watter speletjie is dit? 

Hannie: O, die deur? Maar mevrou het dan gesê . . . 
mevrou wou mos gehad het dit moet stil wees. 

Mevrou : En ál manier om vir my stilte te gee is om vir 
my uit te sluit? Nou kyk, Hannie, dit moet nie weer 
gebeur nie. (Kyk na die tafel, en skud die kop!) So! Nog 
nie afgedek nie, nê! ^Hannie begin somaar die tafelgoed 
op te raap.) Was juffertjie bang dat ek onverwags op haar 
middagpret sou kom inbreuk . . . ? (Merk die ope buffet- 
deur.) En wat is dit hier? 

Hannie (los die tafelgoed en hardloop agter mevrou 
aan buffet-toe): Daardie deurtjie sluit mos nie, nou waai 
dit . . . 

(Sy wil die deurtjie toedruk, maar mevrou is haar 
voor. Mevrou neem die vleesskottel in die hand.) 

Mevrou: So! En die vlees? Is dié ook aan ’t wegwaai? 

Hannie (laat die kop sak): Ek . . . ek het dit uitgehaal 
. . . en die melk ook . . . maar (triomfantelik) die bak 
vrugte, kyk, die bak vrugte is nog daar. 

Mevrou (sit die vlees neer, en praat ernstig): Hannie, 
het ek nou die hele waarheid? 

Hannie: E . . . hoe meen mevrou? 

Mevrou: Is daar niks meer om my te vertel nie? 

Hannie: E. . . nee, mevrou . . . niks wat mevrou hoef 
te weet nie. 

Mevrou: Watter manstem het ek hier gehoor? 

Hannie: E . . . manstem, mevrou? 

Mevrou: Jy weet goed genoeg, Hannie. Wie was hier 
by jou? 

Hannie: E. . . e . . . somaar ’n bekende . . . iemand 
wat ek ken, mevrou. 

Mevrou (gevoelvol): Hannie, jy het my bitterlik teleur- 
gestel. Dis ’n vaste reël in my huis: ’n Bediende wat ek op 
soiets betrap — iets wat wys dat sy nie met my ope en 
eerlik is nie — geen dag langer oor my vloer nie. Ek het 
jammer dat dit met jou ook moet gebeur, want ek het ’n 
doel met jou gehad. Weet jy dit, Hannie? 

Hannie: ’n — ’n Wat, mevrou? 

Mevrou: Weet jy waarom ek jou geneem het? 

Hannie: E . . . ja . . . om vir mevrou te help. 

Mevrou : Om vir jou te help, Hannie — in die hoop dat 
daar tog iets goeds in jou mag steek, ten spyte van die 

treurige omstandighede waarin ek jou gekry het. So het 
ds. De Wet ook van jou gepraat. Ons het gemeen dat ’n 
goeie omgewing die beste wat daar in jou verstand en jou 
karakter steek te voorskyn sou bring. Ek het jou die 
geleentheid gegee, in my eie woning, en dit (met ’n hand- 
gebaar in die rigting van die buffet) is die gebruik wat jy 
daarvan maak. Nou moet jy maar die tafel afneem, en 
dan jou koffertjie inpak en huis-toe gaan. 

Hannie (verskrik): Huis-toe ? 

Mevrou: Ja, huis-toe, Hannie. Dit kan nie anders nie. 
Ek moet betroubare mense in my huis hê. Ek wil rustig 
wees as ek thuis is en gerus voel as ek uitgaan. En buiten- 
dien, dis nou duidelik geword dat jy nie aan ons verwag- 
tinge sal kan voldoen nie. Jou ma het al jou maand se 
geld weg; ek sal dit nie terugvra nie. 

Hannie (smekend, mettraneindie oë): Maar, mevrou . . . 

Mevrou (beslis): Dis afgedaan, Hannie. Neem nou die 
skottelgoed . . . (’n Deurldokkie lui.) Dis die voordeur. 
Gaan kyk wie dit is. 

('Hannie af, regs. Mevrou begin die tafelgoed op 
te ruim en dingetjies wat in die buffet hoort daarin weg 
te pak. Hannie kom terug.) 

Hannie: Mevrou, dis meneer — die dominee — ds. De 
Wet. 

Mevrou: Het jy hom sitkamer-toe . . . ? 

('Hannie het hom egter laat deurkom, en hy is by 
dié tyd in die ontbytkamer. Ds. DeWet is ’n man van 
omtrent veertig, baie hartelik in sy maniere.) 

Dominee: Hier is ek al. As dit ’n fout is . . . 

Mevrou: Neem dit maar vir lief, dominee. My huis- 
houding is vandag so ’n bietjie in die war. 

Dominee: O, dit hinder nie. Ek maak my dan des te 
gemakliker thuis. (Hy hoii sy hand uit.) Goeienmiddag, 
mev. Van der Palm. 

Mevrou (gee hand): Middag, dominee. — Hannie, dek 
nou gou af. fHANNiE tel van die skottelgoed op.) Vra vir 
Rosa die groot skinkbord, dan kan jy somaar alles daarop 
sit. ('Hannie, verbouereerd, wil weer neersit wat sy reeds 
in die hande het.) Nee, neem daardie goed mee; wat sal 
jy nou met leë hande uitstap? 

('Hannie gehoorsaam, en gaan af, links.) 

Mevrou (dui ’n leuningstoel aan) : Sit dan maar, dominee 
— as u die toestand van die kamer sal verskoon. (Onder 
die praat sit sy die tafelgoed reg vir Hannie om weg te 
neem.) Ek hoef die oorsaak seker skaars te noem; u is 
daar self immers medepligtig aan. 

Dominee (gaan sit): O, u meen dat die dogter . . . (Hy 
sien die deur aan die linkerkant oopgaan, en sluit die sin nie 
af nie. Hannie kom in met ’n groot skinkbord.) Ja, wat 
wou ek sê ? Dis ’n gesellige kamer, en die stoel sit so lekker, 
moet my maar nie vra om weer daaruit op te staan nie. 

Mevrou (help vir Hannie om die skottelgoed op die 
skinkbord te pak): So! Neem dit nou maar. ('Hannie af 
met die skinkbord goed, links.) — Nou goed, dominee, as u 
gemaklik voel . . . (Sy gaan ook sit.) 

Dominee: Ja . . . (Hy wag totdat Hannie die deur 
agter haar toedruk, en gaan dan voort.) Ons was aan ’t 

praat van die dogter. Ek merk dat u haar nog in alles moet 
reghelp; maar dit is tog verstaanbaar. Alle goeie dinge kom 
langsaam. 

Mevrou : En intussen kom die kwade dinge op ’n galop. 
Nee, dominee; onder srdke omstandighede kan ek op die 
goeie nie wag nie, en glo ek ook nie dat dit aan ’t kom 
is nie. 

Dominee: Wat het dan gebeur? 

Mevrou: Gebeur? Een ding op die ander. U het my 
gevra om vir Hannie ’n kans te gee. Sy neem ook haar 
kanse waar — elke kans wat sy kry — om iets verkeerds te 
doen! Eers met die meid gestaan en ginnegaap, asof huUe 
boesemvriende is; toe vir haar bars en beledigend aan- 
gespreek, puur verniet, om kamta daardie nasie op hulle 
plek te sit; toe vir my soos waffer juffer kom probeer 
geselskap hou. En u moet tog sien, dominee, hoe sy vir 
my goedgekookte groentekos daardie neusie van haar 
optrek. Maar dis nog die minste. Toe ek vanmiddag kamer- 
toe gaan, sluit sy daardie deur toe, sy bring stilletjies ’n 
maat binne — ’n mansmens, dominee — en huUe hou saam 
’n smulpartytjie aan my tafel, met kos wat weggesluit was 
maar wat sy op een of ander slinkse manier uit die kas 
uitgeprakseer het. Dis maar ’n halfdag se streke. Die 
hemel weet wat die volgende gaan wees; maar my senuwee 
kan dit nie afwag nie. 

Dominee: Og, og, ek het spyt dat die experiment u in 
die begin soveel moeilikhede . . . 

Mevrou: Die begin? Dis die einde, dominee. Ek het 
met die beste bedoeUnge die kind laat kom . . . 

Dominee: Dit weet ek, mevrou; dit weet ons almaal, 
hoe warm u hart vir die arme klop . . . 

Mevrou: Ja, dominee, ek dink ek kan sonder hoogmoed 
sê dat my lewe daar ’n bewys van is — die werk wat ek 
op ons komitees doen, die geld wat ek bydra . . . Nou 
vergeet sy weer die laken. Verskoon my, dominee. (Sy lui 
die klokkie, en begin self die tafellaken opvou. Hannie kom 
in, links.) Die laken, Hannie; sit dit in die buffet. fHANNiE 
doen dit.) Nou die bak vrugte ook. (^Hannie gehoorsaam.) 
So. Hier is die sleutel; kyk nou dat altwee deure op slot is. 
Of nee, ek sal dit self sluit, dan weet ek dat dit behoorlik 
toe is. Gaan maak nou maar jou koffer klaar, Hannie. 
("Hannie aarsel ’n oomhlikkie, en kyk beteuterd na mev. 
Van der Palm, asof sy nog 'n keer genade wil vra. Mevrou 
sluit die buffet en stap terug na haar stoel sonder om na 
Hannie op te kyk; laasgenoemde draai dus maar moedeloos 
om en stap uit, links. Dominee bekyk maar die spul, dog 
sê niks. Mevrou vervolg sodra Hannie uit is.) Ek weet 
dis vir u ’n teleurstelling, dominee; vir my ook. Ek het 
al met aandag na u beskouinge begin te luister: dat op die 
bodem alle klasse en stande maar baie eners is; dat net die 
omgewing die groot verskil maak, en ons werk dus liewer 
opvoedend as voedend moet wees . . . 

Dominee : Dat ons liefdadigheid maar ’n slaapdrankie is, 
en liefde die enigste geneesmiddel . . . 

Mevrou: En ek het u kuur probeer. Daar moet u my 
krediet voor gee. 

Dominee: Wel. . . u het dit probeer, soos u dit verstaan 
het; en daarvoor is ek dankbaar. 

Mevrou: Maar nog nie tevrede nie? 

Dominee : Siet u, mevxou, elkeen het sy eie opvatting en 
sy eie methodes, nou wil ek nie kritiseer nie; maar ek sit 
netnou te wonder — in plaas van alles weg te sluit, met 
so ’n vertoon van wantroue, hoe sou dit wees om so ’n 
meisie op haar eer te stel? 

Mevrou; Op haar eer? (Sy lag.) Hoe kan jy haar stel 
op iets wat sy nie het nie? 

Dominee: Dit moet u van niemand so maklik sê nie, 
mevrou. Ons word van kleins af geleer om sekere dinge 
aan te neem en sekere dinge te verwerp. Ons weet mense 
verwag dat ons dít sal doen en dát sal laat; daarna handel 
ons, totdat dit ’n tweede natuur word, en ons verbeel ons 
dat dit alles aangebore is. Ek het tot die gevolgtrekking 
gekom dat mense soos Hannie ook maar maak soos ons — 
hulle handel ook maar volgens wat van hulle verwag word; 
maar dis daardie dinge — die dinge wat van hulle verwag 
word — wat so anders is as by ons. 

Mevrou : Mooi filosofie, dominee; moet net nie weer vir 
my vra om die praktiese toets te maak nie. 

Dominee: U sê sy het die meid somaar goedsmoeds 
afgesnou, net om haar op haar plek te sit? 

Mevrou: Ja; en wil u dit nou goedpraat? 

Dominee: Nee, dis verkeerd — baie verkeerd; maar nie 
’n verkeerde trek nie, net ’n verkeerde uiting van ’n goeie 
trek — ongelukkig die enigste manier waarop sy geleer 
het om haar selfrespek en haar rassetrots te laat geld. 


Mevrou; As u met woorde wil speel, dominee . . . 

Dominee: Og, mevrou, laat ons maar elkeen op sy eie 
manier voortgaan. U liefdadigheidswerk het sy waarde — 
groot waarde. Ek het nog gedink dat ek u miskien sou 
kan ompraat om Hannie haar proeftydjie ’n bietjie langer 
te maak . . . 

Mevrou: Nee, dominee, ek het eenmaal toegegee . . . 
en om nog langer in so ’n atmosfeer van . . . 

Dominee: Toe maar, mevrou, ek dink nou eintlik aan 
Hannie. Dis vir haar ook maar die beste dat sy gaan. 

Mevrou (verwonderd): Vir haar ook die beste? Wat 
bedoel u daarmee? 

Dominee: Hier sien sy net twee mense — vir u en die 
meid . . . 

Mevrou: Wel? 

Dominee: By die een mag sy nie geselskap soek nie — 
dié is te hoog bokant haar; by die ander ook nie — dié 
is te ver onderkant haar. 

Mevrou: Wil u dit dan anders hê? 

Dominee: Ek weet dat ek dit nie anders kan hê nie. 
Maar so tussen hemel en aarde — dis ’n ongemaklike 
posisie — ek dink nie Hannie sal daar goed in kan pas nie. 

Mevrou: As u vir my die skuld wil gee . . . 

Dominee: Nee, mevrou, dis maar die omstandighede 
waarin ons . . . 

Mevrou: Maar daar is mense wat by my die skuld sal 
soek — dit sien ek nou self — as ek die kind somaar die 
eerste dag wegja . . . ek wat so die voortou neem in die 

werk van armesorg. Daar is baie wat op my jaloers is, 
en wat graag genoeg sal foutvind. Ek moet erken, dominee, 
u het my weer omgepraat . . . 

Dominee: Ek? Vir u omgepraat? 

Mevrou: Ja — om haar nog ’n kans te gee. Ek sal dit 
doen, maar volgens my eie methode. Met daardie soort 
mense moet jy beslis wees; vir hulle laat voel dat hul onder 
strenge tug en toesig . . . 

fHANNiE verskyn in die deur, links, met ’n armoedige, 
stukkende koffertjie onder die arm en haar hoed — net 
so ’n goedkoop bont affaire as haar rok — op die kop.) 

Hannie (bedeesd): Ek is klaar, mevrou. (Aarsel ’n 
bietjie.) Moet ek nou regtig waar gaan? 

Mevrou: WU jy gaan? 

Hannie (snikkend, laat die koffertjie op die vloer sak): 
Ag, mevrou, nee . . . asseblief tog, mevrou, asseblief tog. 

Mevrou (aan die dominee, triomfantelik): Ek het mos 
geweet sy het dit goed by my. 

Dominee: Hoekom wil jy nie huis-toe gaan nie, Hannie? 

Hannie: Ma sal my daar wegslaan, meneer. Hulle het 
buitendien nie vir my kos gehad nie; maar as ek daar nou 
so aankom, met die skande dat ek in die pad gesteek is . . . 

Mevrou: Nou kyk, Hannie, ek gee jou nog ’n kans, as 

jy • • • 

Hannie (hartstogtelik): Dankie, mevrou, dankie. Mevrou 
is baie, baie goed. 

Mevrou: As jy gehoorsaam sal wees en jou behoórlik 
gedra. Ek sal kyk of jy soveel aanleg het dat ek jou na 
my hand kan leer. — fAan die dominee.) Ek sal haar ver- 
eers moet aantrek. Sy kan mos nie só (wys na haar klere) 
die huiswerk doen nie. 

Hannie (weemoedig): Dis dan my nuwe rok, mevrou, 
wat Ma en ek gemaak het van die geld wat mevrou vir 
ons . . . 

Mevrou: Dis nie ’n praktiese rok nie, Hannie, en dis 
nie duursaam nie — nie die soort goed wat jy moet dra nie. 
Nou weet jy, né. 

Hannie (verbluf): Ja, mevrou. 

f'DoMiNEE draai sy kop weg, om nie vir hul te laat 
merk dat hy glimlag nie.) 

Mevrou: Ek het ’n rok vir jou bestel — soos ek jou 
reeds gesê het. 

Hannie: Dis tog te vrindelik, mevrou. Baie dankie, 
mevrou. 

Mevrou: Net soos dit kom, dan trek jy hierdie een . . . 
(Sy sien ’n man by die glasdeure. Dis Gert. Hy loer eers 
deur die ruite, en klop dan.) Kyk wat daardie man wil hê, 
Hannie. 

(’Hannie maak een van die glasdeure oop, en praat 
saggies met Gert. Dan draai sy om.) 

Hannie: Sy naam is Gert, mevrou — Gert Swanepoel 
— en hy wil met mevrou praat — oor besigheid. 

Mevrou: Besigheid? Vra hom wat . . . 

Gert (het intussen ingekom): Dag, mevrou. Dag, 
meneer. 

Dominee: Goeienmiddag. 

Mevrou (bekyk sy verwaarloosde persoon van bo tot 
onder): Wat is dit? 

Gert: Dis oor daardie kamp, daar oorkant die rivier. 
Ek wil dit van mevrou huur. 

Mevrou (bekyk hom weer): Dis nie te huur nie. 

Gert: En dit lê dan somaar . . . 

Mevrou: Hoeveel kan jy vooruit betaal? 

Gert: Vooruit? 

Mevrou: Ja, natuurlik vooruit. (Die voordeurklokkie 
lui.) Die klokkie! Loop kyk, Hannie. 

('Hannie af, regs.) 

Gert: Ek sal dit daar gou uitboer, mevrou. 

Mevrou: Ek sê jou, ek verhuur nie die erf nie — in 
alle geval nie aan jou nie — nie tensy jy vooruit betaal 
nie. — (Aan die dominee, asof sy haar handelwyse wil ver- 
skoon.) Ek kan mos nie daardie man op my grond sit nie. 
Hy sou sy eie onderhoud nie daaruit haal nie, en dit sou 
die grond geen goeie naam gee nie — en as ek hom die dag 
moet uitsit, dan word ek weer sleggemaak. 

Dominee : As dit ’n besigheidsaak is — (trek die skouers 
op) daarin kan ek u nie raad gee nie. 

Gert: Maar kyk, mevrou, as ek . . . 


Mevrou: Jy het my antwoord. Loop nou. 

('Gert loop egter nie. Hannie kom in, regs, met 
’n pakkie.) 

Hannie (hou die pakkie uit, stralend): Mevrou, ek dink 
— ek dink dis my rok. 

Mevrou (kyk na die pakkie): Ja, dit is. 

Hannie: Ai, baie dankie, mevrou. (Begin oopmaak.) 
Mag ek kyk? 

Mevrou (geniet self haar vreugde): Ja, toe maar. 

Hannie: En mag ck — mag ek dit ’n slaggie huis-toe 
dra, dat Ma-hulle my daarin ... ? (Sy het nou die pakkie 
ope, en die inhoud daaruit. Dis ’n swart bediende-uniform, 
met gestyfde wit keppie en wit voorskoot. Haar gesig val.) 
Maar . . . dis nie myne nie . . . dis Rosa s’n. 

Mevrou: Nee, dis vir jou. 

Hannie (onthuts): Net soos Rosa dra? 

Mevrou: Ja. Lyk sy nie netjies daarin nie? 

Hannie (in trane): Mevrou, ek kan nie. Rosa en ek — 
ons eet nie saam nie — ons slaap nie saam nie — en ons 
dra nie saam een mondering nie. 

Mevrou: Moet nou nie verspot wees nie, Hannie. As 
jy in die diens is . . . hoeveel wit meisies dra nie uniform 
nie . . . by mev. Opperman . . . by mev. Van Rens- 
burg . . . 

Hannie: Dáár is nie meide in die huis wat net so dra 
nie. — (Met ’n plotselinge heslistheid.) Gert, as Pa en Ma 
my uitskop, dan gaan ek met jou saam. 

Mevrou (hewig geskok): Hannie! Wat praat so ’n mens ? 

Gert: Dis net hy, Hannie — dis wat jy moet doen. Ek 
staan ook juis en dink: Meneer, kan meneer dan nie somaar 
nou vir ons trou nie? 

Dominee (met ’n glimlag): Eers haar pa se toestemming 
kry. 

Gert: Dié ou sal nie moeilikheid maak nie. 

Dominee: En vyf pond vir die speciale licensie. 

Gert (uit die veld geslaan): Vyf pond, meneer? 

Dominee: Ja — anders moet die gebooie eers gaan. 

Gert: Nou laat dan maar Sondag die eerste gebooie 
gaan, meneer. Ek sal haar oukêrel na die pastorie bring, 
dan sit ons alles in die haak. 

Mevrou: Kyk hier . . . wat is sy naam weer? 

Hannie: Gert. 

Mevrou: Kyk nou, Gert: Jy het niks, en sy het niks. 
Hoe gaan jy haar onderhou? 

Gert: Wel, mevrou, as ek daardie kamp kry . . . 

Mevrou: Nee, dit kan nie. Ek sal nooit ’n pennie huur- 
geld sien nie, en ’n man wat geen ander verdienste het nie 
sal ook nie van daardie lappie grond kan bestaan nie. 

Gert: Dan het ek nie raad nie. 

Hannie: Jy sal wel werk kry, Gert — iewers op ’n plaas 
miskien. 

Gert: Ag, op die plase — daar het hul vir ’n wit man 
mos nie werk nie. Maar ek sal jou sê — ek het mos al baie 
gedink, en nou het ek my plan ook somaar agtermekaar — 
Hannie, ons gaan stad-toc. 

Hannie (in verrukking): Ja, na die stad — waar die 
groot fabrieke is . . . 

Gert: Met werk vir duisende mense. 

Dominee : En met duisende wat werk soek — en honger ly. 

Gert: Ons sal darem gaan kyk, meneer. lewers in die 
wêreld moet daar tog vir ons ook ’n skuilplekkie wees. 
(Hy neem vir Hannie aan die arm.) Kom ons trap, ou 
kind — somaar nou-nou-nou. 

Mevrou: So ongetroud! Jul behoor jul te skaam. 

Hannie : Mevrou, kan ek maar darem hier bly — al is 
dit . . . al is dit net tot die gebooie klaar gegaan het? 

Mevrou: Nou goed, Hannie — dan gaan jy nou hierdie 
klere aantrek. 

Hannie: Daardie klere? (Beslis.) Nee! (Sy draai om 
en tel haar trommeltjie op.) Kom, Gert. Dag, mevrou; 
dag, meneer. 

Mevrou: U sien, dominee — as sy nie eens wil luister 
waar ek om haar eie beswil . . . 

Gert (neem die trommeltjie by haar aan): Middag, 
mevrou; middag, meneer. 

(Hulle gaan by die glasdeure uit.) 

Mevrou: Goeiendag. (Trek haar skouers op — aan die 
dominee): As hulle dan nie te keer is nie! Ek was my 
hande. 

Dominee (het opgestaan, en stap nou tot by die glas- 
deure): Julle kom mos nog by die pastorie aan, nê? 

Gert: Ja, meneer — oor die gebooie. 

Dominee: Tot siens, dan. 

('Gert en Hannie verdwyn by die tuinpaadjie af. 

Dominee maak die glasdeure toe en kom terug.) 

Mevrou: Onverantwoordelik, nê! En ondankbaar! Nie 
eens ’n woordjie van erkentlikheid vir alles wat ek vir haar 
gedoen het nie. Dank die Vader, hulle is onder my oë 
uit. (Waai met die sakdoek voor haar gesig, asof sy ’n 
onaangename lug wegkeer.) Nou kan ek weer asemhaal. 
(Sy staan op.) Laat ons binnetoe gaan, dominee; hier 
bedruk dit my nog. 

(Sy begin na die regterkantse deur te stap.) 

Dominee (volg langsaam): Sulke beslistheid — oor wat 
vir hulle beginselsake is! Dis die moeite werd om vir hulle 
te werk — goed die moeite werd. 

Mevrou (met haar hand op die deurknop, draai om, en 
kyk hom in verbasing aan): Dominee — yl u ? 

Dominee : O nee, ons is nog altwee by ons volle verstand. 
Ons bekyk huUe maar van verskillende kante. As sy in ’n 
huis kon gekom het waar hul haar as ’n dogter . . . 

Mevrou; Vir Hannie — as ’n dogter?! Dominee, u is 
’n idealis. U sal nog die mensdom moet leer ken soos dit 
werklik is. 

Dominee: Toe maar, mevrou, ons sal mekaar tog nie 
verstaan nie. — (Peinsend.) Dis ruwe erts, maar ek sien 
daar greintjies goud in blink. 

(Gordyn) 


ROOIBRUIN BLARE 

BLYSPEL IN ÉÉN BEDRYF 


PERSONE: 


Jan du Toit. 

Marina, sy vrou. 

OuMATjiE, Marina haar moeder. 

Leonore, ’n susterskind van Marina. 

Sannie, ’n blanke diensmeisie. 

’n Aantal jongmense in fantasiekostuum. 

TONEEL: ’n Afgeskorte deel van die stoep aan die woning 
van Jan en Marina. 


(„Regs” en „lmks” by die toneelaanwysinge beteken regs 
en links van ’n speler wat met sy gesig na die gehoor staan.) 

(Dis ’n deel van die stoep wat met pilare en gordyne 
afgeskort is. Aan weerskante is openinge in die gordyne — 
links, om te lei, by treetjies op, na ’n sydeur van die huis, 
en regs, om uit te gaan op die ope deel van die stoep. Agter 
is die gordyne ook oopgetrek, en deur hierdie opening is, 
in die skemerdonker, ’n paar home te sien, hehang met 
Chinese lanterns. Die feestelike stemming word verder aan- 
gedui deur ’n groot Chinese lantern wat om die stoeplig 
vasgebind is. Links, voor, ’n hoërug-leuningstoel, en regs 
’n ruglose sitbankie met ’n paar kussings daarop. Daar lê 
ook nog op die hankie ’n orige Chinese lantern en ’n ope 
werkmandjie van Marina met gekleurde papierhande en 
ander versiergoed daarin. 

Dis ’n najaarsaand. Buitekant, regs en agter, lé droë 
blare rondgestrooi. Af en toe sien ’n mens nog blare val, 
en soms word ’n klompie deur ’n warrelwindjie binnegewaai. 

By die opgaan van die skerm is Sannie, die blanke diens- 
meisie, buitekant besig om blare in hopies te vee en in ’n 
mandjie op te tel; in hierdie hedrywigheid word sy af en toe 
sigbaar deur die opening in die gordyn, agter. Marina staan 
hy die gordynopening aan die regterkant; sy het die af- 
hangende ente van ’n klompie papierbande in die hand, en 
kyk na buite, regs, effens opwaarts, vermoedelik na iemand 
wat besig is om die bande aan die priëel ho die stoep vas te 
maak. Marina het ’n kamerjas aan. Sy is ’n dame van 
omtrent veertig, maar is lig en skraal van bou, en heweeg 
haar met jeugdige frisheid. Sannie dra ’n nette hediende- 
uniform.) 

Marina (praat na buite): So is dit goed, Leonore . . . 
of 'n bietjie laer. — So! Daar hang dit mooi; maak dit nou 
maar vas. (Die bande verdwyn langsaam deur Marina haar 
hande soos die persoon buitekant dit optrek.) En dan sal 
jy moet ophou, hoor. Dis tyd dat jy trippel en aantrek; 
netnou is jou gaste hier. 

Leonore (haar stem word van buite, regs, gehoor): Ek 
druk maar gou deur, wat. Ek is tog so ampertjies klaar. 
Net nog hierdie band — en dan daardie lantern wat binne 
op die bankie lê. 

Marina: Dié sal Sannie en ek voor sóre. 

Leonore (nog onsigbaar): En wanneer trek Tante dan 
aan? 

Marina: Dis tog niks as ek ’n bietjie laat is nie. Die 
partytjie is mos vir jou, nie vir my nie. 

Leonore: Dis waarlik lief van Tante en oom Jan om 
vir my ontwil soveel moeite te doen. 

Marina: Ag, dis ’n plesier. Jou een-en-twintigste ver- 
jaardag kom maar eenmaal in jou lewe; en om nou so ver 
van jou ouers af te wees . . . Nie so woes nie, Sannie. 
Jy laat meer blare binnewaai as wat jy buitekant optel. 

Sannie : Ek wou juis nou binnekant ook kom skoonmaak, 
mevrou. 

(Sy kom met die mandjie in die gordynopening, 
agter, en begin daar die blare op te ruim.) 

Marina; En dan kan daardie hopie daarbuite maar 
weer die wêreld rondwaai! Nou, gaan maar jou eie gang. 
Dit help ook nie om Aprilmaand se blare te wil baasraak 
nie. Hoe jy hulle ook pak, hulle bly jou voor. 

(Jan kom in, links, by die treetjie af. Hy lyk sowat 
vyf-en-veertig. Hy moet besig gewees het om sy aand- 
pak aan te trek, en het reeds die wit hemp en die stywe 
boordjie aan, maar nog nie baadjie, onderbaadjie of das 
nie, en het ’n stuk of vyf aanddasse in die hand.) 

Jan; Kyk, Marina, jy het my aandklere mooi reggesit, 
maar geen das daarby nie. Toe het ek maar self in die kas 
moet snuffel, en hierdie boel daar op ’n hoop gekry. 
Watter een moet ek nou dra? 

('Sannie gaan weer buitekant aan met vee en optel.) 

Marina; Ag, my skat! Kan hy dan nie self kies nie? 
Dan sal sy vroutjie hom maar help. Wag! Hou dit mooi 
in ’n ry — so. Nou! (Sy tel by die akcente van die uitbof- 
rympie met die vinger die dasse uit.) 

Éne déne dáne dés, 

Kátle wéne wáne wés . . . 

Jan; Maar Marina! Watter stuitigheid . . . 

Marina (tel eenvoudig voort): 

léts, piéts, múskadél. 

Johánna, Johánna met die rooi má-nél! 

(Daar hy die dasse in die hande toeknyp, druk sy by die 
laaste paar beklemde lettergrepe die vinger op sy mond, op 
sy neus, en dan gee sy ’n trekkie aan sy oor. Jan kyk haar 
fronsend aan, en hou hom maar so waardig as die omstandig- 

hede toelaat.) Nou toe, nou het jy my deurmekaar gemaak; 
maar ek dink dit sou uitgekom het op daardie enetjie 
wat . . . 

Jan; Marina, ons is mos grootmense. Gedra jou dan 
soos ’n . . . 

Marina: Seker, my skat, ek sal probeer. Maak nou mooi 
jou hand oop, en ek sal jou wys watter . . . A, dis hy 
(hou ’n das op — van die ongeknoopte soort, wat met die 
hand geknoop moet word) — en Sannie het hom vanmiddag 
nog vir jou uitgestryk. 

Jan; Maar dis die bog soort wat ’n mens self moet knoop, 
en jy weet ek kan die vervlakste goed . . . 

Marina: Toe maar, «ly liefste, daarvoor het jy mos ’n 
vroutjie. Staan nou mooi reg — so. (Sy vat hom aan die 
skouers en stel hom dat hy vierkant voor haar staan.) Daar- 
voor moet jul mos almaal vroutjies hê: om vir julle te 
versóre, en (streel sy wang) vir julle te troetel, en vir juUe 
aan te trek. (Sy knoop die das, en sing daarhy uit Langen- 
hoven se ,,Siembamha”.) 

,,A1 die mans is danig groot, 

Almaal babas tot hul dood.” 

Jan (steek die ander dasse in sy hroeksak): Wat sing 
jy alweer so ’n kinderkamergebrou. Jy weet ek kan daardie 
lawwe deuntjies nie veel nie. 

Marina; Nou goed, ek sal tjoep wees. Staan net stil, 
dat ek sy kuif ’n bietjie kan regstoot. fSy stryk met haar 
vingers die hare van sy voorkop weg.) Ek weet jy sal van- 
aand met die nooientjies wil flankeer, nou moet ek darem 
sóre dat jy mooi en aantreklik genoeg is om nie by almaal 
’n bloutjie te . . . 

Jan (trek sy kop weg en probeer self sy kuif platdruk): 
Laat my nou staan, Marina. Ek is darem mans genoeg 
om vir myself te kan . . . (Van buite word ’n singende 
stem gehoor. Dis Leonore wat die wysie van Marina 
opgevat het: ,,Siembamba, mama se kindjie.” Jan stop, en 
luister met aangename belangstelling.) Leonore! — Tog ’n 
liewe, opgeruimde kind. Nogal ’n niooi stemmetjie, né. 

Marina: En so ’n lawwe deuntjie. 

Jan: Ag, moet nou nie maak asof jy jaloers is op so ’n 
onskuldige . . . 

(’n Geluid buite — Leonore wat van die kissie af 
spring.) 

Marina (wat met haar gesig in teenoorgestelde rigting 
gestaan het, spring om en gil): Oa! Wat is dit? ('Jan wou 
ook uitspring, maar merk blykbaar dat dit niks ernstigs is 
nie, en bly staan. Marina bedaar ook, en praat met ’n sug 
van verligting maar nog hygend van die skok.) Leonore, 
wat het jy my laat skrik! Ek dog die kissie het met jou 
omgeslaan. 

Leonore (nog onsigbaar): Nee, Tante, ek het maar afge- 
spring om dit te versit. 

Jan (met ’n blik van ongenoeë op MarinaJ.' Nou toe 
nou! So ’n bohaai dat ek daar ook byna hartkloppings van 
het — en dit oor niks! 

Marina: Wat maak sy dan ook sulke verwilderde 
spronge ? 

Jan: Asof ’n jongmens nou anders moet wees! Dis ’n 
mooi gesonde lewendigheid, dis wat dit . . . 

Leonore (buite, verder weg): Tante! Daardie laaste 
lantern, asseblief. Hier het ek ’n mooi plek daarvoor. Kan 
Sannie dit vir my aangee? 

Marina: Sannie! 

Sannie: Ja, mevrou? 

Marina: Gee vir juffer Leonore daardie lantern aan. 
(’Sannie los die hesem en kom die lantern haal.) En hou 
die kissie goed vas — totdat sy weer veilig op die grond 
staan. 

Jan (met die oë in Leonore haar rigting): Og, sy is so 
rats en behendig; dis ’n plesier om te sien hoe sy . . . 

Marina: Daar is nie nou tyd vir plesier nie, Jan. Wees 
liewer ’n slaggie nuttig, en (sy soek gou vir hom ’n werkie) 

. . . dra daardie hopie blare weg. 

Jan (met ’n ongenoeglike kyk na die hopie): Daardie 
blare wegdra? En my klere dan? My swart broek? My 
wit hemp? Ek sal jou sê. Ek sal vir Leonore help (hy 
neem die lantern van Sannie af); dan is Sannie los om 
haar werkies klaar te maak. 

(’Jan af, regs, met die lantern.) 

Marina: Toe maar, Sannie. Meneer weet beste — watter 
werk vir hom pas. (’Sannie terug na haar blare.) En maak 
nou klaar. Dra weg wat jy het, en wat nog rondlê moet 
maar lê. (Sy sit die kussings op die bankie reg. Dan kyk sy 
op, na die regterkant.) — Jan! Jou klere! Die stowwerige 
ou kis — teen jou swart broek — teen jou wit hemp! Maar 
sit dit dan neer. Leonore kan dit self wegneem. Sy het 
nog haar ou klere aan. 

Leonore (nog altyd buite): Ja, Tante, dis wat ek vir 
oom Jan sê. Die kis is lig genoeg; ek kan dit goed behartig. 

Marina: Net gou maak, Leonore. Dis al laat. Jan, wat 
het jy met jouself aangevang? — Sannie, bring tog ’n 
klereborsel. Nee, maak eers klaar, anders waai dit alles 
net weer rond. 

Sannie: Ja, mevrou. (Sy het by dié tyd die blare in die 
mandjie, klaar om dit weg te dra.) 

Marina: En as daar mense kom, neem hul maar voor- 
kamer-toe. 

('Marina het onder die praat op die bankie gaan sit. 

Jan kom in, regs.) 

Sannie: Ja, mevrou. 

('Sannie verdwyn met besem en mandjie, agter links.) 

Marina (aan Jan, wat weer ’n kol op sy broek gemerk 
het, en buk om dit af te slaan): Moet dit nie nog invrywe 
nie, Jan. Jy het al skade genoeg gedoen. 

Jan: Ek wou net vir Leonore help om . . . 

Marina: O ja, ek begryp; jy wou maar galant wees. 

Jan : ’n Mens moet tog hoflik wees. En vir Leonore . . . 
jy behoor groos te wees as ek van jou niggie notisie neem 

— as ek mooi dinge van haar sê. Sy lyk mos na jou, 
Marina; dit weet jy self. (Liefies.) En haar maniertjies — 
daarin aard sy so reg na jou. Dis wat ek in haar so be- 
koorlik vind. As ek haar sien stap en lag en praat — 
so vol lewe, so vrolik, so lig en gracieus in haar bewegings 

— dan sê ek vir myself: Daar is Marina, my bruidjie . . . 

Marina (salig): Jan, meen jy dit? 

Jan: Ja — my Maryntjie — van twintig jaar gelede. 

Marina (geskok): Van twint . . . (Treurig.) Ek sê 
mos, jy laat my nooit vergeet dat ek veertig is nie, en dat 
veertig vir ’n vrou . . . 

Jan (kom troostend by haar) : Ag, my beste, en ek is 
dan al goed op pad na vyftig. 

Marina: Maar dit vergeet jy. Wat het jy vanmóre nog 
gesê, toe ek jou vra of ’n partytjie vir jong mense jou nie 
gaan verveeí nie? Toe, jy onthou dit goed genoeg. 

Jan: Nee, waarlik — wat was dit? 

Marina: Dat ’n man nie so oud is soos sy jare nie, maar 
so oud soos sy hart. En nou verbeel jy jou, om te wys 
hoe jonk jou hart is, moet jy . . . 

Jan (merk dat Oumatjie aankom, hou die vinger by die 
mond ): Sj! 

fOuMATjiE, ’n dame van omtrent sewentig, in ’n 
nette maar stemmige donker tabberd, met ’n sjaal oor 
die skouers en breiwerk in die hand, kom in, regs agter, 
ongemerk deur Marina, wat op die oomblik, so fraat- 
praat, besig is om by die werkmandjie op die bankie 
papierbande te knip.) 

Marina: Nee, luister. Dit sal jou geen kwaad doen nie. 
Maar toe ek weer sê dat ek jonk genoeg voel om ook van- 
aand kostuum aan te trek en onder die jongmense in . . . 
(Sy sien vir Oumatjie en aarsel.) 

OuMATjiE (gaan in die leuningstoel sit) : Dis agtuur, 
hoor, en juUe twee is nog nie in jul feesklere nie — en, soos 
dit my lyk, met die twee sedige gesigte, ook nog nie in die 
feestelike stemming nie. 

Marina (temerig): Ag, ek weet nie . . . ek wens amper 
ek kon maar agter bly en net die eet- en drinkgoed instuur. 
Ek word ook glo al te oud vir sulke allegaartjies — ten 
minste, as ek vir Jan moet vra of . . . 

('Jan, met die rug na Oumatjie, wil vir Marina 
met gebare stilmaak, en as hy nie slaag nie ruk hy 
weer sy das los en gaan hy voor haar staan.) 

Jan (val haar in die rede, en dui op die das): Asseblief 
tog, vroutjie. Jy weet mos ek kan dit nie doen nie; maar 
jou hande is so kunstig . . . ('Marina is vir 'n oomblik uit 
die veld geslaan; dan, ewe gedwee, knoop sy weer die das.) 
Toe maar, Ma, dit kom nou reg. 

Oumatjie: Was daar dan iets verkeerd? 

Jan: Net die vervlakste das, wat nie reg wil knoop nie. 
— A, liefste, nou raak jy hom baas. Dis fluks van jou. 
Dankie, my allerbeste. 

Oumatjie: Jy moet jou darem nie deur so ’n kleinigheid 
laat omkrap nie, Marina. 

Marina: Maar hy jok ook somaar. Dis hy wat ’n 
gedoente oor die das maak. 

Jan (nog taamlik verbouereerd): Ja, Ma, dis ek . . . dis 
. . . Ek wou maar sê . . . Marina is heeltemaal gelukkig — 
en ek ook. 

Oumatjie: Ek is bly om dit te hoor. Ek kan darem 
verstaan dat ál die werklikheid vir jou moeg gemaak het, 
Marina. 

Marina: Miskien so ’n bietjie, Ma, maar nie om oor te 
kla nie. 

Oumatjie: Julle moet maar probeer om die partytjie 
met die jongmense saam te geniet. (Met 'n glimlag.) Dis 
ten minste my plan. 

Jan: Sien jy, Marina, as Ma nog meen om . . . 

Marina: Dit was my plan ook; maar nou het Jan sulke 
ideë van stemmigheid en waardigheid — sy vrou mag nie 
dít doen nie en mag nie dát doen nie . . . 

Jan: Sê nou vir ons, Ma, as ’n mens ’n leeftyd bereik 
het dat jy nie meer . . . 

Marina: ’n Leeftyd? En wie het nogal ’n leeftyd bereik? 

Jan: Ag, liefste, jy vat my ook so kwaai op. Ek dink 
dis maar die ongestadige weer wat op jou humeur geslaan 
het. 

Marina (kyk na buite): Die weer? Dink jy dit steek op? 

Jan: Wel, as die wind so warrel — en as die lug so 
bedrukkend is . . . 

Marina: Jy moet staan en voorspooksels maak! Wat 
vang ek met die boel mense aan as dit reën? 

Jan: Dan moet hul maar hierbinne kom. 

Marina: In hierdie hokkie, om oor mekaar se voete te 
val? Dit klink somaar na ’n man se plan. 

Jan: Het jy dan iets beters? In hierdie tyd van die 
jaar moet jy buie verwag. 

Marina: Nou ja, ek hou nie van hierdie tyd van die 
jaar nie. Ek wens ek kon dit oorslaan. Die winde wat jou 
laat stik — die lehke vaal blare wat rondom jou val! Sannie 
het nou-nou hiersó skoongevee, en kyk hoe lê dit alweer. 

('Sannie kom in, links, met ’n klereborsel.) 

Sannie: Wou meneer nog die borsel gehad het? 

Marina: Gee dit maar vir my. Dankie. En tel daardie 
blare op wat alweer ingewaai het. Sannie. ('Sannie gehoor- 
saam, en Marina horsel Jan se klere af.) Buite lê dit seker 
weer ’n halfduim dik; maar daar kan ons nou niks aan 
doen nie. 

OuMATjiE: Dit kan ook maar lê. Blare is tog nie sulke 
griUerige goed nie. 

Marina: Daardie droë, dooie blare? Ja, ek gril daarvan. 
Ek hou van groenigheid, van helder kleure, van wat fris en 
lewendig is, — so ja, ou man. (Sy gee vir Jan ’n raps met 
die borsel. Hy krimp effens, maar sê niks.) Nou lyk jy tog 
’n bietjie meer presentabel. Maar wag, draai eers om. Laat 
ek sien. Ja, hier is nog ’n kol. Ek weet ook nie waarom 
ek vir jou moet netjies maak nie. Net vir die jongnooiens, 
né. Jy sal tog maar weer vir my weggooi en met hulle 
rinkink. 

(’Sannie wil met die handvol blare wat sy opgetel 
het links uitstap, maar Oumatjie keer haar voor.) 

Oumatjie: Sanniel Wag, laat ek dit sien. (Sy soek ’n 
paar blare uit.) Rooibruin blare! Pragtig! Kyk, Marina. 

Marina: Ja. ’n Paar mooies is daar. 

Oumatjie: Hulle is tog te fraai — baie, baie mooier as 
die groenes. Sit hul in die eetkamer by die vrugtebak, 
Sannie. Ek wil hulle later self kom rangskik; dit sal my 
soveel plesier gee. 

Sannie: Goed, mevrou. (Sy stap agter-toe en praat net 
voor sy uitgaan.) Daar is al ’n hele klompie mense in die 
voorkamer. 

Marina: Wie is almaal daar? 

Sannie (laggerig): Ek ken hulle nie in daardie komiek- 
like monderings nie, mevrou — en met lappies voor die 
oë — party met sulke nare mombakkies — dit lyk my hixl 
ken nie eens vir mekaar nie. Hulle stel hulself kamta aan 
mekaar voor, by die wonderlikste name: Meneer Boggem- 
Boggem, juffrou Suikerbekkie, die een was glad meneer 
Sopie Hoenderkop. Dis die deurmekaarste affaire! 

('Sannie kopskuddend af, agter, links.) 

Jan: Dis darem lekker om jonk . . . (Merk dat hy weer 
die verkeerde onderwerp aanraak.) Exkuus, liefste, ek het 
nou regtig . . . 

Marina: Toe, loop nou maar. Trek jou baadjie aan, en 
gaan ontvang die gaste. Waama lyk dit dat ons geeneen 
by hulle uitkom nie? 

Jan: En jy moet nog van een af aantrek? 

Marina: Sit hul maar aan die dans, daar op die stoep 
(dui na die regterkant.) Hulle sal vir my tog nie misnie. 

fjAN uit, links.) 

Oumatjie: Marina, jou skelmpie, ek ken vir jou. Jy 
sal die partytjie geniet soos ’n kind, al maak jy ook nou 
so ’n swarigheid oor alles — oor die weer, oor die blare, 
oor elke bagatelletjie. En wat dit vir Leonore beteken, 
noudat sy so ver van haar ouers se huis is — ek voel ek 
moet vir hulle part ook dankie sê. 

Marina: Ek gun haar dit, Ma. Sy is jonk, en moet jong 
geselskap hê; en as Jan hom ook in daardie soort geselskap 
so verlustig dat ek soms ’n bietjie verlate voel — wel, dan 
behoort ek nie die skuld daarvoor by Leonore te soek nie. 

Oumatjie: Soos jy vir Jan ken, Marina — eerlik nou — 
as hy ’n vroutjie van twintig gehad het, sou hy nie gou-gou 
na die ernstige geselskap van ’n ouer een gesmag het nie? 

Marina: En noudat hy ’n ouer een het, wat smag hy 
dan . . . ? 

OuMATjiE: Dis maar tussenin — vir ’n bietjie afwisseling. 

Marina : So ? En dit in ’n Kristenland ? Daar moet hy 
ene kies, en met die ene tevrede wees. 

(Onderwyl hulle gesels begin ’n grammofoon te speel, 
huite regs.) 

OuMATjiE: Weet jy wat het jou oorlede pa gesê, Marina? 
Omdat hy soveel ouer was as ek, het ek my maar meeste 
van die tyd baie bestendig probeer hou as hy by is. Maar 
af en toe het ek darem verspot geraak en my te jeugdig 
vir ons jare gedra. Dan kon hy dit nogal geniet, en toe 
sê hy een dag: In die Ooste moet ’n man vier vrouens hê, 
maar die Westerse vrou is so ’n bonte samestelling, sy gee 
vir haar man somaar die vier in een. 

Marina: En is dit nou om vir ons te vlei, of om die 
mans in hul kwaad te sterk? 

Oumatjie: Dis nie die saak nie. HuUe is nou eenmaal 
so geskape, en ons het weer die kuns geleer om hul swak- 
hede uit te buit. En jy, Marina — as jy vanaand ’n masker 
opsit en jouself ’n bietjie vergeet, sal jy kan spring en 
baljaar asof dit jy was wat jou mondigwording vier. 

Marina: Raai, Ma, dis snaaks dat Ma dit sê, maar ek 
kry soms so lus — en veral as ek die dansmusiek hoor . . . 

(Sy maak, so goed as die lang kamerjas dit toelaat, 
’n paar danspassies oor die kamer. Jan, nou klaar in 
sy aandpak uitgedos, kom in, regs.) 

Jan: Aha! My jong vroutjiel (Sy hly skamerig staan.) 
Maar gaan trek dan vir jou aan, Marina; dan kan jy en 
ek nog vir huUe ’n outydse walsie voordans. 

Marina: Outydse? 

Jan: Ag my henel Moet ek dan elke woord ’n paar 
maal weë voordat ek kan wae om dit uit te spreek? 

fSANNiE verskyn op die treetjies, links.) 

Sannie (aan MARiNAj; Mevrou, juffer Leonore sê haar 
kostuum wU nie regsit nie, en vra of u haar asseblief sal 
kom help. 

Marina: Goed, ek kom. 

fSANNiE af, links.) 

OuMATjiE: Sy het so ’n geheim van dié kostuum gemaak 
— ek het dit nog nie eens mag sien nie. 

Jan: O, ek weet wat dit is. 

Marina: Oho! En hoe is jy dan so 


in die vertroue? 

Jan: Ek het dit in jou kas gesien — so ’n swierige Pora- 
padour-affaire . . . Og, daar het ek dit nou uitgeblaker. 
Maar dit hoef ook darera nou nie raeer ’n geheira te wees 
nie. Toe, Marina, stry nou. Is ek nie reg nie? 

Marina: Ek wil weet waarvoor jy in ray kas gaan 
snuffel? 

Jan: Ek het nie gesnuffel nie. Dit het soraaar daar 
gehang. Ek het tog al honderdraaal in jou kas . . . 

Marina: Maar jy sien anders ray klere skaars raak, selfs 
as ek dit aan het. 

Jan: Dié was ook so iets besonders. Die fyn gerygde 
lyfie — Leonore sal verruklik lyk daarin. 

Marina (het die klereborsel en werkmandjie opgeraap en 
is reeds op die treetjies): Ek sal haar sê dat een aanbidder 
al staan en wag. 

(’Marina af, links. Die musiek het intussen opgehou.) 

Jan: Het ek ray alweer verspreek? Ek raoet ook nou 
so op ray teUe pas; die onskuldigste opraerkinkie . . . O, 
daar is die dans klaar. Nou raoet ek eers weer die klorapie 
op stryk gaan bring. So in die vooraand is hul nog effens 
vreerad vir raekaar, en seker skamerig ook, maar met ’n 
bietjie aanmoediging sal hul wel ... 

(Onder sy praat is ’n vrolike gelag agter gehoor, met 
’n geklink van tamhoerine-klokkies. Die gelag word nou 
so hard dat Jan stilhly en agter-toe kyk. ’n Hanswors, 
met ’n speelgoedtrompettertjie in die hand, kom van die 
regterkant, agter, ingestruikel — agteruit, met die hande 
voor die gesig, om te keer vir die papierhande wat ’n 
hlonde meisie in fantasiekostuum (silwer en blou, om 

K.W.V.-eau de cologne voor te stel) na hom toe gooi. 
Hy val teen die trap, hly laggend daarop U, en sê: 
„Nee, nie vir my niel” Hy wys na Jan. „Vir oom 
Jannie. Vang vir oom Jannie.” ’n Tweede meisie — ’n 
hrunette in Sigeunerkostuum, met ’n tamhoerine, waar- 
aan gekleurde hande met klokkies afhang, in die hand 
— het agterna gekom. Sy draai na Jan, en hou die 
tamhoerine na hom uit met die woorde: ,,’n Pand! ’n 
Pand!” Die ander meisie draai ook na hom, gooi hom 
met ’n papierhandjie, en roep: „Gee gou ’n pand, of jou 
straf is swaar.”) 

Jan : Maar, my goeie vriende, wat vir ’n pand wil julle 
dan nou eintlik van my . . . ? 

Die Hanswors: Hy is te stadig. Wen hom op! 

Die Sigeunernooientjie : Ja! Wen hom op! Wen 
hom op! 

(Die ander meisie gryp hom aan die arm en draai 
met hom in die rondte.) 

Die Hanswors: Kom, nooientjies. Dis genoeg. Tot 
siens, oom Jannie. 

(Hy hlaas die trompetter, en hardloop uit, links agter, 
gevolg deur die twee meisies. Die laaste wat nog van 
hulle gesien word is die swaaiende arm van die Sigeuner- 
tjie met die tamhoerine en die klokkies wat klink aan 
die veelkleurige linte. Jan, skoon dronk van die 
draaiery, kom waggel-waggel hinne-toe en sak op die 
hankie neer.) 

Jan : ’n Malkop-affaire, né — en somaarso sonder aan- 
sien des persoons! 

OuMATjiE (lag): Dit lyk of hulle dit nogal regkry om 
sonder jou hulp op stryk te raak. 

Jan: Ja, wat, as hulle ook so verwilderd is, dan laat ek 
hulle maar begaan. 

(’n Paartjie loer skugier na hinne, hlykbaar van plan 
om daar te kom uitsit, maar as hul merk dat daar mense 
is, draai hul weg en gaan verby.) 

Jan: Het ons hulle bang gemaak? 

Oumatjie: Ek vrees ons het. Ons is in die pad, Jan — 
ons oumense. 

Jan: Nee a, moenie so praat nie, Ma. Vir die volgende 
dans is ek darem onder huUe in. 

Oumatjie: En vir die uitsit daarná? 

Jan : Ag wat, so ver hoef ’n mens nie vooruit te dink nie. 

(Lawaai agter: geraas met kinderspeelgoed, geroep 
en gelag.) 

OuMATjiE (geniet dit): Ai! Die kleingoedl 

Jan: So ’n doUe klomp! Hoe kry ek hulle nou weer aan 
die dans? 

Oumatjie: Ja, ek vrees huUe sal die dansery nou te 
mak vind. 

Jan: Ek kan darem probeer. 

(Hy stap na die regterkant, maar voordat hy uitgaan 
kom ’n seun hinne — ’n lang kêrel in volle aandpak, 
met ’n hoë keil op, ’n glasie voor die een oog, en ’n 
groot wit hlom in die knoopsgat.) 

Die Kêrel met die Keil: Waar is Leonore, mnr. Du 
Toit? Hoe is sy aangetrek? Weet u miskien? 

CNog ’n seun kom by. Hy lyk woes in ’n seerowers- 
pak, met sahel in die hand, ’n blou oog, ’n hegpleister 
op die wang, en getatoeëerde arms.) 

Die Seerower: Leonore, ja. Sê gou, sê gou, mnr. Du 
Toit. Ons het ’n weddenskap oor haar, maar die nooiens 
is so vermom dat ons haar nie kan uitken nie. 

Jan: Ek 'n geheim verklap? Nee, nee. Dis vir julle om 
uit te vind. Ek sal die pret nie bederwe nie. 

Die Kêrel met die Keil: Daar is Oumatjie. Vra vir 
haar. 

(Hul stap na Oumatjie.^ 

Die Seerower: Ja, Oumatjie sal sê. — Weet u wat 
Leonore aan het, mevrou? Sê tog vir ons. Dis vir ’n wed- 
denskap, mevrou; ons moet dit weet. 

OuMATjiE (laggend): Nee, soek maar onder die trop. 
lemand sal wel die regte kry — en dié wat ’n verkeerde 
beetpak, sal ook nog goed geholpe wees. 

(’n Hollanderinnetjie en ’n meisie in aandrok, met 
papierkep op en masker voor, gevolg deur die hanswors, 
wat ook ’n kep op het, was agter aan ’t verbykom, sing- 
sing, in swaaiende beweging, met die hande op mekaar 
se heupe. Hulle stop en kyk in, en die hanswors spring 
na Jan toe.) 

Die Hanswors: Oom Jannie! (Sing.) Lang sal hy lewe! 

Die Twee Meisies (val in): Lang sal hy lewe! Lang sal 
hy lewe . . . 

Die Seerower (wat die sahel in sy lyfhand gesteek het, 
haal ’n handvol strooisel uit sy sak en gooi dit in Jan se 
gesig): En in gloria! 

('Jan, wat nogal gediend was met die singery, maar 
nie met die onverwagte skoot in die gesig nie, skud die 
strooisel van hom af met so ’n gekrenkte houding dat 
almaal uithars van die lag.) 

Jan (weet nie hra hoe hy dit met hulle het nie): A nee 
a, dis darem . . . 

Die Hanswors (wil sy papierkep op Jan se kop druk): 
’n Kroon vir oom Jannie! 

Jan (stoot die kep weg): Nee, wag dan nou, wag nou! 
Ek speel nie saam nie. 

Die Hollanderinnetjie (hak hy Jan in): Ag nee wat, 
laat staan vir oom Jannie. 

f'jAN se wrewel verdwyn, en hy laat met ’n glimlag 
alles toe.) 

Die Seerower (gooi nog ’n handvol strooisel in die lug, 
somaar oor die trop): Hoera vir oom Jannie! 

Die Meisie in Aandrok: Jou kep (aan die hanswors) 
is ook te verspot vir hom. Hierdie een van my is baie 
deftiger. (Sy sit dit vir Jan op.) Kyk tog hoe liefies lyk 
hy daarin. 

Jan danig in sy skik met die attensie wat die twee nooiens 
hom hewys): Dankie, niggies. Dis die stryk. (Hy hak met 
die vry arm in hy die nooi wat vir hom die kep opgesit het.) 
My arms het gelukkig ruimte vir twee — en my hart vir 
nog meer. 

(Hy kyk gemoedelik van die een skone na die ander, 
tot groot vermaak van Oumatjie, wat die spul stilweg- 
laggend sit te heskou.) 

Die Kêrel met die Keil : Hoe lyk dit met nog ’n dansie, 
mnr. Du Toit? 

Jan: O, amper vergeet ek. Nog ’n dansie! 

Die Hollanderinnetjie : Ja, ’n dansie! 

Die Meisie in Aandrok: Dit sal lekker wees. 

(Almaál, hehalwe Oumatjie, heweeg hul na die 
regterkant.) 

Jan (nog met die twee meisies aan die arm, roep na huite, 
regs): Sit nog ’n plaat op, jong. lets joligs, kom! Toe nou, 
seuns, kies jul nooientjies — onbesiens — agter die masker- 
tjies. Is dit nie romanties nie ? Later sal huUe tog hul mooi 
gesiggies moet oopmaak. 

Die Hanswors (klap die hande en roep ook na huite): 
Musiek, asseblief! Toe dan, toe dan! 

(Bie musiek hegin weer.) 

Die Seerower: Wat sou van my nooi geword het? As 
sy met ’n ander weggedros het — so waar! . . . (Uit, regs 
agter, met die sahel dreigend in die hoogte.) 

Jan í' aan die seun met die keil, wat nog hinne hly draal): 
Toe, kêrel, toe — soek jy nie ook ’n maat nie? Kyk hoe 
stof ek vir julle almaal uit, dat ek somaar twee het. — Ek 
wens ek kon met julle altwee tegelyk dans, dames; maar die 
beste wat ek nou kan doen is om vir juUe beurte te gee. 

Die Seun met die Keil: As u dan te veel het — (buig 
voor die dame in die aandrok) sal een van die dames my 
miskien vereer. 

Die Meisie met die Aandrok (los Jan se arm en stap 
na die seun toe): Verskoon my, mnr. Du Toit. 

(Die twee begin weg te stap. Die Hanswors het 
intussen nader gekom en die aandag van die Hollan- 
DERiNNETjiE getrek. Hy hou nou met ’n buiging die 
hand na haar uit.) 

Die Hanswors: My nommer, juffrou. Ek hoop u het 
dit nie vergeet nie. 

Die Hollanderinnetjie : Dit spyt my, mnr. Du Toit, 
maar ek was vir hierdie dans bespreek. 

(Sy los hom en hak by die hanswors in. Jan bly 
verleë staan. Die jong mense af; net Jan en Oumatjie 
bly agter.) 

OuMATjiE (met onverborge leedvermaak): Wel, Jan, hoe 
lyk dit of die jonger pleisters beter kan trek? 

Jan (probeer sy onvergenoegdheid wegsteek, maar kry dit 
nie reg nie): Ag, laat huUe maar loop. Dis tog kinders; en 
huUe is somaar verspot. 

Oumatjie: Jy het darem lus gehad vir ’n dansie, Jan. 

Jan: En wat van Ma? Kom, probeer. Ma het mos plan 
gehad om die partytjie met die jongmense saam te geniet. 

(Hy neem Oumatjie haar hand, as uitnodiging dat 
sy met hom moet dans, en begin sy lyf op die maat van 
die musiek te swaai.) 

OuMATjiE (laggend, hly sit): Nee, nie op dié manier 
nie. JuUe is vir my te íewendig. Ek moet maar in die 
gedagte meedoen. 

Jan (gaan mismoedig op die bankie sit) : Ag wat, dis ook 
maar ’n vervelige affaire. 

Oumatjie: Dit lyk nie of die jongspan so dink nie; en 
dis tog huUe partytjie. 

Jan: Dis ook waar; dan moet ons dit glo maar vir lief 
neem. 

Oumatjie: En pret vind in huUe vrolikheid. 

Jan: Ja, dit is nogal prettig — nogal prettig. 

(Sy stem dui die teenoorgestelde van sy woorde aan. 
Hy merk dat hy nog die papierkep op het, ruk dit af 
en gooi dit ’n ent weg. Sy oë dwaal verlangend in die 
rigting van die dansers, regs. 

Op die treetjies aan die linkerkant verskyn ’n dame 
in Uere van die Pompadour-tydperk: wit gepoeierde 
pruik, ’n swart maskertjie oor die oë, ’n moesie by die 
mond en een op die gedekolletteerde hals, ’n gerygde 
lyfie, ’n polonaise, en hoë-hakskoene. In die linkerhand 
het sy ’n groot waaier, wat sy koketterig voor die gesig 
hou.) 

Jan (het mismoedig omgedraai, sien nou die dame op die 
trap, en sy oë fonkel weer): A, die verjaardagskind! 

Oumatjie: Toe, Leonore. Jou vriende het al . . . 

Jan: Madame de Pompadourl Mag ek die eer hê? 

(Hy maak ’n diepe buiging voor haar, maar die dame 
trippel skielik by hom verby en agter regs af.) 

Jan (kyk verleë na die plek waar sy verdwyn het): A 
nee a! Ek gaan darem nie die hele aand my hand in die 
as laat slaan nie. (H.y stap ’n entjie agterna, maar hedwing 
homself.) Ag wat, dis ook waar wat Marina sê; Leonore is 
glad te verwUderd vir ’n bestendige mens. 

('OuMATjiE skud laggend die kop. Jan hly in die 
agterste gordynopening staan, met ’n pathetiese helang- 
stelling in die dansery wat op die stoep, regs, aan die 
gang is. Sannie kom op deur die ander gordynopening, 
regs.) 

Sannie: Is mevrou nie hier nie? 

Oumatjie: Sy het gaan aantrek. lets wat ek kan doen? 

Sannie : Ek weet nie — dis net — ek wou ’n gemmerbier- 
fles oopmaak, en toe skiet die prop so geweldig uit . . . 

Oumatjie: Vir jou seergemaak? 

Sannie: Nee, mevrou, nie daardie een nie; maar nou is 
ek bang vir die ander. 

OuMATjiE: Ek sal kom kyk. As dit nodig is, saJ meneer 
maar moet kom help — of jy kan van die jongkêrels inspan. 

(Sy staan op, en stap regterkant-toe.) 

Sannie (stap agterna): Hulle is al aan ’t help, mevrou, 
maar — (koket-skamerig) ek kan mos nie vir huUe sê dat ek 
vir ’n gemmerbierfles bang is nie. Wat sal hulle dan van 
my dink? 

OuMATjiE (reeds hy die gordynopening): Toe, toe, San- 
nie, kom dan nou. 

f'OuMATjiE af, regs, gevolg deur Sannie. Die musiek 
hou op. Jan stap effens hinnetoe, en hly, nog enigsins 
verleë, eenkant staan. Dan verskyn „Madame de Pom- 
padour’’, agter regs, aan die hand van ’n danser in die 
kostuum van ’n hofnar. Die twee stap na die hankie 
toe.) 

Die Nar: A, dit was ’n kort maar ’n lekker dansie, nê. 
Sit maar hier; dan sal ek vir ons 'n bietjie drinkgoed gaan 
soek. 


(Sy gaan op die hankie sit, en die kêrel stap uit, regs. 
Jan kom nader. Die dame, wat nog altyd die waaier 
voor die gesig swaai, wil opspring en padgee, maar Jan 
gryp haar aan die hand.) 

Jan: Leonore, jou vabondjie! Is jy dan bang vir my? 
Of dink jy ek dans te dooierig vir ’n nooientjie wat so lig 
is op die voete? Dit moet darem lekker wees om die 
lede so jonk en so los te voel, né. 

(Sy sak maar weer op die hankie. Die Nar kom 
terug met verskeie koel drankies op ’n skinkhord.) 

Die Nar: Oumatjie het my somaar in die werk gesteek. 
— Tot u diens, juffrou, meneer. (Hou die skinkhord uit.) 

Jan (op grappige toon): Dankie, kelner. — Wat verkies 
jy, Leonore: wit of rooi, soet of suur? Wag, ek weet hoe 
om uit te soek. 

Éne déne dáne dés, 

Kátle . . , 

Wat nou weer? Dis ook so lang dat ek laas wegkruipertjie 
gespeel het. 

Die Nar: Alles ewe lekker, meneer; vat maar voor die 
hand weg. 

Jan (neem twee gla.se, en gee een vir Leonore aan): Nou 
goed, my vrind, op jou aanbeveling. Dankie. — Gesondheid, 
Leonore! En baie geluk in die jare wat voorlêl (Die seun 
stap uit met die skinkbord; net Jan en sy dame bly binne. 
Hulle klink en drink; ewe koketterig hou sy maar gedurig 
die waaier voor die gesig.) Geluk ook in jou werk — totdat 
een van ons dorp se gawe jongkêrels jou ompraat om dit 
neer te lê. (Hy gaan naas haar sit, nog met die glas in die 
hand.) Totdat daardie dag kom, Leonore, is jy welkom in 
ons woning. Tant Marina^en ek was altwee danig in ons 
skik dat jy die betrekking hier aangeneem het, en toe by 
ons kom bly het. Jy het nuwe lewe in die huis gebring. 
Jy het ons weer jonk gemaak — vir Marina en vir my — 
selfs vir Oumatjie — (Laasgenoemde kom juis weer ingestap 
by die treetjies links, hierdie keer sonder haar breigoed.) 
Nie waar nie, Ouma? Gesondheid! 

(Onderwyl hy omkyk na Oumatjie, en sy glas vir 
haar hooghou, sit Leonore haar glas naas die divan 
op die vloer neer; sy gryp hom skielik om die nek, trek 
sy gesig teen hare, en gee hom ’n lekker klapsoen. Die 
drank stort uit sy glas. Hy spring verbouereerd op.) 

Jan (erg verleë): Ag nee, Leonore, jy is anders mos 
darem nie so danig onbestendig nie. Wat sal Marina sê? — 
van my klere, meen ek. 

(Hy voel of sy das nog regsit en of die bors van sy 
hemp erg gekreukel is, soek nat kolle op sy klere rond, 
en slaan dit af.) 

OuMATjiE (streng): Leonore! Wat vir ’n onnutsigheid! 

f'LEONORE staan op, en stap agter-toe, waar sy met 
haar rug na die ander twee bly staan.) 

Jan: Toe maar, Ma, dis ’n speletjie — somaar 'n spele- 
tjie. Hulle moet maar weer die musiek laat begin. (Stap 
na die regterkant.) Die uitsittery is darem gevaarliker as 
wat ’n mens . . . ek meen, gevaarlik vir dié wat nie weet 
hoe . . . (Hy merk die seun wat die drinkgoed gebring het, 
en is bly dat hy ’n verskoning kry om nie sy sin klaar te 
maaknie.) Hier, jong, my glas asseblief. (Af, regs, met sy 
glas. Die verdere woorde praat hy buitekant.) Toe dan, 
toe dan! Wat het van die musikus geword? Sit hy ook uit? 
Kom, kêrel; wen op, wen opl 

(Die grammofoon begin weer. Leonore staan nog 
ál die tyd in die gordynopening, agter, met haar gesig 
na die tuin se kant.) 

Oumatjie: Leonore, jy moet verstandiger wees. Moenie 
dink omdat dit jou oom is — jy het my self gesê, dit lyk 
of dit vir tant Marina nie aanstaan nie dat hy . . . 

f'LEONORE het intussen die masker afgehaal. Sy 
draai nou om, en dis . . . MARiNAÍj 

OuMATjiE (verstomd): Jy? Marina? 

Marina: Ekke, ja. Ek moet mos oud en waardig wees. 
As ek ’n bietjie stuitig word, dan erg hy hom; maar as dit 
Leonore is wat dieselfde dinge . . . Sj! 

('Jan kom weer in, agter. Marina hou die waaier 
so dat hy haar gesig nie kan sien nie, en gee linksweg 
pad.) 

Jan: Waar sou Marina dan so lank bly, Ma? 

OuMATjiE (gaan op die bankie sit): Wil jy haar dan 
graag hê? 

Jan: Natuurlik. Sy kan mos weet dat ek eensaam sal 
voel. 

Oumatjie; By ál die lewendige geselskap? 

Jan ; Ag, dis dan kinders; mos nie my portuur nie. Hulle 
is darem interessant — vir ’n halfuur of so. — Exkuus, 
Leonore, ek het dit nie teen jou bedoel nie, hoor. ("Marina 
sak in die leuningstoel; sy koes nog maar altyd agter die 
waaier.) Maar ek weet jy het self al lus vir ander maats, 
en sou ook liewer sien dat ek en my ouvrou . . . 

Marina; Ouv . . . ! (Bedwing haarself.) 

Jan: My ouvrou, ja. Dis maar my liefnaampie vir tant 
Marina. Sy hou nogal daarvan. (Hy stap nader, sit sy hand 
op die rug van die stoel, en kyk af op haar wit pruik.) Julle 
frisheid en lewendigheid — dis vir my baie, baie mooi — 
soos die groen blare aan ’n jong boompie wat net begin te 
bot. Maar Oumatjie het vanaand so ’n ware woord gesê. 
Daardie ouer blare — die rooibruin blare — hulle het hul 
eie bekoorlikheid. (’Marina, aangedaan, laat die waaier sak 
en kyk hom tederlik aan; maar Jan het weggedraai om ’n 
hlaar van die vloer af op te tel, en hy praat maar voort.) 
Hulle kleure is tog maar die diepste en die rykste; en dan 
kan hul darem, as ’n warrelwindjie hul so vat, spring en 
baljaar soos die ligste . . . Marina! Jy? Jou skelmpie! (Sy 
staan op.) Jou . . . jou . . . dierbare mensie! 

(Hy gryp haar in sy arms. Oumatjie draai beskeie 
weg. Die musiek het intussen opgehou.) 

Marina (in ’n sagte, liefdevolle stemmetjie): Jy kreukel 
vir my, Jan. Dié klere is om in te dans, nie om . . . 

Jan: Ja, om in te dans! Jy wat so lig is op jou voete. 

Marina: „So jonk en so los van lede” — sê jy dit nog? 

Jan: Ja, ek sê dit, en ek smag na ’n dansie, kom! (Hulle 
wil inval in die dans, en besef dan eers dat die musiek gestop 
het.) Wat is dit dan nou met die musiek — om te stop 
voordat ’n mens reg begin het? fjAN spring na die regter- 
kant-toe, klap weer die hande en praat na buite.) Toe, toe, 
nog musiek daar! Ons wil mos dans! Ons wil almaal dans! 
Ons wil die aand geniet! (Die musiek begin weer.) Toe, 
kêrels, nooientjies, die dans gaat aan. Val weer in, val 
weer in! 

(’n Lang kêrel in ’n harlekynpak word agter gesien 
aan ’t soek na ’n maat. Sy oog val op Oumatjie; hy 
kom na haar toe. Marina wink vir Jan, wat omgedraai 
het om haar vir die dans te kom haal, en glimlaggend 
staan hul die speletjie te bekyk — Jan nog aan die reg- 
terkant, en Marina links, op die eerste treetjie. Die 
harlekyn buig voor Oumatjie, sy neem laggend die uit- 
nodiging aan, en dans-dans is hulle uit, agter links.) 

Jan (staan vir Oumatjie agterna te kyk): Ag nee! Selfs 
Oumatjie! As dié ook vanaand so jong kan voel. . . (Kom 
na Marina toe.) Dan was dit ál die tyd jou rok wat ek in 
die kas gesien het? 

Marina (knik bevestigend): ’m! 

Jan: En jy lyk so skattig daarin! Maar waar is Leonore 
dan? 

Marina: Buitekant — by maters van haar jare. 

Jan: So hoort dit ook: Leonore by die jongspan, en 
jy . . . by my! 

(Hy wil haar weer nader trek. Sy keer hom weg.) 

Marina: Dit kreukel mos — pas op! 

Jan (staan onvergenoeg terug): Wat trek jy dan ook so 
’n kruidjie-roer-my-nie-affaire aan! 

Marina : Og, is hy alweer ontevrede ? En kyk hoe staan 
sy kuifie! (Sy stryk dit plat, en herhaal daarby langsaam 
Langenhoven se reëls:) 

,,A1 die mans is danig groot, 

' Almaal babas tot hul dood.” 

(Die misnoeë op Jan se gesig verander in ‘n aange- 
name glimlag. Hy presenteer haar sy arm vir die dans. 
Met ’n ouderwetse hofbuiging neem sy dit aan. Hulle 
stap uit, deur die tuin, waar weer ’n paar najaarsblare 
grond-toe fladder.) 


( Gordyn ) 








Íili 







